
מישיבת ועדת הכספים
יום שני, כ"א בסיון התשע"ו (27 ביוני 2016), שעה 10:00
<סדר היום:>
<הצעת חוק לתיקון פקודת מס הכנסה (תיקון מס' 221), התשע"ו-2016 (מ/1016).>
נכחו:

<חברי הוועדה:> 
משה גפני – היו"ר
יצחק וקנין

רחל עזריה

עודד פורר

<מוזמנים:> 
	פרידה ישראלי
	–
	רו"ח, משנה לממונה על הכנסות המדינה, משרד האוצר

	טל ישראל
	–
	מנהלת תחום מיסוי בין-לאומי, משרד האוצר

	אודי מוריה
	–
	מנהל מחלקת חקיקה, משרד האוצר

	גל דרעי
	–
	מחלקת חקיקה, אגף שוק ההון, משרד האוצר

	הראל ישראלי
	–
	ממונה מיסוי בין-לאומי, רשות המסים, משרד האוצר

	יריב אבירם
	–
	רו"ח (משפטן), מנהל תחום מיסוי בין-לאומי, רשות המסים, משרד האוצר

	דני שפר
	–
	מנהל תחום בכיר מיסוי גז ונפט, מס הכנסה, משרד האוצר

	יואב משה
	–
	מנהל תחום בכיר (החלטות מיסוי), רשות המסים, משרד האוצר

	רוני גנוד
	–
	עו"ד, עוזר ראשי, משפטית, רשות המסים, משרד האוצר

	חיליק כהן
	–
	ממונה תחום מיסוי בין-לאומי, רשות המסים, משרד האוצר

	אורנה ואגו
	–
	המשנה ליועצת המשפטית, בנק ישראל

	עידו יד שלום
	–
	מנהל יחידת ההסדרה, הפיקוח על הבנקים, בנק ישראל

	אביטל שרייבר
	–
	סגנית ראש רשות התאגידים מלכ"רים, משרד המשפטים

	יובל נעים
	–
	עו"ד, ייעוץ וחקיקה, משרד המשפטים

	לילך וגנר
	–
	עו"ד, ייעוץ וחקיקה פלילי, משרד המשפטים

	ספי זינגר
	–
	עו"ד, ייעוץ וחקיקה, משרד המשפטים

	ורד שפילמן
	–
	עו"ד, ייעוץ וחקיקה פלילי, משרד המשפטים

	מאיה לדרמן
	–
	עו"ד, מחלקה משפטית, הרשות לאיסור הלבנת הון, משרד המשפטים

	אלבינה רפאלי
	–
	מזכירה, עו"ד שרייבר, משרד המשפטים

	אירוס הומינר
	–
	מנהל אגף א יזמות עסקית, משרד העלייה והקליטה

	פרופ' שמואל האוזר
	–
	יושב-ראש, רשות לניירות ערך

	חנוך הגר
	–
	עו"ד, מחלקת ייעוץ משפטי, רשות לניירות ערך

	אוסנת שטמר יידקין
	–
	עו"ד, חטיבה משפטית, בנק מזרחי טפחות בע"מ, איגוד הבנקים בישראל

	עדנה ליטמנוביץ
	–
	עו"ד, חטיבת ניהול סיכונים, בנק הפועלים, איגוד הבנקים בישראל

	עמיר פרנקל
	–
	ניהול סיכונים, בנק דיסקונט, איגוד הבנקים בישראל

	מיקי טמיר
	–
	עו"ד, איגוד הבנקים בישראל

	לוני בכר
	–
	עו"ד, התאחדות חברות ביטוח חיים, איגוד הבנקים בישראל

	אילנית נבון אדסמן
	–
	רו"ח, איגוד חברות הביטוח

	צביקה יחזקאלי
	–
	יועץ הנשיא, לשכת רואי החשבון בישראל

	עדי גרינבאום
	–
	יועצת משפטית, לשכת רואי החשבון בישראל

	צביקה זאבי
	–
	רו"ח, מנהל הכספים של קרן לבית בישראל, לשכת רואי החשבון בישראל

	גיא כץ
	–
	עו"ד, ועדת מיסים, לשכת עורכי הדין

	פנחס מיכאלי
	–
	עו"ד, ממונה חקיקה, לשכת עורכי הדין 

	אלברט גמליאל
	–
	יועץ מס, לשכת יועצי המס

	נעם שרייבר
	–
	עו"ד, משרד צל ארן ושות'

	יוסף שימל
	–
	מזכיר גמ"ח אהבת חסד

	אביגיל וכסלר
	–
	רו"ח, מנהלת מחלקה, אביגיל שקוביצקי, רו"ח מישו"ר חשבות

	מאיר דמן
	–
	מנהל עמותה, איגוד הגמ"חים, בעלזא

	יעקב וירז'בינסקי
	–
	יועץ מס עצמאי, גמ"חים

	מרק צל
	–
	עו"ד, יושב-ראש המפלגה הרפובליקנית בישראל

	דוד דהאן
	–
	יושב-ראש הארגונים החברתיים בכנסת

	צביה גרינברג
	–
	מנהלת קשרי חוץ, עדתי – אזרחות ישראל וארה"ב

	יצחק זהבי
	–
	יועץ, עדתי

	פנינה פויפר
	–
	פעילה, המשמר החברתי

	שאול בשור
	–
	משקיף, המשמר החברתי


לרשימת השדלנים שנכחו בדיון – ראו בקישור זה.

<ייעוץ משפטי:>
אייל לב ארי
עדי עמיתי (מתמחה)
<מנהל הוועדה:>
טמיר כהן
<רישום פרלמנטרי:>
טלי רם
<ס.ל., חבר המתרגמים
>
<הצעת חוק לתיקון פקודת מס הכנסה (תיקון מס' 221), התשע"ו-2016, (מ/1016)>
<היו"ר משה גפני:>
בוקר טוב. אני מתכבד לפתוח את ישיבת ועדת הכספים. לפני שאנחנו מתחילים בסדר-היום, יושב-ראש הרשות לניירות ערך, פרופ' שמואל האוזר, מגיש את הדוח השנתי של הרשות.
<פרופ' שמואל האוזר:>
אני מגיש לך כאן את הדוח. הפעם אנחנו לא רק מגישים את הדוח, אנחנו גם מגישים דוח הקלות שעבר פה.
<היו"ר משה גפני:>
מה זה דוח הקלות?

<פרופ' שמואל האוזר:>
דוח הקלות זה כל מה שאתה אישרת פה. 

<היו"ר משה גפני:>
מה שהקלנו. 

<פרופ' שמואל האוזר:>
ועוד מה שאתה אולי תעשה כאן.

<היו"ר משה גפני:>
תודה רבה. שיהיה בהצלחה.
<פרופ' שמואל האוזר:>
בהצלחה. 

<היו"ר משה גפני:>
אנחנו מתחילים בהצעת חוק לתיקון פקודת מס הכנסה (תיקון מס' 221), התשע"ו-2016. איפה אנחנו אוחזים, אייל?

<אייל לב ארי:>
אנחנו עצרנו בדיון הקודם בדיון על "בעל חשבון", שבו הוסבר בדיוק איזה בעלי חשבון מבחינת שלוש הקבוצות הקיימות היום, בין החשבונות שהיו ערב החתימה על ההסכם עם האמריקנים, קבוצת החשבונות שבין תקופת חתימת ההסכם לתחילת כניסתו של החוק לתוקף, והחשבונות החדשים מכאן ואילך, אז נמשיך עם ההגדרה "בעל שליטה", עמוד 2.
<היו"ר משה גפני:>
באיזה עמוד ב"כחול"?

<אייל לב ארי:>
ב"כחול" כרגע זה בעמוד 481.
<טל ישראל:>
	
	
	
	
	
	
	" "בעל שליטה" – 

	
	
	
	
	
	
	
	(1) בחבר-בני-אדם מואגד – כהגדרתו בחוק איסור הלבנת הון, התש"ס-2000;

	
	
	
	
	
	
	
	(2) בחבר-בני-אדם שאינו מואגד – כאמור בפסקה (1), בשינויים המחויבים;

	
	
	
	
	
	
	
	(3) בנאמנות שחל עליה פרק רביעי 2 בחלק ד – היוצר, הנאמן, מגן הנאמנות או הנהנה כהגדרתם בסעיף 75ג, ואם מי מאלה אינו יחיד – היחיד שהוא בעל שליטה בו כאמור בפסקאות (1) או (2), לפי העניין;

	
	
	
	
	
	
	
	(4) בהסדר משפטי שאינו נאמנות כאמור בפסקה (3) – יחיד שמעמדו בהסדר המשפטי דומה למעמד של מי מהמנויים בפסקה (3);"


<אייל לב ארי:>
לגבי "חבר בני אדם מואגד", זו הגדרה שמתוקנת בחוק איסור הלבנת הון, אז לגביה הדיון יהיה בהמשך. ככל שיהיו השלכות, אז נלך אחורנית גם כן. 
<פרידה ישראלי:>
להמשיך להקריא? לדבר?
<היו"ר משה גפני:>
לא. להסביר.

<פרידה ישראלי:>
אני אסביר את הנחיצות של הגדרת "בעל שליטה". אנחנו יודעים הרי שבמסגרת הסכם פטקא, המוסדות הפיננסיים צריכים לזהות את בעלי החשבונות. במקרה שזה יחיד, אז יש זיהוי – יחיד בעל חשבון. מה קורה במקרה שזה תאגיד? 
יחיד, הרי אני יכולה במקום כפרידה ישראלי לפתוח חשבון בבנק, אני אפתח חברה ישראלי בע"מ, ואת הכספים שלי אשים באותה חברה. במקרים כאלה, לגבי תאגידים מסוימים שנקראים "תאגידים פסיביים" צריך לזהות מיהם בעלי השליטה בתאגיד.

<אייל לב ארי:>
מה זה תאגיד פסיבי, אם תוכלי להסביר בבקשה.
<פרידה ישראלי:>
יש תאגידים שהם תאגידים, נקרא להם "אקטיביים" שהם עסקיים לחלוטין, הם נסחרים בבורסה, עיקר ההכנסות שלהם הן עסקיות. אלה לא תאגידים שיכולים לשמש את היחיד, מוסדות ציבור לפי סעיף 9(2) לפקודה. אלה לא תאגידים שמשמשים את היחיד להשקעה פסיבית, הכוונה היא להשגת תשואה מנכסים של האמצעים שעומדים לרשותו. 
חברה פסיבית זו חברה - אני לא אומרת את ההגדרה המדויקת - אבל כעיקרון, יש לה הכנסה מתשואה על נכסים, דיבידנד, ריבית, רווחי הון, וכו', ונקבע בהסכם פטקא שכאשר מדובר בתאגיד כזה, חובה על המוסדות הפיננסיים לזהות את בעלי השליטה בתאגיד, ואם בעלי השליטה מזוהים כאמריקנים, אז יתרות חשבונות הבנק של התאגיד הזה יועברו גם במסגרת פטקא.

התיקון עצמו, אנחנו צריכים להגדיר מהו בעל שליטה, כאשר הדבר המרכזי שצריך כאן להגיד זה שהקריטריונים לבעל שליטה אמורים להילקח מהקריטריונים שמקובלים בעולם לעניין חוק איסור הלבנת הון, ואנחנו כאן עשינו הפניה. ההפניה המרכזית היא שב"חבר בני אדם מואגד", ההגדרה תועבר על-פי חוק איסור הלבנת הון, כאשר בהמשך החקיקה שפה לפנינו יהיה לנו תיקון עקיף לחוק איסור הלבנת הון, שמתקן את הגדרת "בעל שליטה" בהתאם לסטנדרטים שמקובלים בעולם. 
<היו"ר משה גפני:>
טוב.

<פרידה ישראלי:>
השאלה אם רוצים כעת להתמקד בהם.
<היו"ר משה גפני:>
לא. זה בהמשך. 

<פרידה ישראלי:>
זה הרציונל. 

<היו"ר משה גפני:>
הלאה.

<אייל לב ארי:>
אמרנו שתעבירו את המידע לאמריקנים אבל בעצם הפרק הזה שנותן את העברת המידע הוא נכון על כל הסכם שהמדינה תהיה צד לו – פטקא, יישום, או כל הסכם דו-צדדי או רב-צדדי שהמדינה תחתום עליו.
<פרידה ישראלי:>
נכון. אתה צודק. 

<אייל לב ארי:>
זה לא רק ביחס לאמריקנים. אני יודע שהמיקוד כרגע הוא על ההסכם עם האמריקנים, אבל זה על כל הסכם. 
<פרידה ישראלי:>
נכון. 

<היו"ר משה גפני:>
אני לא מציע שתסבירו פעמיים. עכשיו עוסקים בהגדרות. 
<פרידה ישראלי:>
ההגדרה הזאת תקפה. 
<היו"ר משה גפני:>
ההגדרות, נראה אחרי כן בהמשך. 

<פרידה ישראלי:>
בסדר, אבל אני מסבירה למה אנחנו צריכים לדעת מי זה בעל שליטה. כי יש חברות שנצטרך לזהות את בעלי השליטה בהן, ואם הם בעלי תושבות זרה או אמריקנים.
<היו"ר משה גפני:>
ומה שתרצו להוסיף, יש בהמשך החוק.

<פרידה ישראלי:>
כן. של חוק איסור הלבנת הון.

<היו"ר משה גפני:>
מה שלא צריך להסביר פה לגופו של עניין, אז אל תסבירו פה. תסבירו פה רק את ההגדרות. 

<טל ישראל:>
	
	
	
	
	
	
	" "דולר" – דולר של ארה"ב;"


<היו"ר משה גפני:>
למה ההגדרה הזאת?

<טל ישראל:>
לא בכל מקום יש דולרים אחרים, לא של ארצות-הברית, ולכן היה צורך לקצר.

<היו"ר משה גפני:>
דולר של ארצות-הברית, הכוונה.

<טל ישראל:>
כן.

	
	
	
	
	
	
	" "הסכם בין-לאומי" ו"הסכם לחילופי מידע" – כהגדרתם בסעיף 214א;

	
	
	
	
	
	
	"הסכם יישום" – הסכם ליישום חילופי מידע מכוח הסכם בין-לאומי, המבוסס על הנוהל לחילופי מידע אוטומטיים של חשבונות פיננסיים שפרסם הארגון לשיתוף פעולה ולפיתוח כלכלי (ה-OECD);"


<היו"ר משה גפני:>
למה הכנסתם את זה פה?

<פרידה ישראלי:>
יש לנו מחויבות כלפי ה-OECD, כמו שיש ללמעלה ממאה מדינות, להחיל על עצמנו סטנדרט שה-OECD  פיתח יחד עם הפורום הגלובלי לשקיפות ולחילופי מידע. המטרה היא – שוב, כמו שאמרתי – להילחם בהעלמות מס שנעשות באמצעות השקעה של כספים מעבר לים והבנה שכל המדינות בעצם נזקקות לגבי התושבים שלהן למידע על חשבונות פיננסיים שיש להם מחוץ לגבולות המדינה, מידע שהם יכולים להשיג אותו רק או כמעט רק באמצעות חילופי מידע. 
מדובר בסטנדרט שלמעלה ממאה מדינות התחייבו להחיל אותו, כאשר החלק העיקרי כבר מתחילות להחיל אותו ב-2017, ישראל היא בקבוצה השנייה והיא מחויבת להתחיל את חילופי המידע בספטמבר 2018. 
<היו"ר משה גפני:>
איך קוראים להסכם הזה? 

<פרידה ישראלי:>
CRS – Common Reporting Standard, לחילופי מידע אוטומטיים על חשבונות פיננסיים.

<היו"ר משה גפני:>
יש על זה פירוט בהמשך?
<פרידה ישראלי:>
אין על זה פירוט בהמשך. 

<היו"ר משה גפני:>
אז מה יש בחוק?

<פרידה ישראלי:>
החוק שלפנינו - - -

<היו"ר משה גפני:>
הוא הסכם הפטקא.

<פרידה ישראלי:>
אני רוצה להסביר. החוק שלפנינו הוא הסמכה. הוא הסמכה של שר האוצר להתקין תקנות ליישום, או הסכם פטקא או הסכם היישום, ה-CRS. הדבר שהכי לוחץ עלינו כעת זה הסכם פטקא. ה-CRS גם לוחץ כדי לעמוד בהתחייבויות הבין-לאומיות, אבל אנחנו צריכים בעצם להעביר תקנות גם לנושא פטקא, גם לנושא CRS.
כל החוק שלפנינו בעצם אומר מה תהיה ההסמכה של שר האוצר בתקנות להתקין, למשל – חובה על המוסדות הפיננסיים לזהות את בעלי החשבונות, חובה עליהם להעביר מידע על המוסדות הפיננסיים, חובה על מוסד פיננסי להירשם ככזה, כמוסד פיננסי, וכו'. זה מסדיר גם את התיקונים העקיפים לחוק איסור הלבנת הון, מסדיר נושא של עיצומים כספיים, אבל כל החוק שלפנינו הוא רק הסמכה לפעילות עצמה שתצטרך להתבצע בעקבות התקנת התקנות. 

בהתקנת התקנות יהיו לנו תקנות לעניין פטקא, ובהמשך יהיו לנו תקנות לעניין CRS, שבעצם לוקחות מההסכמים והסטנדרטים האלה את הפעולות שצריך לבצע והופכות אותן להחלה מחייבת.

<היו"ר משה גפני:>
והחוק לא יחול בלי התקנות?

<פרידה ישראלי:>
בעמוד האחרון בחוק אתה יכול להסתכל, כתוב שתחילתו של החוק היא עם הפרסום של התקנות: "תחילתו של חוק זה ביום פרסומן של תקנות", הפסקה האחרונה.
<אייל לב ארי:>
סעיף 5. 

<היו"ר משה גפני:>
גם הפטקא וגם - - -
<פרידה ישראלי:>
גם הפטקא וגם ה-CRS.

<אייל לב ארי:>
לא, זה לא ברור מזה. 

<פרידה ישראלי:>
ביום שנפרסם את תקנות הפטקא, יש פה שאלה משפטית: האם ביום שנפרסם כבר את תקנות הפטקא - - -

<היו"ר משה גפני:>
מה זה תפרסמו? אתם צריכים אישור של הוועדה בשביל התקנות. 

<פרידה ישראלי:>
אנחנו נגיע לסעיף ונדון בזה. כרגע, בגלל שזה מאוד מאוד טכני והדברים לקוחים בעיקרם מנספח 1, כרגע ההצעה היא שהתקנות יהיו בהתייעצות עם בנק ישראל ומשרד המשפטים.

<היו"ר משה גפני:>
מאוד חשוב. אבל אישור של ועדת הכספים. 

<פרידה ישראלי:>
בסדר, אנחנו נגיע לסעיף הזה ונדון עליו אבל בכל מקרה, כך או כך, ברגע שיתפרסמו התקנות לעניין פטקא, בעצם החוק הזה, תהיה לו תחילה. 

<טל ישראל:>
אבל לא תהיה לו שום משמעות אופרטיבית עד שלא יהיו תקנות ל-CRS.
<היו"ר משה גפני:>
וה-OECD?

<פרידה ישראלי:>
כשיהיו תקנות לעניין CRS, שאולי גם לגביהן אנחנו נדון בנושא של אישור ועדת הכספים, זה ייכנס לתוקף רק לאחר – יש רק הסמכה, כל עוד אין תקנות לא קורה כלום.
<היו"ר משה גפני:>
בסדר, אבל התהליך הוא מאוד חשוב, הוא גם יקל עלינו בחקיקה. קובעים פה שני סוגי הסכמים. האחד הוא הסכם פטקא, שהוא ההסכם עם ארצות-הברית, והשני הוא יישום ההסכם שזה ה-CRS.

<אייל לב ארי:>
יש עוד סוג. הסכם בין-לאומי, הסכם לחילופי מידע, זה בעצם כל מה שהוא לא פטקא ולא הסכם יישום. 

<פרידה ישראלי:>
לא, לא, לא. 

<טל ישראל:>
CRS  זה סוג של הסכם לחילופי מידע.

<אייל לב ארי:>
בסדר. לא, אבל הסכם היישום זה הסכם ה-OECD.

<פרידה ישראלי:>
זה ה-CRS. 

<טל ישראל:>
הסכם לחילופי מידע לפי מתכונת שמתווה ה-OECD. הוא חוסה תחת אותו דבר.

<אייל לב ארי:>
לא. בהגדרה של 214א – בסדר, הוא חוסה אבל זה בעצם "הסכם בין מדינת ישראל לבין מדינה זרה שעניינו מתן סיוע לחילופי מידע, לשם אכיפת חוקי המס או דיני המס של המדינה האחרת;"
<היו"ר משה גפני:>
זאת אומרת, אנחנו כבר מעבירים מידע עם ארצות-הברית, מעבירים מידע עם ה-OECD. עכשיו מעבירים מידע גם עם אפריקה, מה עוד עכשיו?

<אייל לב ארי:>
עם מדינות נוספות שהמדינה - - -

<היו"ר משה גפני:>
איזה מדינות? איראן? עם מי? 

<פרידה ישראלי:>
לא, לא. אנחנו מדברים בחקיקה הזאת על שני סוגי הסכמים – אחד פטקא, אחד CRS. ה-CRS זה לא העברת מידע עם ה-OECD. זה תקן שפיתח ה-OECD עם ה-Global Forum לשקיפות ולחילופי מידע. התקן הזה, שאומר נחליף מידע על תושבים - לא על אזרחים, זה לא היקף כזה נרחב – על תושבי מדינה אחת שמשקיעים, יש להם חשבונות פיננסיים במדינה אחרת, יעבור מידע. המידע הזה דרוש למדינות לשם אכיפת המס שלהן. 

כדי שהמידע הזה יעבור, שתי מדינות – וסך הכול מאה מדינות נכנסו להסכמה מולטי-לטרלית בנושא הזה – שתי מדינות צריכות להתקשר ביניהן, להחליף ביניהן איגרות, להקים לתחייה, כמובן אחרי תהליך האשרור של האמנה המולטי-לטרלית וכו'. כאשר כל זה יחול, שתי מדינות יתקשרו על בסיס הדדי ביניהן מתוך המדינות שחתומות והצטרפו לתקן הזה, ואז יוכלו להתחיל להחליף מידע ביניהן. זה דורש עוד תהליך של אשרור האמנה.

<היו"ר משה גפני:>
ההסכם הזה הוא עם ארצות-הברית, עם מדינות ה-OECD, ועם מי עוד? 
<פרידה ישראלי:>
ה-CRS?

<היו"ר משה גפני:>
החוק עכשיו. מה שאייל אומר, יש הסכם בין-לאומי, הסכם לחילופי מידע, כהגדרתם בסעיף 214א, יש הסכם יישום.

<פרידה ישראלי:>
לא, לא. 214א, אם אתה זוכר, זה החקיקה הכללית שעשינו על הסכמים לחילופי מידע. אין לזה כאן משמעות. 

<היו"ר משה גפני:>
אז מה זה? למה זה מופיע פה? 

<פרידה ישראלי:>
יש פה שימוש בהגדרה הזאת. 

<היו"ר משה גפני:>
לאיזה צורך?

<פרידה ישראלי:>
למשל, יש פה אמירה שההוראות שחלות ב-214א לעניין אבטחת מידע, כל מיני הוראות כלליות כאלה יחולו גם על אלה. 

<היו"ר משה גפני:>
טוב.

<פרידה ישראלי:>
זה לא שחלים פה עוד הסכמים. זה מתייחס לשני דברים. 

<היו"ר משה גפני:>
מדינה שהיא לא ב-OECD והיא לא ארצות-הברית, היא גם קשורה לחוק הזה?

<פרידה ישראלי:>
אם היא נכנסה ל-CRS אז כן.

<רחל עזריה (כולנו):>
אם היא נכנסה. יש פה קבוצה שמחליטה שאנחנו - - -

<טל ישראל:>
אם ישראל תבחר להחליף מידע. אנחנו לא באופן אוטומטי נחליף עם כל 101 מדינות אלא מדינות שאנחנו נבחר להחליף איתן מידע.
<היו"ר משה גפני:>
יש מדינה שיש שם שני איים קטנים כאלה, יש להם פרלמנט והם פונים אליכם ואומרים, אנחנו רוצים חילופי מידע, יש אצלנו 30 תושבים. החוק חל עליהם?

<רחל עזריה (כולנו):>
אם ישראל מחליטה.

<פרידה ישראלי:>
אם ישראל מחליטה. דרך אגב, יש הרבה מאוד מקלטי מס. כל השמות הידועים של מקלטי המס – שאולי אני לא אחזור עליהם בוועדה – רובם נמצאים כבר והסכימו להיכנס בגלל הלחץ הבין-לאומי לתוך הרשימה, ולישראל יש עניין להחליף מידע כי למרות שיש שם 30 תושבים יש הרבה מאוד ישראלים בעלי חשבונות.
<רחל עזריה (כולנו):>
יש להם 10,000 חשבונות. 

<פרידה ישראלי:>
אנחנו נקבל הרבה יותר מאשר ניתן עם מדינות מהסוג הזה.
<היו"ר משה גפני:>
אז למה דווקא OECD? מה ה-OECD פה משחק תפקיד? אז כל המדינות בעולם, מי שיפנה.

<פרידה ישראלי:>
ה-OECD כמוביל בתחום הכלכלי, בתחום המסים, מוביל בין-לאומי, כארגון בין-לאומי, שמחיל סטנדרטים שלאט-לאט הולכים ומתפשטים, כמו העקרונות של ה-BEPS, המלחמה בשחיקה והסטה של רווחים אל מחוץ לגבולות המדינה. ה-OECD בונה את הסטנדרט ובעצם מבקש להרחיב אותו כי הרי אם לא יורחב, מה הטעם שרק מדינות ה-OECD יחליפו אחת עם השנייה כשכל המדינות מחוץ ל-OECD ימשיכו לשמש מקלטי מס? 
לכן יש פעילות מאוד אינטנסיבית של ה-20-G, מאוד אינטנסיבית, כולל זה שאנחנו שומעים שהם ירצו להחיל סנקציות על מדינות שלא ישתתפו בסטנדרט הזה. ישראל מדורגת ונבחנת כל הזמן. בעצם אם לא נאשר את האמנה המולטי-לטרלית ונמשיך בתהליך הזה, אנחנו צפויים להיות בדירוג של ציות לנהלים בין-לאומיים של שקיפות וחילופי מידע, דירוג נמוך, וכבר עברנו חוויה כזאת כאשר הבנק העולמי וה-EBRD פנו אלינו ואמרו לנו שבגלל שישראל דורגה במקום נמוך, הם מפסיקים את שיתוף הפעולה עם פרויקטים ישראלים, פרויקטים של השקעות שמקבלים מימון בין-לאומי מכל מיני מקורות, ובעצם זה התחלה של תהליך שיוביל באיזושהי צורה לסנקציות כאלה שהמשמעות שלהן תהיה תהליך איטי של באיזושהי צורה נידוי או הרחקה של ישראל.

<היו"ר משה גפני:>
טוב, הלאה. לא כל כך הבנתי אבל לא נורא. 

<רחל עזריה (כולנו):>
למה? אתה כאילו מצטרף ל"חבורה" ואז יש הסכמים פנימיים. 

<היו"ר משה גפני:>
למה? למה לא כל כך הבנתי? 

<פרידה ישראלי:>
צריך להבין שיש לנו אינטרס מאוד חזק ב-CRS כי חשוב לנו לקבל מידע ולהילחם - - -

<רחל עזריה (כולנו):>
אבל פתרנו את העניינים.

<היו"ר משה גפני:>
איזה עניינים פתרנו? 

<רחל עזריה (כולנו):>
- - -

<היו"ר משה גפני:>
הגמ"חים? אל"ף, כן, אבל מי יצר את הבעיה? לא אני. מי שיצר את הבעיה צריך לפתור אותה. הנושא הוא לא הגמ"חים, הנושא הוא עכשיו הנושא של הפטקא והנושא של יישום ההסכם עם מדינות ה-OECD. אל תבואי מראש עם תמיכה בחוק.

<רחל עזריה (כולנו):>
אני אף פעם לא באתי מראש עם שום דבר. אני כמו לוח חלק. 

<מרק צל:>
אדוני, אפשר נקודה לפרוטוקול?

<היו"ר משה גפני:>
כן, רק אם זה על הנקודה הזאת. לא כללי. 

<מרק צל:>
על הנקודה הזאת בלבד. 

<היו"ר משה גפני:>
בבקשה.

<מרק צל:>
מדבר עורך-דין מרק צל מהמפלגה הרפובליקנית כאן. אני קודם כול חולק על - - -

<היו"ר משה גפני:>
לא היית בישיבה הקודמת. היית חסר לנו. 

<מרק צל:>
הייתי בארצות-הברית בבית-משפט פדרלי, הופעתי. 

<היו"ר משה גפני:>
רציתי לדעת משהו לגבי טראמפ, אבל בסדר.

<מרק צל:>
טוב, אתה תשמע עוד מעט. אני אהיה בוועידה בעוד שבועיים. אני רציתי להגיד שני דברים. קודם כול, זה חשוב לדעת – לפרוטוקול – שכל הסיפור של ה-CRS וה-OECD בא בגלל פטקא. זאת אומרת, זה לא כאילו פטקא זה CRS. זה ארצות-הברית שהכריחה את העולם, כמו שאיים עלינו, לאמץ את ה-CRS הזה, OECD בא כבובה של ארצות-הברית. 

דבר שני, אין קשר בין החוק הנוכחי והחוק שעבר בנובמבר שנה שעברה, ואדוני, אתה בעצמך ניתקת את כל המסגרת של פטקא מהחוק בסתיו, בנובמבר, והחוק הזה בא אך ורק ליישם את פטקא. אין שום סיבה, שום סיבה לערבב את ה-OECD כאן. 

ודבר נוסף, אני חולק על פרידה ישראלי, עם כל הכבוד, שאומרת, ואני מבקש שהיא תוכיח את זה בהזדמנות, שהבנקים הבין-לאומיים והמולטי-לטרליים כמו EBRD והבנק העולמי ו-IMF וכו', לא משתתפים עם ישראל עכשיו בגלל איזושהי הסתייגות בקשר לדירוג שלנו, כמו שהיא סיפרה. לפי המידע שיש לי, אין כזה דבר, זה הכול. 

<היו"ר משה גפני:>
תודה רבה.

<דני שפר:>
אפשר להגיב על זה?

<היו"ר משה גפני:>
כן, בבקשה. אם אפשר בקצרה, אנחנו רוצים להתקדם. 

<דני שפר:>
דני שפר, מס הכנסה, רשות המסים. אני נציג של מס הכנסה, מייצג את ישראל בגוף הזה שנקרא ה-Global Forum לשקיפות וחילופי מידע, זה הגוף שפרידה דיברה עליו של 120 מדינות וחברים בו גם הארגונים הפיננסיים הבין-לאומיים, ענקי השקעות בין-לאומיים. הם עשו עלינו ביקורת בשני שלבים. רק לפני חודשיים הם היו כאן בביקורת כשאנחנו ביקשנו לעדכן את הדירוג של ישראל בגלל שקיבלנו מכתבים מהבנק העולמי ומבנק השקעות אירופאי, שאיימו עלינו לעצור את ההשקעות בישראל. 
אנחנו עשינו מאמצים עילאיים, ובין השאר זה היה החוק שהעברנו פה לפני כמה חודשים, שהוא היה על מנת שנוכל לעדכן את הדירוג העולמי שלנו, וקיבלנו המלצה לפני חודשיים שהדירוג שלנו השתפר. עדיין ההמלצה הזאת לא אושרה, אבל זה נעשה בפירוש תחת האיום של הבנקים העולמיים. 
<היו"ר משה גפני:>
טוב. הלאה.

<אייל לב ארי:>
עדיין, אין מניעה – עוד פעם, לפי ההגדרות, לפי הצעת החוק – שהמדינה תתקשר עם מדינה אחרת בהסכם לחילופי מידע ולא בהתאם ל-CRS אלא נקבע בינינו לבינם הסדר קצת שונה. 

<פרידה ישראלי:>
יש לנו את סעיף 214א שנותן את הסמכות למדינה להתקשר בהסכם לחילופי מידע נטו.

<אייל לב ארי:>
נכון.

<פרידה ישראלי:>
בסדר. ואז יכול להיות שאנחנו נקבל מהם מידע, נעביר להם מידע לפי בקשה. ההסדרה של חילופי מידע אוטומטי על חשבונות פיננסיים זה פטקא או CRS. זהו, לא יהיה דבר אחר. 

<היו"ר משה גפני:>
עורך-דין צל צודק כי זה אחד תלוי בשני. זה לא נעשה מעצמו. 

<פרידה ישראלי:>
זו שאלה היסטורית האם ה-OECD הלך ל-CRS  רק בגלל פטקא. 

<היו"ר משה גפני:>
שאלה אם זה רע או טוב אבל - - -

<טל ישראל:>
גם מדינות אחרות לא יתקשרו אתנו בהסכם שהוא לא על-פי ה-CRS. אין אף מדינה שהיא חברה ב-OECD שתתקשר אתך עכשיו בהסכם לחילופי מידע על-פי מודל אחר. 

<היו"ר משה גפני:>
מאיפה את יודעת? אולי כן?

<טל ישראל:>
סביר להניח כי יש - - -
<מרק צל:>
ודיווחת - - -

<היו"ר משה גפני:>
לא, אי-אפשר.

<מרק צל:>
סליחה. מתנצל. 

<היו"ר משה גפני:>
יכול להיות שכן. זה לא סותר אחד את השני. ברגע שהעברנו אז את החוק של חילופי מידע, יכולות שתי מדינות שאחת מהן זה ישראל, להגיד למדינה השנייה והשנייה להגיד לנו – אנחנו רוצים הסכם שונה, מסיבות כלשהן. אפשר לעשות את זה על-פי החוק.

<פרידה ישראלי:>
אבל לא הסכם אוטומטי פיננסי.

<היו"ר משה גפני:>
הבנתי. 

<פרידה ישראלי:>
פה, ההסמכה לאיסוף מידע. למנהל רשות המסים יש סמכות - - -

<היו"ר משה גפני:>
זה הוא הסביר. הבנתי. 

<פרידה ישראלי:>
לאיסוף מידע זה רק לאלה. 

<ספי זינגר:>
יש עוד משהו אחד שחשוב להסביר. רק בהסכם לפי פטקא או CRS, רק כשזה בתוך הגבולות של ההסכם, יש את הסמכות לאסוף מידע מהבנקים ולאסוף מידע על חשבונות. זה הדבר הגדול. כשעושים סתם הסכם לחילופי מידע לפי סעיף 214, הסמכות של רשות המסים להעביר מידע זה רק מידע שהיא יכולה לאסוף לפי דין בישראל, לצורך ישראל, ואז היא יכולה להעביר אותו. 

מה שההסכמים האלה עושים זה צעד נוסף, שאומר שגם אוספים מידע באופן ייעודי בשביל להעביר אותו דרך כל המנגנון שנבנה.

<היו"ר משה גפני:>
רע מאוד. הלאה.

<מרק צל:>
מסכים. מסכים, רע מאוד.

<היו"ר משה גפני:>
אתה יכול לתת לי את זה בכתב?

<מרק צל:>
באותיות מפז, אני אומר לך. כל הכבוד לך. 

<היו"ר משה גפני:>
מה כל הכבוד? חכה בסוף. 

<מרק צל:>
בסדר. בינתיים זה טוב.

<היו"ר משה גפני:>
אני רואה שאני צריך להתערב שם בארצות-הברית. בסדר, לא חשוב. הלאה.

<טל ישראל:>
	
	
	
	
	
	
	" "הסכם פטקא" – הסכם בין מדינת ישראל לבין ארה"ב בדבר שיפור ציות מס בין-לאומי ויישום חוק פטקא, שנחתם ביום ב' בתמוז התשע"ד (30 ביוני 2014);"


<היו"ר משה גפני:>
אגב, בניגוד לחוקים אחרים שאנחנו עושים כאן, כשאנחנו עוברים סעיף ואין הערות או שההערות נדחות, זה לא אומר שאישרנו את זה. אני רוצה לראות את החוק כולו. זה חוק קשה, הוא חוק שנצטרך לאשר אותו אבל ייתכן ונצטרך לעשות שינויים. זה לא אומר שאם אנחנו ממשיכים אז כאילו אישרנו. אנחנו נצטרך לאשר את החוק כולו יחד. 
<טל ישראל:>
אז שלא נשמח, אתה אומר.

<היו"ר משה גפני:>
אתם גם אזרחי המדינה. איזה עניין יש לי? הרי הסיפור שהציק לי, בינתיים אנחנו עולים על איזשהו סיכום. בסדר, אז אני עכשיו מדבר על הנושא הזה נטו. בנושא הזה נטו הוא חוק בעייתי, מאוד קשה, זה לא פשוט. אני לא אומר, נהיה חייבים לחוקק אותו בסוף, אבל מה זה תשמחו? הרי בסוף אתם לא נמצאים בתפקיד הזה, אתם עוברים לתפקידים אחרים ושם אתם תצטרכו להתמודד עם החוק הזה. 
<טל ישראל:>
	
	
	
	
	
	
	" "זכות בהון" –  זכות בהון מניות, זכות לרווחים וזכויות כיוצא באלה, ולעניין מוסד פיננסי שהוא שותפות – זכות בהון השותפות או זכות לרווחי השותפות; במוסד פיננסי שהוא נאמנות רואים זכות בהון כמוחזקת בידי כל מי שנחשב כיוצר או כנהנה של הנאמנות, כולה או חלקה, או כל יחיד אחר שיש לו שליטה בפועל בנאמנות;"


<היו"ר משה גפני:>
הסבר.

<פרידה ישראלי:>
הסבר. יש לנו מקרים של מוסדות פיננסיים מסוימים שהם ישות השקעות. ישות השקעות היא ישות שמנהלת כסף עבור אחרים. רק לצורך הדוגמה, ניקח קרן של Private Equity או קרן הון סיכון, או קבוצה של אנשים מתאגדת בקרן לצורך השקעות. 

במקרה הזה מה שאנשים מחזיקים זה יחידה בקרן, יש להם זכות בהון של הקרן. אז זכות בהון היא החשבון הפיננסי באותו מוסד. 

<היו"ר משה גפני:>
זאת אומרת, אם הוא תושב ארצות-הברית.

<פרידה ישראלי:>
לדוגמה, אם הוא אזרח ארצות-הברית והוא מחזיק יחידה בקרן Private Equity, יש לו זכות בהון של הקרן.
<היו"ר משה גפני:>
בקרן של הון סיכון, דברי בעברית. בקרן של הון סיכון?

<פרידה ישראלי:>
לדוגמה, כן. 

<היו"ר משה גפני:>
אז יצטרכו לדווח? אבל יש שם הרבה שותפים. 

<פרידה ישראלי:>
בסדר. הקרן עושה Due Diligence על בעלי הזכויות בהון, והזכות בהון יכולה להיחשב אצל חלק מישויות ההשקעות כחשבון פיננסי. ואז אם אני אזרחית אמריקנית והשקעתי מיליון דולר בקרן הון סיכון, הקרן הזאת כמוסד פיננסי תדווח לאמריקנים שלי יש חשבון אצלה של מיליון דולר.
<היו"ר משה גפני:>
אבל אני שותף אחד מתוך מאה. 

<פרידה ישראלי:>
בסדר, אז הם עושים Due Diligence על כל השותפים. זה כמו חשבון. כמו שיש חשבון פיקדון, מי השקיע בפיקדון, אז הפיקדון הוא כאן בצורה של זכות בהון הקרן. 
<היו"ר משה גפני:>
הבנתי. כשמסבירים לי לאט אני מבין מהר. 

<טל ישראל:>
	
	
	
	
	
	
	" "חוזה ביטוח" – חוזה שלפיו המבטח מתחייב לשלם סכום כסף בקרות מקרה מוות של אדם, תאונה, מחלה, נכות, אבדן של נכס או נזק לנכס, או חבות כספית בשל אחריות לצד שלישי, למעט חוזה קצבה או אנונה;

	
	
	
	
	
	
	"חוזה ביטוח בעל ערך פדיון" – חוזה ביטוח המקנה ערך פדיון, שאינו חוזה שיפוי בין שתי חברות ביטוח, ולעניין הסכם פטקא  – חוזה ביטוח כאמור המקנה ערך פדיון מעל סכום בשקלים חדשים השווה ל-50,000 דולרים, לפי שער החליפין; לעניין זה, "ערך פדיון" – הגדול מבין אלה: 

	
	
	
	
	
	
	
	(1) הסכום שבעל פוליסה יכול לקבל בעת ביטול חוזה הביטוח או עם סיומו, אשר יחושב בלי להביא בחשבון עמלות פירעון מוקדם או הלוואות;

	
	
	
	
	
	
	
	(2) הסכום שבעל הפוליסה יכול ללוות לפי חוזה הביטוח או בהתייחס אליו;" 


כאן אנחנו רוצים לעשות איזשהו תיקון. ה"למעט" הזה הוא ביחס לכל הסעיף ולא רק ביחס לסעיף קטן (2).

	
	
	
	
	
	
	
	"למעט סכום שניתן לשלם לפי חוזה הביטוח כאחד מאלה:

	
	
	
	
	
	
	
	
	(1) פיצוי בשל נזק שנגרם לאדם כתוצאה ממחלה או מתאונה, או תשלום אחר לשיפוי או פיצוי בשל נזק כלכלי כתוצאה מקרות מקרה הביטוח;

	
	
	
	
	
	
	
	
	(2) החזר פרמיה ששולמה לפי חוזה ביטוח שאינו חוזה לביטוח חיים,  כתוצאה מסיום חוזה הביטוח או ביטולו, ירידה בחשיפה לסיכון בתקופת הביטוח או חישוב מחדש של פרמיה בשל תיקון שגיאה בפרסום של תעריף, טעות בסיווג או טעות דומה;

	
	
	
	
	
	
	
	
	(3) בחוזה ביטוח קבוצתי ​​–תשלום השתתפות ברווחים בהתבסס על רווחי חיתום ביחס לחוזה הביטוח או הקבוצה המבוטחת בחוזה הביטוח;"


<היו"ר משה גפני:>
תסבירו. 

<טל ישראל:>
בעיקרון, מה שזה אומר, שאם יש לך חוזה ביטוח שיש בו איזשהו מרכיב חסכוני, של סכום כסף, הוא הופך להיות - - -

<היו"ר משה גפני:>
אני נולדתי בארצות-הברית בגלל שההורים שלי היו שם בשליחות, עליתי לארץ בגיל שלושה חודשים, ואני היום בצבא ואני עושה ביטוח, אני צריך לדווח על זה לארצות-הברית? את זה אנחנו צריכים לאשר?

<טל ישראל:>
עכשיו זה לא קשור - - -

<היו"ר משה גפני:>
עד עכשיו היו חשבונות. היו חשבונות בנק, היה הון סיכון.

<טל ישראל:>
זה גם חשבון פיננסי. 

<היו"ר משה גפני:>
אני עושה ביטוח או מישהו עושה ביטוח. 

<טל ישראל:>
אני רוצה להסביר לעניין הזה. ביטוח ריסק טהור, חוזה ביטוח כמו שהוא מופיע בהגדרה למעלה, חוזה ביטוח שיש בו רק ריסק, אתה לא צריך לדווח עליו, הוא לא נחשב כחשבון פיננסי. חוזה ביטוח, בעצם כל הפוליסות האלה, שזה בעצם איזשהו מוצר מורכב שמורכב גם מאיזשהו מרכיב חיסכון – כמו חשבון פיקדון – אבל יש לו גם אלמנט של ריסק, כדי שלא יעקפו את הדבר הזה על-ידי יצירת חוזה ביטוח פלוס מרכיב חסכוני, קבעו שזה אכן חשבון פיננסי.

לצורך פטקא, רק כאשר ערך הפדיון, זאת אומרת הערך החסכוני עולה על 50,000 דולר, רק במצב הזה החוזה הזה הופך להיות חשבון פיננסי. 

<היו"ר משה גפני:>
אבל חוזה ביטוח, מה שכתוב - - -

<טל ישראל:>
לא. כתוב "חוזה ביטוח", זה ההגדרה. אם אתה מוסיף לחוזה ביטוח - - -

<היו"ר משה גפני:>
לא. כתוב חוזה ביטוח. זה בהגדרות. 

<טל ישראל:>
נכון, אבל תכף תראה מהו חשבון פיננסי. 

<פרידה ישראלי:>
הוא לא חשבון פיננסי.

<טל ישראל:>
הוא לא חשבון פיננסי.

<היו"ר משה גפני:>
כתוב שכן. הוא בהגדרה. 

<פרידה ישראלי:>
אם יש לו ערך פדיון. 

<טל ישראל:>
רק אם יש לו ערך פדיון.

<פרידה ישראלי:>
אנחנו לא בהגדרת "בעל חשבון" כעת. 

<רחל עזריה (כולנו):>
עד לאחרונה הייתי אזרחית ארצות-הברית, והשיטה היא שאתה כל שנה צריך להגיש דוח. ובדוח יש המון המון המון המון מידע שאתה צריך להעביר, וזה מה שמפרטים פה אם אני לא טועה.

<היו"ר משה גפני:>
ממש לא. 

<מרק צל:>
לא נכון. לא נכון. 

<רחל עזריה (כולנו):>
אז מה?

<היו"ר משה גפני:>
לא, אי-אפשר להגיד לחברת כנסת לא נכון. 

<מרק צל:>
אוקיי. 

<היו"ר משה גפני:>

אפשר להגיד שהיא לא מדייקת אבל כשמקבלים רשות דיבור. 

<מרק צל:>
אני מתנצל עוד פעם. 

<רחל עזריה (כולנו):>
כי מה? מה הפער בין זה לבין הדוחות הרגילים? 

<היו"ר משה גפני:>
את מערבת פה. יש מצב שבו את אזרחית אמריקנית, את צריכה להגיש דוחות – בסדר, צריך לדון על העניין הזה. זה לא החוק. החוק מדבר על משהו חדש שלא היה קודם. החוק מדבר על זה שמה שיש לך, שאת אזרחית ארצות-הברית, אין לך קשר היום עם ארצות-הברית בכלל - - 

<רחל עזריה (כולנו):>
נכון.

<היו"ר משה גפני:>
- - צריך לדווח על מה שאת עושה, ממש על כל הפעולות הכספיות שלך. שאלתי למה את חוזה הביטוח צריך לדווח. 

<רחל עזריה (כולנו):>
מה ההבדל בין זה לבין המצב הקיים לגבי כל אזרח ארצות-הברית?

<פרידה ישראלי:>
אנחנו פה כעת בהגדרות. כשאחר כך נגדיר מהו חשבון פיננסי, אז בין החשבונות הפיננסיים יש חשבון פיקדון ויש גם - - -
<היו"ר משה גפני:>
היא שואלת מה ההבדל בין זה לבין אזרח ארצות-הברית. 
<רחל עזריה (כולנו):>
מה ההבדל בין זה לבין מה שהיום אזרחי ארצות-הברית עושים גם ככה, מדווחים כל שנה?
<פרידה ישראלי:>
אני לא מכירה את הדוחות שמגישים אזרחי ארצות-הברית. כעיקרון, אני מניחה שהם צריכים להגיש דוח על ההכנסות שלהם.

<היו"ר משה גפני:>
אבל פרידה, היא שואלת לפני החוק.

<רחל עזריה (כולנו):>
מה ההבדל?

<היו"ר משה גפני:>
אותה אחת שעליה אנחנו מדברים שהיא תושבת ישראל, אבל היא גם אזרחית ארצות-הברית, מה היא צריכה לעשות היום ומה היא תצטרך לעשות אחרי החוק?

<רחל עזריה (כולנו):>
האם זה משתנה? 

<פרידה ישראלי:>
לא. 

<היו"ר משה גפני:>
נכון? זאת השאלה.

<פרידה ישראלי:>
לא, לא משתנה. 

<רחל עזריה (כולנו):>
זה לא משתנה, זה מה שגם אני יודעת. 

<טל ישראל:>
רק מעבירים את המידע.

<היו"ר משה גפני:>
שאלה טובה. השאלה מה קורה לפני החוק, מה קורה אחרי החוק.

<פרידה ישראלי:>
תושב ישראל צריך להגיש דוחות למס הכנסה, אז כאן בנוסף למס הכנסה גם יהיו נתונים מהבנקים כמה יש לו בחשבון.

<רחל עזריה (כולנו):>
אבל זה גם היום יש.

<פרידה ישראלי:>
וזה לא קשור לדוח עם ההכנסות. אותו דבר.

<רחל עזריה (כולנו):>
זה גם היום יש.

<פרידה ישראלי:>
זה לא משנה את הדוח שאזרחי ארצות-הברית צריכים להגיש, עד כמה שאני יודעת. הם צריכים לדווח על ההכנסות שלהם כל שנה, אבל הם גם יקבלו מידע על אלה שיש להם חוזה ביטוח בעל ערך פדיון שגבוה מ-50,000 דולר - - -

<רחל עזריה (כולנו):>
אבל זה גם היום יש. אני יודעת שאני הייתי צריכה לדווח ברחל בתך הקטנה על הכול, גם נגיד שיש לי חלקיות – זה כמו הצהרות הון כאלה – אם יש לי חלקיות של חלקיות, הבן זוג שלי ירש. הכול הכול כתוב.

<היו"ר משה גפני:>
גם הבנקים צריכים לדווח?

<רחל עזריה (כולנו):>
לכן אני שואלת. זה שהסנקציות משתנות, זה אנחנו מבינים. 

<טל ישראל:>
החוק הזה לא עוסק בדיווחים, סביר להניח שהוא אפילו מבקש לדווח בעצם פחות ממה שנדרש מאותו אדם לדווח בעצמו. הוא מחפש אנשים שיש להם סכומים גדולים ושהם לא מדווחים עליהם למרות שהיו צריכים. 

חוזה הביטוח, עם המרכיב החסכוני, זה דרך שאפשר להתחמק על-ידה בעצם מדיווח.

<רחל עזריה (כולנו):>
לא, זה בסדר. הבנתי מה זה. 

<היו"ר משה גפני:>
תכף נברר את זה. בבקשה, את רצית להתייחס.
<פנינה פויפר:>
פנינה פויפר, אני אזרחית אמריקנית ויש לי גם הרבה חברות ואנשים שאני מכירה, והם לא מדווחים למרות שבאמת היינו חייבים לדווח כל השנים.
אני נולדתי פה, אני עבדתי פה, אני שכירה, לא דיווחתי עד לפני כמה שנים ואני מכירה הרבה אנשים שלא דיווחו והם לא יודעים שהם בעצם עברייני מס בצורה מאוד חריפה עכשיו. בגלל השינוי הזה, מה שלא קרה עד עכשיו, שלא אכפו את זה וגם לא קנסו על זה, זה משתנה.

<רחל עזריה (כולנו):>
זה לא עניין אף אחד.

<פנינה פויפר:>
זאת אומרת, יהיו הרבה אנשים במדינה הזו שלא יודעים אפילו כשהם באים לארצות-הברית, נגיד הם יבואו לבקר לחתונה, והם עברייני מס. 

<פרידה ישראלי:>
הם לא ידעו שבארצות-הברית צריכים להגיש דוחות מס?

<פנינה פויפר:>
לא, הם לא ידעו. והחקיקה הזאת – החוק לא משתנה אבל האכיפה משתנה.
<רחל עזריה (כולנו):>
אבל זה לא מה שמשתנה. גם היום צריך להגיש את הדוחות. 

<היו"ר משה גפני:>
תכף, נברר את המשתנה אבל פנה אלי מישהו שאבא שלו מקבל קצבת נכות. בארץ אין על זה מס, ובארצות-הברית יש על זה מס, והוא לא דיווח, ובעקבות הסכם הפטקא הוא יצטרך לשלם מאות אלפי דולרים. יש כמה בעיות שנצטרך לדעת איך מתמודדים איתן. מה שגברת פויפר אומרת, זה מייצג לפי דעתי.

<פנינה פויפר:>
אני פניתי לרואת חשבון, היא אמרה לי שבעיקרון, אני חייבת קנסות על כל הדיווחים בעבר שלא דיווחתי.

<היו"ר משה גפני:>
למה לא דיווחת?

<פנינה פויפר:>
כי לא ידעתי. אני עבדתי פה. אני נולדתי פה ולא דיווחתי, ואני לא היחידה, זה בטוח.

<מרק צל:>
נכון. 

<פנינה פויפר:>
יש הרבה אנשים כמוני, אבל היא אמרה לי שיש עכשיו איזושהי תקופת מעבר שארצות-הברית תוותר על הקנסות למי שידווח עד תאריך מסוים – אני לא זוכרת מהו – ואחרי זה יהיו קנסות ממש גבוהים. יש המון אנשים שלא יודעים את זה. הם לא יודעים שאם הם לא ידווחו עכשיו, יהיו להם קנסות בסדר גודל אמריקני.

<היו"ר משה גפני:>
זאת בעיה שצריך לדעת להתמודד אתה. אני לא יודע מה הפתרון לזה אבל זאת בעיה. הרבה פנו אלי בנושאים כאלה. בבקשה.

<לוני בכר:>
עורך-דין לוני בכר. אנחנו מייעצים לאיגוד הבנקים ולהתאחדות חברות ביטוח חיים. אני חושב שבנקודה הזאת דווקא הפגיעה היא לא קשה כמו שנראה כי המדינה עוד לא הספיקה לספר לאדוני שיש פה עוד הקלות שהמדינה השיגה בהסכם.

קודם כול, כל הביטוח הפנסיוני מוחרג מהסיפור הזה. החייל הפשוט שדיברת עליו, 99% אין לו חיסכון שהוא מחוץ למסגרת הפנסיונית שלו, ומה שבתוך המסגרת הפנסיונית, לא מדווח בפטקא.
כמו כן, הסעיף הזה שבפני אדוני גם לא לוקח את הריסק, זאת אומרת אם הוא קיבל קצבת נכות, גם זה לא חלק מהפטקא. 

זאת אומרת, האזרח הפשוט, בגדול, בנקודה הזאת של הביטוח הוא די מוגן. הביטוח שמדברים עליו זה אם יש לך כסף מחוץ לפנסיה, מחוץ לריסק, ואתה משקיע אותו בביטוח. למעשה זה כמו לפתוח חשבון בבנק.

<היו"ר משה גפני:>
אתם חברות הביטוח ואיגוד הבנקים תומכים בחוק.

<לוני בכר:>
זה הכרח בל יגונה. 

<רחל עזריה (כולנו):>
אין מה לעשות. 

<לוני בכר:>
הכרח בל יגונה, כמו שאדוני מודע לזה. 

<מרק צל:>
אין ברירה. 

<מיקי טמיר:>
אין לנו ברירה פשוט, זה הכול. 

<לוני בכר:>
נכפה עלינו כמו שנכפה על הוועדה.

<היו"ר משה גפני:>
בסדר. על הוועדה לא נכפה עוד שום דבר. 

<רחל עזריה (כולנו):>
לא, אל תיכנס. שום דבר, אף פעם לא נכפה עלינו כלום. 

<היו"ר משה גפני:>
זאת ועדה פלורליסטית. בסוף יכול לקרות הכול. 

<רחל עזריה (כולנו):>
ניהול עצמי. 

<היו"ר משה גפני:>
ניהול עצמי, עם קואליציה ואופוזיציה בתוך הקואליציה. הכול בסדר. זה חשוב אבל מה שאתה אומר. הבנקים תומכים בזה וחברות הביטוח תומכות. 

<מיקי טמיר:>
עורכת-דין מיקי טמיר, מאיגוד הבנקים. הבנקים בתהליך הזה, ומרגע שהאמריקנים הוציאו את החוק, משום שהסנקציות כמו שלדעתי כל החברים פה יודעים, הן כאלה שהמערכת הפיננסית לא הייתה יכולה להיות בתוך המערכת הפיננסית הבין-לאומית בלי שהיא בתוך התהליך, והראשונים שזה היה פוגע בהם זה מדינת ישראל ואזרחי מדינת ישראל.  כי למשל כל אזרח שיש לו קרן פנסיה, והיו מנכים לקרן הפנסיה 30% מהכסף שמגיע מארצות-הברית - - -
<היו"ר משה גפני:>
אני מאוד מכבד את מה שאתם אומרים. משום מה, יש לי הרגשה שאתם לא רוצים לעבוד קשה. לא חשוב – הרגשה, זה לא אמיתי.

<מיקי טמיר:>
אז אני מוכרחה לציין בעניין הזה. 

<היו"ר משה גפני:>
אני ראיתי בכמה דיונים שהיו לי קודם אתכם שישבנו יחד, שאתם לא רוצים לעבוד מדי קשה. הרי יש לכם לקוחות. 

<מיקי טמיר:>
נכון. 

<רחל עזריה (כולנו):>
מול מי?

<היו"ר משה גפני:>
הרבה שנים. הלקוחות האלה עלולים להיפגע. אז אתם תעבדו פחות קשה אבל הם ייפגעו. 

<מיקי טמיר:>
הלקוחות ייפגעו יותר אם מדינת ישראל לא תהיה בתוך התהליך הזה. חד-משמעית. 

<היו"ר משה גפני:>
בסדר.

<מיקי טמיר:>
לגבי זה שלא רוצים לעבוד קשה - - -

<היו"ר משה גפני:>
לא, הרגשה, זה לא אמיתי. אין לי הוכחות. 

<מיקי טמיר:>
אז פשוט היא לא - - -

<מרק צל:>
- - -

<היו"ר משה גפני:>
עורך-דין צל, אתה תפסיק לעזור לי, אחרת אני אפסיק.

<מרק צל:>
אני רוצה לעזור לך מאוד, תאמין לי. אנחנו לבד כאן, אדוני היושב-ראש. 

<מיקי טמיר:>
עוד מילה אני רוצה לומר. בקטע של לעבוד קשה, הבנקים - כמו כל המוסדות הפיננסיים אגב, זה לא חל רק על הבנקים – חברות הביטוח, חברות השקעה, משקיעים הרבה כסף ביישום של הדבר הזה. כבר שנים שאנחנו עובדים על זה. הרבה משאבים, הרבה כסף, ולא מתוך רצון, אבל זה פשוט הכרה, כמו נושא חוק איסור הלבנת הון בזמנו, אין ברירה אלא להיות בתוך התהליך, זה אחד מהדברים.

<היו"ר משה גפני:>
בסדר. מה שמך?

<מיקי טמיר:>
מיקי טמיר.

<היו"ר משה גפני:>
אני אפילו מסכים אתך, אבל היה מן הראוי שחברות הביטוח והבנקים ימצאו פתרון יצירתי איך פותרים את הבעיות של אותם לקוחות שלכם, שעלולים להסתבך כתוצאה מהחוק הזה. זה הייתם צריכים לעשות. זה שאתם תומכים, הבנתי, זה בסדר, גם אני תומך, אם יהיו פתרונות. אדוני ביקש להתייחס.

<נעם שרייבר:>
אולי פשוט להבהיר משהו. עורך-דין נעם שרייבר. 

<היו"ר משה גפני:>
מה אתה מייצג?

<נעם שרייבר:>
אני מייצג את עצמי ואת קהל - - -
<היו"ר משה גפני:>
אתה אזרח אמריקני?

<נעם שרייבר:>
כן. 

<היו"ר משה גפני:>
טוב. אני משתתף בצערך...
<נעם שרייבר:>
רק רציתי להפנות הבהרה לחברת הכנסת רחל עזריה. לגבי החוק, החוק לא מטיל חובה חדשה על מישהו כמוני או כל אזרח, לדווח. ככה היה ותמיד יהיה. 
<רחל עזריה (כולנו):>
נכון. אוקיי.

<נעם שרייבר:>
מה שהיה לפני החוק, ועדיין, החבות במס בארצות-הברית מבוססת על דיווח שאני מתנדב, זאת אומרת אין חובה. זה הכול התנדבות. אני צריך פעם בשנה לדווח. 

<פרידה ישראלי:>
זה חובה. 

<נעם שרייבר:>
חובה, אבל זה וולונטרי. 

<קריאות:>
- - -

<קריאה:>
זה עבירה פלילית. 

<נעם שרייבר:>
אני אסביר. לא צריך לצחוק, זה לא מצחיק.

<היו"ר משה גפני:>
לא, לא, אני צחקתי על משהו אחר לגמרי. 

<נעם שרייבר:>
קצת כבוד.

<היו"ר משה גפני:>
אתה מקבל את מלוא הכבוד. הצחוק היה פה על משהו אחר. 

<נעם שרייבר:>
אוקיי.

<היו"ר משה גפני:>
הדיווח לארצות-הברית היה מה?

<נעם שרייבר:>
מה שהולך עכשיו - - -
<היו"ר משה גפני:>
לא. מה היה עד עכשיו? מה אמרת שהיה עד עכשיו?

<נעם שרייבר:>
אני הייתי יכול לדווח, ואם לא הייתי רוצה לדווח על משהו, נכון שהייתי עבריין, אבל אף אחד לא יודע.

<רחל עזריה (כולנו):>
אבל לא היה איך לתפוס אותך. 

<נעם שרייבר:>
אף אחד לא היה יודע. 

<רחל עזריה (כולנו):>
לא היה איך לתפוס אותו, ועכשיו יש איך לתפוס אותו. 

<היו"ר משה גפני:>
ברור.

<רחל עזריה (כולנו):>
זה ההבדל. 

<נעם שרייבר:>
למה אפשר לתפוס אותך? כי מה שהחוק עושה, זה הופך את הבנקים ואת המוסדות הפיננסיים לסוג של הוצאה לפועל של רשות המסים בארצות-הברית. 

<רחל עזריה (כולנו):>
בדיוק.

<נעם שרייבר:>
המידע עובר באופן אוטומטי וגורף לארצות-הברית, ואז ממילא אין דבר כזה.

<היו"ר משה גפני:>
הם יגיעו אליך. 

<רחל עזריה (כולנו):>
צריך לדווח הכול. זה ההבדל. 

<נעם שרייבר:>
רק רציתי לשים את זה על השולחן.

<היו"ר משה גפני:>
כן. אתה צודק, זה נכון. 

<מיקי טמיר:>
זאת הסיבה שאני מבינה שארצות-הברית עשתה בדיוק את החוק הזה. משום שהיא מצאה שיש הרבה אזרחים אמריקנים שחייבים בדיווח, יושבים במדינות אחרות ולא מדווחים. לכן הם עשו את החוק הזה. 

<היו"ר משה גפני:>
היה צריך אבל – ונצטרך למצוא פתרון – שתהיה איזו תקופת ביניים. הרי את מטילה עכשיו על הגופים הפיננסיים לדווח באופן אוטומטי. אנשים יכולים להיפגע בסדרי גודל בלתי רגילים. הם אזרחי ישראל היום. הם אומנם גם אזרחים אמריקנים אבל צריך לדאוג להם. אנחנו לא יכולים לעשות דברים – אומנם ארצות-הברית היא יותר חזקה מאתנו, ואנחנו באמת נאלצים ללכת איתם בהסכם הזה, אבל צריך למצוא פתרון. זה תפקיד הוועדה. בבקשה, רק אם יש משהו לחדש.

<לוני בכר:>
רק להוסיף עוד משפט בעקבות הערת אדוני. אנחנו כן, בתור המוסדות הפיננסיים, ניסינו לעשות את מירב המאמצים להחריג חשבונות כמה שאפשר ולעזור למדינה במהלך הזה בהסכם, למשל כל החשבונות - גם לבנקים, אדוני יראה כל מיני חשבונות שהיו פטורים וגם לביטוח, זה כחלק מהמאמץ המשותף של כל המערכת לנסות לפתור.

<היו"ר משה גפני:>
לא, לא מספיק. לא, לא מספיק. צריך למצוא פתרון לעניין הזה, אחרת תהיה לנו בעיה עם החוק, ומן הראוי - עליכם זה מקל, אבל מן הראוי שאתם תעזרו בעניין הזה. עליכם זה מקל מכיוון שאם אין את החוק הזה, האמריקנים ייכנסו לכם עם חקירות לתוך הבנקים, לתוך חברות הביטוח. 

<מיקי טמיר:>
אבל זה לא לנו, זה גם לאזרחים. 

<קריאה:>
הם ינכו כסף לאזרחים. 

<מיקי טמיר:>
בדיוק. הבעיה היא של המדינה, לא של הבנקים. המדינה והאזרחים שלה.

<היו"ר משה גפני:>
אתם הנאמנים של הלקוחות. תמיד אתם אומרים לי את זה. נאמן של הלקוחות, כשאחד הלקוחות שלו – וכאן מדובר על קבוצה מאוד גדולה – נקלע למצוקה בעקבות ההסכם הזה, אתם צריכים למצוא פתרונות לעזור לו.

<מיקי טמיר:>
אבל זה אנחנו במדינת ישראל. זה לא אנחנו לבד.
<היו"ר משה גפני:>
מה חשבתי, שאתם בטורקיה? אנחנו במדינת ישראל, אנחנו מדינה יהודית ודמוקרטית, צריך לעזור לאנשים. בסדר, אין לי טענות. הבנתי מה שאתם אומרים, זה מאוד חשוב, אבל אני אומר – אתם צריכים לחפש פתרון. אנחנו נחפש יחד עם הממשלה, נחפש פתרונות. בבקשה.

<דני שפר:>
במסגרת החוק הזה אנחנו אמורים גם לקבל מידע מארצות-הברית וגם ממדינות אחרות, ואנחנו לא היינו רוצים שמדינות אחרות יעזרו לתושבי ישראל שיש להם חשבונות זרים בבנקים זרים, לעשות כל מיני "פתרונות" – במירכאות – על מנת שאנחנו לא נצליח - - -

<היו"ר משה גפני:>
לא על זה דיברנו. אני נורא מצטער, לא על זה דיברנו. דיברנו על מקרים שבהם בעקבות החוק הזה אנשים ייקלעו למצב כמעט בלתי אפשרי, ואנחנו גם לא רוצים את זה על ישראלים שנמצאים במדינות אחרות. לא מכאן ואילך אלא על מה שהיה קודם, כשלא היה החוק הזה, והחוק הזה מביא למצב שבו זה כמעט בלתי אפשרי להתמודד עם זה. גם לישראלים שנמצאים במדינות אחרות אני לא חושב שראוי לעשות את זה, אבל בסדר, אנחנו עוד לא שם. 

<טל ישראל:>
בארצות-הברית יש הליכי גילוי מרצון וכל מיני הליכים, זאת אומרת שבן-אדם מוצא שהוא עבריין של החוק במדינה שלו, על-פי החוק שחל עליו, הוא צריך לחפש לעצמו את הפתרונות בסופו של דבר בסיטואציה הזאת.

<היו"ר משה גפני:>
טוב. גם אנחנו נצטרך למצוא פתרונות. אני לא ארפה מהעניין הזה, אבל בסדר, אני רוצה להתקדם. בבקשה.

<גיא כץ:>
גיא כץ, לשכת עורכי הדין. רציתי להציע כפתרון פרקטי לשקול להקים לשכת סיוע. כמו שמס הכנסה מסייע לאנשים עם חשבונות קטנים להגיש דוחות מס, להקים לשכת סיוע שתסייע לאנשים עם חשבונות קטנים, כמו הגברת כאן – לא יודע, עד 10,000 דולר או אנשים שלא יכולים לממן ייעוץ כזה – בהגשת אותו גילוי מרצון, אותו streamline בארצות-הברית, מה שנקרא, שמאפשר למעשה לתקן דוחות שלוש שנים אחורה ולהמשיך הלאה. 
זה מעין פתרון וזה גם יידרש לדעתי, היום אנשים מקבלים טפסים עם כל מיני מושגים – FFI, Non FFI – שאף אחד לא יודע למלא אותם ואף אחד לא עוזר כי הבנקים מן הסתם לא רוצים לקחת אחריות, ובצדק, ואנשים עומדים מול כל מיני טפסים ומול כל מיני דברים ואף אחד לא יודע לעזור להם. 
<היו"ר משה גפני:>
יש אפשרות כזאת?

<פרידה ישראלי:>
לא מצד המדינה. אני לא יכולה לקחת על עצמי להיות לשכת סיוע. אולי לשכת עורכי הדין. 
<קריאה:>
אבל מה עם בעלי חשבונות קטנים? אני לא מדבר על אנשים גדולים שיכולים לממן עורך-דין, יכולים לממן רואה חשבון. 

<היו"ר משה גפני:>
בסדר, בואו נתקדם הלאה. הבנתי. בסדר, רעיונות עולים. הלאה.

<טל ישראל:>
לסיפה של הסעיף הזה של "חוזה ביטוח בעל ערך פדיון", יש כאן טעות סופר קטנה. לעניין פסקת משנה (ב) ולא לעניין פסקאות משנה (א) ו-(ב).
<היו"ר משה גפני:>
איפה את קוראת?

<טל ישראל:>
בסיפה של ההגדרה "חוזה ביטוח בעל ערך פדיון", הפסקה האחרונה, יש כאן טעות סופר. 
	
	
	
	
	
	
	
	"לעניין פסקת משנה (ב), "ביטוח חיים" – כמשמעותו בסעיף 41 לחוק חוזה הביטוח, התשמ"א-1981;"


<היו"ר משה גפני:>
את יכולה להסביר?

<טל ישראל:>
המונח "ביטוח חיים" מופיע רק בפסקת משנה (ב) ולא מופיע בפסקת משנה (א). זו איזושהי טעות סופר ולכן ביקשנו לתקן את זה. 

<פרידה ישראלי:>
ההגדרה של "ביטוח חיים" – כמשמעותו בסעיף 41 לחוק חוזה הביטוח" נדרשת רק - - -

<היו"ר משה גפני:>
בקיצור, מה שאתם אומרים זה שאם יש חוזה ביטוח שהחוזה של הביטוח הוא רק ביטוח, לא חלה עליו חובת דיווח. חלה חובת דיווח על חוזה ביטוח שבתוכו יש גם חיסכון. 
<טל ישראל:>
כן. מרכיב חיסכון. 

<לוני בכר:>
שהוא לא פנסיוני. 

<פרידה ישראלי:>
שעולה על 50,000 דולר. 

<טל ישראל:>
לצורך פטקא. בCRS- אין את אותו תנאי. 

<היו"ר משה גפני:>
שעולה על 50,000 דולר. אם הוא פחות מ-50,000 דולר? 

<טל ישראל:>
אז הוא לא חשבון פיננסי. לצורך פטקא הוא לא חשבון פיננסי. אם יש לי מוצר כזה שזה חוזה ביטוח, פלוס יש לי מרכיב חיסכון אבל מרכיב החיסכון הוא נמוך מ-50,000 דולר, בעצם המוצר הזה הוא איננו חשבון פיננסי. עבור בן-אדם שיש לו ערך פדיון של למעלה מ-50,000 דולר, זה כבר חשבון פיננסי, נדרש לדיווח. 

<היו"ר משה גפני:>
טוב. הלאה.

<טל ישראל:>
	
	
	
	
	
	
	" "חוזה קצבה או אנונה" – חוזה שלפיו המנפיק מתחייב לשלם תשלומים במשך תקופת זמן שנקבעה, במלואה או בחלקה, ביחס לתוחלת החיים של יחיד, אחד או יותר, לרבות חוזה הנחשב לפי הדין או הנוהג בישראל כחוזה קצבה או  אנונה, שלפיו המנפיק מתחייב לשלם תשלומים במשך תקופה קצובה;"


זאת ההגדרה של "חוזה קצבה או אנונה". חוזה קצבה או אנונה ככלל, באופן כללי, אם יש לך איזשהו חוזה קצבה או אנונה הוא חשבון פיננסי, אבל דה פקטו בישראל כל  החוזים שהם בעצם חוזים פנסיוניים, פטורים על-פי ההסכם, ולכן רק אם יש לך חוזה קצבה שהוא לא פנסיוני מסוג אחר, עשית איזשהו חוזה קצבה עם איזשהו מוסד פיננסי, הוא הופך לחשבון פיננסי. 
<היו"ר משה גפני:>
מה זה אנונה? את הסברת בפעם הקודמת.

<טל ישראל:>
זה סוג של קצבה. לפי מה שבדקנו אין כל כך את המוצר הזה בישראל, אבל זה לתקופה קצובה יותר. בדרך כלל הקצבה מיוחסת למשהו שהוא לכל תוחלת החיים, ואנונה זה בדרך כלל לתקופה קצובה.

<מרק צל:>
זה Annuity באנגלית. 

<היו"ר משה גפני:>
יש הערה על זה? הלאה. 

<טל ישראל:>
	
	
	
	
	
	
	" "חוק פטקא" – החוק של ארה"ב בדבר ציות בענייני מס לגבי חשבונות זרים – The Foreign Account Tax Compliance Act   (סעיפים 1471-1474 ל- Internal Revenue code );"


<מרק צל:>
מה עם התקנות?

<היו"ר משה גפני:>
רגע. 

<מרק צל:>
סליחה.

<היו"ר משה גפני:>
תסבירו מה זה.

<טל ישראל:>
זה בסך הכול החוק המקורי שבעקבותיו - - -

<היו"ר משה גפני:>
ארצות-הברית עשתה את החוק הזה?

<טל ישראל:>
כן. 

<היו"ר משה גפני:>
מתי? 

<טל ישראל:>
ב-2010.

<היו"ר משה גפני:>
ומה קרה מאז? הם פנו אלינו וביקשו?

<טל ישראל:>
בשנת 2010 הם הוציאו את החוק הזה. בהמשך, כתוצאה מכל הלחץ במערכת הפיננסית והרצון שלהם בעצם לייעל את המערכת הזאת, כי הם ידעו שחוק פטקא בפני עצמו, אם הוא לא יהיה בהסכמה של המדינות יהיה קשה ליישם אותו, הם הביעו את דעתם שהם מוכנים להתקשר בהסכמים ליישום פטקא עם המדינות. 
<היו"ר משה גפני:>
מה זה סעיפים 1471 עד 1474?

<טל ישראל:>
אלה סעיפים בחוק האמריקני שבתוכם כלול החוק. 

<היו"ר משה גפני:>
זה הפטקא.

<טל ישראל:>
כן. 

<היו"ר משה גפני:>
מתי אנחנו התחלנו לדבר איתם בעניין הזה?

<פרידה ישראלי:>
2013. 

<היו"ר משה גפני:>
בבקשה.

<מרק צל:>
אני רוצה הערה לפרוטוקול. החוק עבר ב-2010, ללא שום תמיכה מהמפלגה הרפובליקנית. זה לא רלוונטי לכם, אבל לפרוטוקול. 
אגב, מייד, מייד הם ניסו להכפיף את החוק הזה על כל מיני מדינות והם לא הצליחו, ומס הכנסה בארצות-הברית הבין שצריך לעשות משהו. אז הוא אימץ את העניין של ההסכמים הבילטרליים, כולל זה שאנחנו חתמנו עליו כאן. אגב, יש עכשיו תלוי ועומד בארצות-הברית תביעה נגד הממשלה בדיוק על העניין הזה, וחוסר סמכות של מס הכנסה לעשות את זה. זה לא עניין שלנו כאן אבל זה חשוב שאנחנו נדע את זה.
עוד נקודה מאוד חשובה כאן. ממשלת ישראל – ופה אני אומר את זה לשבח של ממשלת ישראל – פשוט לא הגיבה ללחצים אמריקניים עד 2014, זאת אומרת לעומת שכל העולם, כל העולם עושים את ה-OECD  וכו', ממשלת ישראל עם כל הכבוד לה לא עשתה שום מאמץ עד שממשל אובאמה לחץ עליה ב-2014 ואז הם חתמו על ההסכם ביוני 2014. וכשאנחנו שומעים כאן – לחץ, לחץ, אין לנו זמן, אמריקנים צריכים להתחיל להכריע את החוק – ממשלת ישראל, עם כל הכבוד שלה, ישבה בחיבוק ידיים ולא עשתה כלום. ואני אומר כל הכבוד לה, וזה רק לפרוטוקול. 
<היו"ר משה גפני:>
אם הרפובליקנים יעלו לשלטון אז הם יבטלו את חוק הפטקא?

<מרק צל:>
אגב - - -

<היו"ר משה גפני:>
לא, תענה לי.

<מרק צל:>
אני אענה לך. המפלגה הרפובליקנית – אני יכול להעביר לכם את ההחלטה של המפלגה. 
<היו"ר משה גפני:>
כן, הבעיה, אתה יודע – כל אחד, בסוף מה שרואים משם לא רואים מכאן. 

<מרק צל:>
נכון, אבל אנחנו כמפלגה - - -
<היו"ר משה גפני:>
לא. אתה כיושב-ראש המפלגה הרפובליקנית בישראל יכול להתחייב שאם טראמפ עולה לשלטון והרפובליקנים שולטים, מבטלים את חוק הפטקא? 

<מרק צל:>
אתה יודע, אני אחשוב על זה. 

<היו"ר משה גפני:>
אני יכול להגיד גם שהדיונים על הפטקא, הממשלה שהתחילה לקיים את הדיונים הייתה ממשלת לפיד, אז היית שואל אותי, אז עכשיו תבטל את זה. 

<מרק צל:>
אני רוצה להגיד לך, המפלגה החליטה לבטל את פטקא, לבטל. וגם היו הצעות חוק, ויש עדיין הצעות חוק בקונגרס לבטל את פטקא.
<היו"ר משה גפני:>
אנחנו לא מתערבים בזה, עם כל הכבוד. 

<מרק צל:>
נכון. זה לא עניין שלנו.

<היו"ר משה גפני:>
זה יפה לדבר על זה, אנחנו לא מתערבים במה שקורה בארצות-הברית. ארצות-הברית, אם לא ידעתם, היא מדינה סוברנית לקבל החלטות לבד.

<מרק צל:>
נכון. וגם אנחנו מדינה סוברנית. 

<היו"ר משה גפני:>
נכון. בבקשה.
<נעם שרייבר:>
הערה קטנה. על אף שיש הרבה מדינות שכן באמת חתמו על הסכם פטקא, חיפוש קל בגוגל או בכל מנוע חיפוש אחר מעלה שיש המון-המון ביקורת על החוק הזה, שמתחילה עכשיו. זה נכון, לקח זמן לאנשים להתעורר – צרפת, הולנד, קנדה – המון-המון מדינות ולא בטוח שהיציבות והעתיד של החוק במדינות האלה - - -
<היו"ר משה גפני:>
בסדר. 

<דני שפר:>
הקבלה של ה-CRS רק מוכיחה שלא רק שאין ביקורת אלא להיפך, ראו כי טוב ואימצו את זה ב-101 מדינות. 
<היו"ר משה גפני:>
טוב. זה פחות חשוב עכשיו לדיון מכיוון שמה שחשוב לדיון זה הנושאים עצמם. 

<אייל לב ארי:>
מידת הפוגענות שונה. 

<היו"ר משה גפני:>
איפה? 

<אייל לב ארי:>
כשמשווים בין האימוץ של ה-CRS לבין הפטקא, המבחנים הם שונים. 

<היו"ר משה גפני:>
איפה הפגיעה יותר גדולה?

<אייל לב ארי:>
כרגע בפטקא כי המבחן הוא מבחן של כן אזרחות, לא אזרחות, ולא שאלה של התושבות. 

<היו"ר משה גפני:>
בסדר. הלאה.

<טל ישראל:>
	
	
	
	
	
	
	" "חשבון למשמורת" – חשבון לטובת אדם אחר, שבו מוחזק חוזה לצורך השקעה או נכס פיננסי כמשמעותו לפי כללי חשבונאות מקובלים, למעט חוזה ביטוח או חוזה קצבה או אנונה;

	
	
	
	
	
	
	"חשבון פיננסי" – חשבון המוחזק  במוסד פיננסי, לרבות כל אחד מאלה:

	
	
	
	
	
	
	
	(1) חשבון פיקדון;

	
	
	
	
	
	
	
	(2) חשבון למשמורת;

	
	
	
	
	
	
	
	(3) לעניין ישות השקעות שהיא מוסד פיננסי רק בשל היותה ישות השקעות – כל זכות בהון או זכות בחוב באותה ישות השקעות, שאינה נסחרת בקביעות בשוק ניירות ערך מוסדר;

	
	
	
	
	
	
	
	(4) לעניין מוסד פיננסי שאינו ישות השקעות כאמור בפסקה (3) – כל זכות בהון או זכות בחוב במוסד הפיננסי שאינה נסחרת בקביעות בשוק ניירות ערך מוסדר, אם מתקיימים לגביה שני אלה:

	
	
	
	
	
	
	
	
	(1) ערך הזכות בהון או הזכות בחוב נקבע, במישרין או בעקיפין, בעיקר בהתייחס לנכסים אשר מהכנסות מהם יש לנכות מס במקור בארה"ב;

	
	
	
	
	
	
	
	
	(2) סוג הזכויות נקבע במטרה להימנע מדיווח לפי הסכם היישום או הסכם פטקא;"



<היו"ר משה גפני:>
לא הבנתי את פסקה (ב).

<טל ישראל:>
כל פסקה (4) בעצם עוסקת במצב דברים – באופן עקרוני, כמו שפרידה הסבירה, בישות השקעות שהיא ישות השקעות טהורה, והיחידות בה או המניות בה, הזכויות בה, לא נסחרות בשוק ניירות ערך מוסדר, בעצם אנחנו רואים בזכות בהון או בזכות בחוב את החשבון הפיננסי. 
בשאר המוסדות הפיננסיים, זכות בהון או זכות בחוב לא מהווה חשבון פיננסי, למעט בסיטואציה שבה אתה יצרת זכויות כאלה במטרה לעקוף את החוק, כאשר אתה בעצם מכרת למישהו למשל אג"ח, מגובה בנכסים אמריקניים במקום שהוא בעצם יפתח אצלך חשבון בנק וירכוש מניות בחברה אמריקנית. אם אתה מוסד פיננסי שיש לך כל מיני פעילויות ועשית משהו בכוונה – וסעיף (ב) בעצם מדבר על הכוונה הזאת – אז אנחנו אומרים לך, אז תראה בזה חשבון פיננסי, כדי לא לאפשר את המעקף הזה אבל זאת הוראה אנטי תכנונית שדורשת כוונה.

<היו"ר משה גפני:>
לא מבין. כלול בחוק או לא כלול בחוק? אם אני עשיתי את זה, אז - - -

<טל ישראל:>
אם עשית בכוונה. 

<אייל לב ארי:>
סעיף סל שכל מה שהוא לא ב-(א) - - -
<טל ישראל:>
הסעיף הוא לא סעיף סל כי הוא אל"ף, דורש את הכוונה הממשית שאתה באמת התכוונת להימנע מדיווח לפי הסכם יישום הפטקא, ובנוסף, צריך להוכיח שבעצם הערך של הזכות עצמה שאתה רכשת במוסד הפיננסי הוא משהו שנגזר מנכסים ברי ניכוי בארצות-הברית. ושני הדברים האלה צריכים להתקיים בו זמנית כדי שבעצם אתה תיחשב כחשבון פיננסי. 

<היו"ר משה גפני:>
אני מציע להוריד את הסעיף הזה. 

<טל ישראל:>
הסעיף הזה קיים בהסכם ולכן אי-אפשר.

<היו"ר משה גפני:>
בהסכם עם האמריקנים? 

<טל ישראל:>
כן. ההגדרות לקוחות מההסכם. זאת הוראה אנטי תכנונית.
<היו"ר משה גפני:>
לא משנה. אני שם סימן שאלה על הסעיף הזה. זה סעיף בעייתי ממש. הוא בחוק או לא בחוק? הוא לא בחוק אז הוא לא בחוק. המשמעות של העניין שהוא יצטרך עכשיו להוכיח שהוא לא התכוון. 
<טל ישראל:>
לא, להיפך. 

<היו"ר משה גפני:>
למה להיפך? 

<טל ישראל:>
הנטל הוא עלינו כשלא נקבע.

<היו"ר משה גפני:>
אז שיהיה כתוב. 

<טל ישראל:>
אפשר לשקול. 

<היו"ר משה גפני:>
לא לשקול. מה לשקול? אני לא הולך לאשר סעיף כזה. 

<טל ישראל:>
כרגע זה מנוסח ככה שהנטל הוא בעצם עליך להוכיח. 
<היו"ר משה גפני:>
לפי מה שאני קורא כאן, המשמעות של העניין שיכולים לבוא אליו או למוסד הפיננסי ולהגיד לו: אתה עשית פעולה כזאת, אתה התכוונת להתעלם מהעניין של הסכם היישום או הסכם פטקא, ולכן אתה מוסד פיננסי ואתה חייב לדווח. 
<טל ישראל:>
אתה חשבון פיננסי.

<היו"ר משה גפני:>
חשבון פיננסי. מה זה משנה. אני לא זוכר סעיף כזה שהיה אי פעם באיזשהו מקום. 

<טל ישראל:>
אנחנו יכולים לשקול אפשרות להוסיף משהו בנוסח שיהיה ברור ממנו שנטל ההוכחה - - -

<היו"ר משה גפני:>
אבל למה זה חייב להיות, למה? יש פה סעיפים והגדרות בלי סוף. הכול בפנים. אם מישהו עושה פעולה כזאת?
<טל ישראל:>
כל החוק הוא אנטי תכנוני אז ברור שיהיו בו הוראות אנטי תכנוניות. למעשה, כל החוק הזה נועד - - -
<היו"ר משה גפני:>
זה אנטי תכנוני?

<טל ישראל:>
זה אנטי תכנוני. 

<היו"ר משה גפני:>
בטח. אומרים לבן-אדם – דע לך, כל פעולה שאתה עושה תמיד אני יכול לבוא ולהגיד שאתה תכננת את זה. זאת אומרת, אין בכלל מציאות שלא לדווח. 

<טל ישראל:>
כל ההוראות האנטי תכנוניות בחקיקה - - -

<היו"ר משה גפני:>
אם אני אזרח ארצות-הברית, לפי מה שכתבתם בחוק, אני אהיה חייב לדווח או שיהיו חייבים לדווח עבורי בכל מקרה איפה שאני שם כסף, גם אם אני שם כסף במקום כזה שעל-פי החוק אני לא חייב. סוג הזכויות נקבע במטרה להימנע מדיווח לפי הסכם היישום או הסכם פטקא.
<טל ישראל:>
נכון. נדרשת כאן כוונה ממשית.

<היו"ר משה גפני:>
איפה נדרשת? יבואו אליו ויגידו לו אתה התכוונת, הוא יגיד, לא התכוונתי. מי יהיה צודק? 

<טל ישראל:>
תשמע - - -

<היו"ר משה גפני:>
המוסד הפיננסי ודאי לא יריב עם אף אחד, הוא יגיד, בסדר, אתם אומרים אז אני אדווח. מי שייפגע זה האזרח. אין דבר כזה בחקיקה.

<פרידה ישראלי:>
בסדר, אנחנו נשקול שבמקרה של מצב כזה הנטל יהפוך להיות הנטל - - -

<היו"ר משה גפני:>
תשקלו. תשקלו בכלל את כל הדבר הזה, תבדקו את עצמכם האם בכלל צריך.

<טל ישראל:>
הוראות אנטי תכנוניות תמיד - - -

<היו"ר משה גפני:>
תראי לי בחוק הישראלי סעיף כזה.

<טל ישראל:>
למשל, סעיף 86 לפקודת מס הכנסה. 

<היו"ר משה גפני:>
תראה לי את הסעיף. אתם יותר גרועים מהאמריקנים ברשות המסים. בבקשה, יעקב.
<יעקב וירז'בינסקי:>
אני מקים חברה, אני אזרח אמריקני. כל הפעילות שלי בחברה חשופה? 

<היו"ר משה גפני:>
לא הבנתי. 

<יעקב וירז'בינסקי:>
אני מקים חברה, אזרח אמריקני. מה מדווח לארצות-הברית? כל הפעילות שלי גם כן בחברה? 
<פרידה ישראלי:>
אם החברה תיחשב כחברה פסיבית - - -
<יעקב וירז'בינסקי:>
לא פסיבית. יש פעילות.

<פרידה ישראלי:>
פעילות עסקית?

<יעקב וירז'בינסקי:>
כן. 

<פרידה ישראלי:>
אז שום דבר לא ידווח לאמריקנים. 

<יעקב וירז'בינסקי:>
למרות שהוא השקיע שם מיליון דולר? 

<פרידה ישראלי:>
כן. 

<היו"ר משה גפני:>
לא הבנתי מה את אומרת. תסבירי. 

<פרידה ישראלי:>
הוא נתן תמונה שהוא מקים חברה. הוא אזרח ישראלי, יש לו שותף שהוא אזרח אמריקני והם הקימו חברה עסקית ישראלית. 
<היו"ר משה גפני:>
נכון. 
<פרידה ישראלי:>
במקרה כזה שום דבר לא מדווח לאמריקנים, לא נתונים על חשבון הבנק של החברה ולא ההחזקה שלך במניות של החברה הפרטית. 

<יעקב וירז'בינסקי:>
וההחזקה של האמריקני? 

<פרידה ישראלי:>
לא. לא מדווחת. 

<היו"ר משה גפני:>
למה? 

<יעקב וירז'בינסקי:>
מחזיקה שם 10 מיליון דולר.
<היו"ר משה גפני:>
שנייה, רבותי, זה מתחיל להיות מעניין. 

<פרידה ישראלי:>
אם מדובר במה שמוגדר על-פי ההסכם כ-Active NFFE, שזה גוף שהוא לא פיננסי והוא אקטיבי, וזה למשל גוף שלמעלה מ-50% מההכנסות והנכסים שלו משמשים להשגת הכנסה מעסק או חברה נסחרת בבורסה, יש הגדרה וכעיקרון חברה עסקית, היא לא נכנסת לתוך התחום ולא יהיה שום דיווח לאמריקנים.
<עודד פורר (ישראל ביתנו):>
גם כשהיא חברת השקעות? 

<היו"ר משה גפני:>
הוא שואל: גם אם היא חברת השקעות? 

<פרידה ישראלי:>
אני מסבירה. לחילופין, אם הקמת עם שותף אמריקני חברה שהיא פסיבית, נכנסת להגדרה של Passive NFFE, ש-Passive הוא כל מי שהוא לא Active, אז אם יש בעל שליטה אמריקני, הוא עומד בהגדרה של בעל שליטה שאנחנו דיברנו עליה ונגיע לתיקונים בחוק איסור הלבנת הון, אז הנתונים של חשבון הבנק של החברה, של החשבונות הפיננסיים של החברה הזאת, יגיעו לאמריקנים. לא כל הפעילות אלא הנתונים על החשבונות שהיא מחזיקה.
<עודד פורר (ישראל ביתנו):>
שאלת הבהרה. אם עכשיו אני הקמתי עם מישהו אמריקני חברת השקעות, שכל המטרה של החברה הזאת היא לחפש השקעות בישראל ולרכוש מניות של חברות ישראליות שמשקיעות בתחומים מסוימים, זה מה שהחברה עושה.

<פרידה ישראלי:>
חברה פסיבית. לא ישות השקעות. היא חברה פסיבית. 

<עודד פורר (ישראל ביתנו):>
זה מה שאני מנסה להבין, אני לא מכיר את המונחים האלה – חברה פסיבית, חברה אקטיבית. האם החברה הזו, כל מה שהיא עושה יהיה חשוף לאמריקנים?
<פרידה ישראלי:>
לא כל מה שהיא עושה. אם יש לה חשבון בנק - - -

<עודד פורר (ישראל ביתנו):>
יש לה חשבון בנק בישראל והיא רוכשת 30% בחברה הזו ו-40% בחברה ההיא ו-20% בחברה ההיא. 
<פרידה ישראלי:>
הנתונים על החשבונות הפיננסיים שיש לה – אם היא משקיעה באיזו חברה פרטית למשהו, לא יגיע, אבל החשבון הפיננסי של החברה הזאת, והגדרנו מה זה חשבון פיננסי, שזה החשבון בבנק וביטוח וכו', חשבון למשמורת – הנתונים על החשבונות האלה יגיעו לאמריקנים, שיש חברה ישראלית שיש בה בעל שליטה אמריקני וזו היתרה בחשבון הבנק שלה. 
<עודד פורר (ישראל ביתנו):>
זה אומר שאם עכשיו יש חברה שהיא גייסה כסף כדי להשקיע פה בחברות ישראליות בטכנולוגיות, כל מה שהיא השקיעה, איפה היא השקיעה, כמה היא קנתה.
<פרידה ישראלי:>
אבל אני מסבירה. לא כל מה שהיא השקיעה ואיפה היא השקיעה. רק החשבונות הפיננסיים שלה.

<טל ישראל:>
היתרה שלה וחשבון הבנק - - -

<עודד פורר (ישראל ביתנו):>
היתרה וחשבון הבנק וכמה כסף נכנס מפה וכמה כסף נכנס משם.

<פרידה ישראלי:>
לא כמה נכנס מפה ולא כמה משם. היתרה וחשבון הבנק. 
<היו"ר משה גפני:>
חשבונות הבנקים, כל מה שמניתם, הם חשופים.
<קריאות:>
- - -

<פרידה ישראלי:>
החשבונות הפיננסיים והכנסות פיננסיות שנזקפו בחשבונות האלה, הם אלה - - -

<היו"ר משה גפני:>
יעקב, מה שהיא אומרת זה שאם אתה פותח חברה, כשהחברה הזאת היא חברה אקטיבית, היא עובדת - - -

<קריאה:>
פסיבית.

<קריאות:>
- - -

<היו"ר משה גפני:>
אם היא אקטיבית, לא מדווחים לאמריקנים. אתה הבנת? 

<יעקב וירז'בינסקי:>
כן. 

<היו"ר משה גפני:>
זה עונה לך על השאלה? 

<יעקב וירז'בינסקי:>
כן. 

<היו"ר משה גפני:>
טוב. למה באמת? 

<אירוס הומינר:>
איך זה יכול להיות, פרידה? 
<היו"ר משה גפני:>
כן, איך זה יכול להיות? 

<קריאה:>
זה נגד ההיגיון של האמריקנים. 

<אירוס הומינר:>
איך ייתכן שחברה אקטיבית - - -
<פרידה ישראלי:>
גם הרי לא מדווחים להם על נדל"ן שאזרח ארצות-הברית מחזיק. זה דבר שממוקד בחשבונות פיננסיים. זה המידע שהם ביקשו. 
<קריאות:>
- - -

<פרידה ישראלי:>
אם פותחים חברה אקטיבית שהפעילות שלה עסקית, אז לגביה הם לא מבקשים כי בעצם החוק הזה ממוקד לא בכל הנכסים שידוע לנו שאזרח אמריקני מחזיק, ולכן אם אזרח אמריקני מחזיק במניות של חברה עסקית, אין על זה שום דיווח, מניות בחברה פרטית. 

<עודד פורר (ישראל ביתנו):>
אלא אם כן הוא מקבל דיבידנד. 

<פרידה ישראלי:>
אנחנו יכולים להמשיך ולתת פה רעיונות לאמריקנים לבקש עוד ועוד פרטים, אבל כרגע זה ממוקד רק בחשבונות פיננסיים. 

<יעקב וירז'בינסקי:>
אבל נדל"ן זה הכנסה פסיבית. 

<פרידה ישראלי:>
לא, אבל החזקה בנדל"ן לא מדווחת. 

<קריאה:>
אבל ההכנסה היא הכנסה פסיבית, את אמרת שזה כן מדווח. 
<פרידה ישראלי:>
אמרתי שבחברה פסיבית – בחברה שעיקר ההכנסות שלה פסיביות – הנתונים על החשבון הפיננסי שלה מדווחים. מה זה נתונים על חשבון פיננסי? היתרה בחשבון והכנסות פיננסיות שנזקפו בחשבון, כמו ריבית או דיבידנד. 

<טל ישראל:>
מה שיש בידי הבנק.

<פרידה ישראלי:>
מה שיש בידי הבנק. הכנסות מהסוג הזה או רווחי הון ממניות, וכו'. לא מועברים נתונים על הכנסות מדמי שכירות נדל"ן. כך אני מבינה, נכון? 

<דני שפר:>
כן. 

<מרק צל:>
זה לא נכון. 

<יעקב וירז'בינסקי:>
זה משהו לא הגיוני. זה לא הגיוני הדבר הזה. 

<קריאות:>
- - -

<היו"ר משה גפני:>
מה אתם אומרים? הממשלה.

<פרידה ישראלי:>
אמרתי. יתרות בחשבונות פיננסיים והכנסות פיננסיות. 

<יעקב וירז'בינסקי:>
אזרח אמריקני שמחזיק פה עשר דירות, לא יודעים ולא מדווחים. 

<פרידה ישראלי:>
לא במסגרת אוטומטית. יכול להיות שאם ארצות-הברית מנהלת איזה חקירה נגדו ותפנה לרשות המס הישראלית ותגיד: ג'ון סמית, תנו לנו נכסי נדל"ן שרשום אצלכם שהוא מחזיק, אז יכול להיות שיעבור מידע, בהתאם לאמנה למניעת כפל מס שקיימת מזה עשרות שנים, שום דבר חדש כאן אין. הדבר החדש פה זה רק יתרות על חשבונות פיננסיים. 
<היו"ר משה גפני:>
גבירותי ורבותי, זה המצב כרגע. אנחנו ממשיכים הלאה.

<אייל לב ארי:>
איך אתם מגדירים "שאינה נסחרת בקביעות"? 

<טל ישראל:>
ההגדרה קודם כול לקוחה מההסכם. "נסחרת בקביעות" וכל המונחים האלה, בכלל בניירות ערך בדרך כלל משתמשים במונחים שהם יותר עמומים כי זה פר נסיבות. אמור להיות כאן נציג מרשות ניירות ערך שיכול להסביר איך בודקים סחירות. 

<חנוך הגר:>
יש נציג. 

<טל ישראל:>
אתה רוצה להסביר איך אפשר לבדוק דבר כזה?
<חנוך הגר:>
חנוך הגר מרשות ניירות ערך. 

<היו"ר משה גפני:>
כן, תסביר.

<חנוך הגר:>
בעצם הנתונים בבורסה הם זמינים כל הזמן. אפשר להיכנס בצורה מאוד פשוטה לאתר של הבורסה, והבורסה מנפיקה דוחות על בסיס חודשי, על בסיס שנתי, אפשר לראות באקסלים שם את הסחירות. יש רשימות נפרדות של ניירות ערך בלי סחירות, ניירות ערך שיש בהם סחירות. 

הנתונים האלה זמינים בלי שום בעיה, אפשר גם לבקש אותם מהבורסה בצורה מסודרת, אם רוצים אותם אפשר גם לקחת אותם לבד. זה מאוד פשוט. 

<אייל לב ארי:>
אבל מה נחשב? 

<חנוך הגר:>
מה ייחשב סחירות?
<אייל לב ארי:>
לא. בדיוק כמו שטל אמרה. זה יכול לבוא לפי נסיבות.

<טל ישראל:>
לא. איך בודקים דה פקטו מה המצב, זה באמצעות האמצעים שאמר נציג רשות ניירות ערך. לגבי כל מקרה ומקרה יש איזשהו common sense, צריך להפעיל איזשהו שיקול דעת, כשאני אומרת שבניירות ערך בדרך כלל לא קובעים את האחוזים או את השיעורים ואת הדברים אלא קובעים למשל, אתה תדווח על מידע מהותי, ואתה תסתכל על המקרה הזה ותראה האם נראה לך שהזכות הזאת נסחרת בקביעות או לא. 
ככה מקובל לנהוג בניירות ערך. קשה לי לתת לך תשובה כי שוב, זה באמת תלוי-מקרה אבל צריך להסתכל על התמונה הכוללת ולראות האם באמת רואים שיש מסחר קבוע במניה או לא. זה משהו שהוא קצת common sense, אין לי מעבר לזה הרבה מה להרחיב בנושא. ושוב, ההגדרות לקוחות מההסכם. ההגדרות האלה, דווקא יש בהן מתחם שיקול דעת, מה שמאפשר למוסד הפיננסי איזשהו מתחם של אפשרויות להוכיח כך או אחרת. מעבר לזה אין לי הרבה מה לומר. 

<היו"ר משה גפני:>
בתקנות יהיה יותר ברור? 

<פרידה ישראלי:>
על זה לא. 

<טל ישראל:>
על הנושא הזה לא תהיה הרחבה בתקנות. 

<דני שפר:>
אבל יהיה חוזר של מס הכנסה. 

<אייל לב ארי:>
מה זאת אומרת יהיה חוזר של מס הכנסה?

<טל ישראל:>
בהמשך יהיו חוזרים של מס הכנסה שיפרשו. גם סוגיות שבהן נראה שיש איזושהי בעיה פרשנית, וגם היום באות לפתחנו הרבה מאוד בעיות פרשניות, אנחנו משתדלים לתת להן מענה ונשתדל לתת מענה בחוזרים על דברים שעולים, ונבדוק אותם יותר לעומק.

<אייל לב ארי:>
אז שאלה כזאת עלולה למצוא את עצמה בסוף בתוך חוזר של מס הכנסה.
<טל ישראל:>
לטובת המוסדות הפיננסיים, אם זה יידרש.

<היו"ר משה גפני:>
כל החוזרים של מס הכנסה הם לטובת הלקוחות, זה ברור. איזה חוזר של מס הכנסה ראינו שזה לא לטובה? מי זו צביה גרינברג?

<צביה גרינברג:>
אני. 

<היו"ר משה גפני:>
אני הזמנתי אותך, את שלחת לי מכתב. 
<צביה גרינברג:>
נכון. 

<היו"ר משה גפני:>
תגידי את הבעיה.

<צביה גרינברג:>
אני נולדתי בארצות-הברית ב-1960 ועליתי לארץ, הייתי כמעט בת 12, ב-1971. ובעקבות כך שעליתי בגיל הזה, למעשה אני אזרחית ארצות-הברית, ללא זכויות מעבר לכך שאני יכולה להיכנס לארצות-הברית לכל מקום עם הפספורט שלי, והילדים שלי לא זכאים לשום זכויות. הם לא זכאים להיות אזרחי ארצות-הברית בעקבות כך שאני אזרחית, ואני לא זכאית לקבל פנסיה.
לפני שנה הבנק פנה אלי ואמר – תני לי את מספר ה-Social Security שלך. 

<היו"ר משה גפני:>
איזה מספר?

<צביה גרינברג:>
Social Security Number.
<מרק צל:>
מספר ביטוח לאומי אמריקני. 

<צביה גרינברג:>
שזה מספר ביטוח לאומי אמריקני. אמרתי, אין לי דבר כזה. לא, בוודאי שיש לך דבר כזה. אז מסתבר שכן. לכל אזרח אמריקני שנולד יש מספר כזה וזה לא כתוב בתעודת הלידה. 

אז לשם כך בעצם אני צריכה לפנות ל-Embassy, כנראה בירושלים, על מנת לקבל את המספר הזה. ומה זה דורש ממני? בסופו של דבר הבנתי שזה גם דורש ממני לדווח דיווחים שנתיים לשלטונות המס בארצות-הברית, זאת אומרת שהם יכולים לדעת כל מה שקורה בחשבון הבנק שלי.
<היו"ר משה גפני:>
קודם לא היית צריכה לדווח? היית צריכה לדווח. 

<צביה גרינברג:>
יכול להיות, אבל לא ידעתי מזה.

<היו"ר משה גפני:>
אף אחד לא פנה אלייך. 

<צביה גרינברג:>
אף אחד לא פנה אלי. ממשלת ארצות-הברית אף פעם לא שלחה אלי שום מסמך, לא לטוב ולא לרע. נתנו לי להיכנס לארצות-הברית.
<היו"ר משה גפני:>
אז מי אמר לך שעכשיו יבקשו ממך?

<צביה גרינברג:>
הבנקים. למעשה הבנקים אמרו – אם את לא תיתני לנו את המספר ולא תדווחי לממשלת ארצות-הברית, אז קודם כול אנחנו ניאלץ לסגור את החשבון שלך, לא משנה אם זה חשבון משותף או לא. אמרתי להם, בסדר, אני אסגור את החשבון, בעלי יפתח את החשבון. לא, אי-אפשר לעשות את זה.

<היו"ר משה גפני:>
למה?

<צביה גרינברג:>
מכיוון שעליתי על הרדאר שלהם. די, זה כבר אבוד.

<קריאה:>
זה תא משפחתי. 

<היו"ר משה גפני:>
אבל הבעל לא יכול לפתוח חשבון? הוא לא רוצה חשבון משפחתי. 

<פנינה פויפר:>
בארצות-הברית ההכנסה היא משפחתית. 

<היו"ר משה גפני:>
בסדר, אבל עכשיו אני בא לבנק.

<עודד פורר (ישראל ביתנו):>
הוא הבעל, הוא אזרח ישראלי. לא אזרח אמריקני, לא כלום, רוצה לפתוח חשבון בנק. 

<היו"ר משה גפני:>
הוא אזרח ישראלי, הוא בא לבנק הישראלי. 

<לוני בכר:>
אין בעיה שכל אחד יפתח חשבון לעצמו אבל כאשר בנסיבות מסוימות – חס וחלילה, אני לא מתייחס לגברת – אבל בנסיבות מסוימות כאשר יש ניסיון, במירכאות, "להתחמק" מדיווח בהסכם, ההסכם מחייב לא לאפשר את הניסיון הזה.
<היו"ר משה גפני:>
אני שואל שאלה. בעל ואישה – האישה אמריקנית או להיפך – היה להם חשבון משותף. סגרתם להם את החשבון משום שהיא לא רוצה לדווח. בא הבעל ואומר: אני, לא מעניין אותי מאשתי, אני רוצה לפתוח חשבון לבד. הוא לא יכול לפתוח?

<לוני בכר:>
שוב. כל מקרה ונסיבותיו, אבל במקרה הרגיל כאשר בעל רוצה לפתוח חשבון נפרד אין עם זה בעיה. 

<היו"ר משה גפני:>
בעלך ניסה לפתוח חשבון לבד?

<צביה גרינברג:>
אנחנו בבנק פאג"י – נאמר לבעלי שהוא לא יוכל לפתוח.
<היו"ר משה גפני:>
בנק פאג"י בכלל הוא בנק סופר אורתודוכס. הוא מקפיד, חבל על הזמן. עם כל הכבוד, מקפיד ממש. 

<צביה גרינברג:>
מטרטרים אותנו.

<היו"ר משה גפני:>
אבל בעלך רוצה לפתוח, איך בנק פאג"י יכול למנוע את זה? 

<צביה גרינברג:>
הם בפירוש אמרו שלא תוכלו לעשות את זה.

<עודד פורר (ישראל ביתנו):>
בהגדרות, לפי סעיף 4(ב): "סוג הזכויות נקבע במטרה להימנע מדיווח לפי ..."

<פרידה ישראלי:>
זה לא קשור בכלל. 

<היו"ר משה גפני:>
בכלל לא.

<עודד פורר (ישראל ביתנו):>
יגידו שהפתיחה של החשבון של בעלה היא כדי להימנע מדיווח. 

<מרק צל:>
אני יכול להשלים.

<היו"ר משה גפני:>
מה, אתה בנקאי?

<מרק צל:>
יש לי ניסיון בדבר הזה.

<היו"ר משה גפני:>
ניסיון יש לך אני רואה בכל הדברים, לא רק בזה, אבל רק שנייה, אני צריך תשובה מוסמכת. אני מבקש לדעת, אם האישה לא רוצה את החשבון או שסוגרים לה את החשבון.
<מרק צל:>
מה שקורה - - -

<היו"ר משה גפני:>
רגע.

<מרק צל:>
אני אסביר לך.

<היו"ר משה גפני:>
לא, אל תסביר. אני רוצה לדעת מהבנקים האם הבעל יכול לפתוח חשבון. 

<עדנה ליטמנוביץ:>
הבעל יכול לפתוח חשבון. ודאי שהבעל יכול לפתוח חשבון. 

<היו"ר משה גפני:>
מי הדוברת?

<עדנה ליטמנוביץ:>
שמי עדנה, אני עובדת בבנק הפועלים. זה ברור, כל מי שרוצה לפתוח חשבון ואין סיבה לא לפתוח - - -

<היו"ר משה גפני:>
אפילו שלפני כן היה לו חשבון עם אישה אמריקנית שלא רצתה לדווח.

<עדנה ליטמנוביץ:>
כל מי שרוצה לפתוח חשבון, ואין סיבה בחוק לא לפתוח לו חשבון, פותחים לו חשבון. 

<היו"ר משה גפני:>
גברת גרינברג, את יכולה להגיד לבעלך – הוא יכול לפתוח חשבון.

<צביה גרינברג:>
אני אגיד. 

<היו"ר משה גפני:>
אני רק רוצה לראות שבנק פאג"י לא ייתן לפתוח חשבון, הם עלו לי כבר עד מעל הראש. עוד לפני שאיזשהו בנק שלח מכתב, הם כבר שלחו לכולם שסוגרים את החשבונות על-פי הוראה של משרד האוצר.

<פרידה ישראלי:>
קיבלת את התשובה שלנו, נכון? 

<היו"ר משה גפני:>
כן, בסדר.

<פרידה ישראלי:>
אין הוראה כזאת. 

<היו"ר משה גפני:>
בסדר. הזריזות הזאת, המהירות שעושים, עוד לפני שמבררים. משרד האוצר נתן הוראה. אני טועה? בסדר, תעדכני אותי האם הוא לא יכול לפתוח, אבל זה נכון מה שאת אומרת. עד עכשיו היית חייבת אבל אף אחד לא פנה אלייך.

<צביה גרינברג:>
אני גם לא מבינה בעצם למה אני חייבת, זאת אומרת מה בעצם ממשלת ארצות-הברית דורשת ממני.
<היו"ר משה גפני:>
תבטלי את האזרחות. 

<צביה גרינברג:>
ואם אני רוצה לבטל את האזרחות - - -

<היו"ר משה גפני:>
10,000 שקל.

<צביה גרינברג:>
10,000 שקל, ודיווחים אחורה – כמה שנים, מי יודע?

<היו"ר משה גפני:>
צודקת. למה האמריקנים כל כך רעים, מה עשינו להם.

<מרק צל:>
זו באמת שאלה נכונה ואנחנו לא צריכים להיות שותפים לכל הסיפור הזה.

<היו"ר משה גפני:>
הבנתי. הלאה.

<מרק צל:>
אבל אדוני, סליחה. אני רציתי פשוט להגיד שהבנקים אומרים, אין בעיה, אפשר לפתוח חשבון. סליחה. זה תלוי בשיקול דעת של הבנק, ומה שקורה בפועל, כבר שנתיים שמישהו במצב של גברת גרינברג – והייתה לי אתמול עוד אישה – היא פנתה לבנק מאותה סיבה. היא נולדה בארצות-הברית - - -

<היו"ר משה גפני:>
לא חשוב. 

<מרק צל:>
אזרחות אמריקנית, אין לה Social Security Number, מספר ביטוח לאומי. בנק דיסקונט – אוקיי, אני אזכיר את זה – בנק דיסקונט אמר לה, אסור שיהיה לך חשבון כאן כי אין לךSocial Security Number, והיא אמרה, לא היה לי אף פעם. אמרו לה, אין כזה דבר, כל מי שנולד בארצות-הברית צריך שיהיה לו Social Security Number. היא פנתה אלי, אני הכנתי חוות דעת משפטית שהוכיחה שהיא לא אזרחית אמריקנית, היא אזרחית קנדית בכלל, ואין לה שום קשר ל- Social Security Number. נתתי לבנק. ומה הבנק אמר לי? לך לעזאזל – במלים כאלה – והיא הייתה צריכה ביוזמתה לפנות לקונסוליה.

<היו"ר משה גפני:>
אולי אתה יכול לפנות לוועדת האתיקה.

<מרק צל:>
לפנות לקונסוליה כאן בירושלים, והם כבר אמרו לבנק ועדיין לא יודעים אם הבנק יפתח. וגם בעלה, שהוא אזרחי ישראלי לכל דבר, לא יכול לפתוח.

<היו"ר משה גפני:>
תודה רבה. על פסקה (ב) אנחנו מבקשים חשיבה מחדש כפי שאמרנו. הלאה.

<פרידה ישראלי:>
בסדר.

<טל ישראל:>
	
	
	
	
	
	
	"
	(5) חוזה ביטוח בעל ערך פדיון או חוזה קצבה או אנונה, המונפק על ידי מוסד פיננסי או מוחזק בו;" 


<היו"ר משה גפני:>
זה מה שאמרו קודם מחברות הביטוח והבנקים.

<טל ישראל:>
כן. בין היתר, קודם כול, כל המערכת הפנסיונית שלנו מוחרגת בנספח 2 להסכם. מעבר לזה, יש כאן משהו שהוא הבהרה מעבר, אבל גל קצבה פנסיונית שתשולם מתוך חיסכון שהוא חיסכון פטור על-פי נספח 2, כלומר עומד בקריטריונים, הוא גם פטור. זה הסיפה של הדבר הזה. 

אני אמשיך להקריא: "ואולם לא יראו כחשבון פיננסי חוזה המממן הטבה פנסיונית או הטבת נכות שניתנה ליחיד מחשבון שהוחרג מהגדרת חשבון פיננסי בהסכם עם המדינה הזרה ושמתקיימים בו כל אלה:
	
	
	
	
	
	
	
	
	(1) הוא לא ניתן להעברה;

	
	
	
	
	
	
	
	
	(2) הוא אינו תלוי תשואה;

	
	
	
	
	
	
	
	
	(3) הוא לקצבת חיים מידית; לעניין זה, "קצבת חיים מידית" – קצבה למשך חיי אדם אחד או יותר, ובלבד שתשלומי הקצבה מתחילים להיות משולמים במועד שאינו מאוחר משנה לאחר מועד ההפקדה הראשונה בחשבון ותשלומי הקצבה שווים ומשולמים אחת לשנה או בתדירות גבוהה יותר;

	
	
	
	
	
	
	
	והכל למעט חשבון כאמור בפסקאות (1) עד (5) שהוחרג מהגדרת חשבון פיננסי לצורך הסכם פטקא או הסכם יישום, לפי העניין;"


<אייל לב ארי:>
איזה החרגה זאת?

<טל ישראל:>
בנספח 2 להסכם יש בעצם מוסדות פיננסיים וחשבונות פיננסיים שאנחנו הוכחנו לאמריקנים שאין בהם סיכון להעלמות מס. חשבונות שהצלחנו לפטור מהגדרת חשבון פיננסי במסגרת נספח 2, למשל קרן השתלמות לשכירים או חשבון ועד בית, או חשבון עורך דין שעומד על התנאים של איסור הלבנת הון, חשבון חו"ל כזה של עורך-דין, ועוד אי אלו חשבונות שמופיעים שם בנספח 2.
מה שאנחנו אומרים כאן, שכל מה שאמרנו עד כה אלה חשבונות פיננסיים, אבל אם אתה חשבון פיננסי ועומד בתנאים שנקבעו בנספח 2, אתה שוב יוצא מוחרג מהגדרת "חשבון פיננסי". 

<יעקב וירז'בינסקי:>
בארצות-הברית די נפוץ שקונים פוליסות ביטוח חיים. מה גורלם? אנשים משקיעים בקניית פוליסות של ביטוח חיים.

<היו"ר משה גפני:>
מה זה קונים פוליסות?

<פרידה ישראלי:>
ביטוח בעל ערך פדיון. על זה אתה מדבר?

<יעקב וירז'בינסקי:>
לא שבן-אדם עשה ביטוח חיים. בן-אדם עשה ביטוח חיים. יש אנשים שרוצים לקבל את ביטוח החיים יותר מוקדם, במירכאות, ואנשים משקיעים בקניית הפוליסות, מהמרים. 

<היו"ר משה גפני:>
זאת אומרת, בן-אדם קונה ביטוח חיים מאדם חי.

<יעקב וירז'בינסקי:>
ממישהו אחר, כן. יש את זה הרבה מאוד. 

<עודד פורר (ישראל ביתנו):>
יש אנשים שהתעשרו מזה בארצות-הברית. 

<פרידה ישראלי:>
השאלה אם הוא עושה את זה בארץ. אתה מדבר על חשבון שיש לו באמריקה?

<יעקב וירז'בינסקי:>
לא. 

<טל ישראל:>
בארץ אין דבר כזה.

<עודד פורר (ישראל ביתנו):>
בארץ אני לא חושב שזה אפשרי. 

<יעקב וירז'בינסקי:>
אנשים בארץ קנו פוליסות. 

<היו"ר משה גפני:>
הם קנו פוליסות בארץ? 

<יעקב וירז'בינסקי:>
אנשים אמריקנים.

<עודד פורר (ישראל ביתנו):>
אמריקנים. אה, אוקיי. 

<פרידה ישראלי:>
אנחנו מדברים על מה ידווחו מוסדות פיננסיים ישראלים, לא אמריקנים. 

<יעקב וירז'בינסקי:>
מחר הוא יקבל את הכסף, מה יהיה? כשהוא יקבל את ביטוח החיים אחר כך, מה יהיה?

<פרידה ישראלי:>
הוא יקבל כסף, הוא יפקיד אותו בבנק, אולי אז ידווחו על חשבון הבנק. אבל מה שהוא קנה בחוץ-לארץ – אנחנו מדברים פה על מוסדות פיננסיים ישראלים שמדווחים. אם אני משקיעה בחשבון בנק בארצות-הברית, פטקא לא חל על זה.

<היו"ר משה גפני:>
אתה מדבר על כך שאזרח ישראלי קנה פוליסת ביטוח בארצות-הברית. 

<יעקב וירז'בינסקי:>
ויכול להיות שהוא ישים את זה בארץ. 

<היו"ר משה גפני:>
נדבר על ארצות-הברית כי בישראל זה לא מעניין. הוא קנה את זה בארצות-הברית. בסוף האיש נפטר והוא קיבל את הכסף. מה הדין של זה? 

<פרידה ישראלי:>
כשהכסף יגיע לחשבון בנק - - -
<היו"ר משה גפני:>
אם אני אמריקני.

<פרידה ישראלי:>
כן. יגיע לחשבון הבנק שלך מיליון דולר, אז הבנק ידווח שיש לך מיליון דולר. ברגע שזה יגיע למוסד פיננסי ישראלי, אבל כל עוד השקיעו במוסד פיננסי בחוץ-לארץ, החוק לא חל כאן. 
<יעקב וירז'בינסקי:>
מה הוא יעשה כשיקבל את זה בעוד 20 שנה? מה הוא יסביר?

<היו"ר משה גפני:>
שזאת פוליסה שהוא קנה אותה. אני לא רואה כל כך את הבעיה. הוא קנה, הוא עשה איזה חוזה. הוא עשה חוזה, ההוא נפטר אז הוא קיבל את הכסף. 

<טל ישראל:>
כמו שאמרתי, והכול למעט חשבונות שפטורים לפי נספח 2. 

	
	
	
	
	
	
	
	"לעניין פסקאות (3) ו-(4) יראו זכות בהון או זכות בחוב כנסחרת בקביעות בשוק ניירות ערך מוסדר, אם קיים היקף משמעותי של מסחר בה באופן שוטף בבורסה המוכרת ומפוקחת בידי רשות ממשלתית במדינה שבה השוק נמצא, וערך שנתי משמעותי של מניות נסחר בה;" – זה ניסיון קצת לפרט מה שדיברנו עליו קודם לגבי הנסחרת בקביעות – "זכות בהון או זכות בחוב במוסד פיננסי אינה נסחרת בקביעות ויראו אותה כחשבון פיננסי, אם המחזיק בה, שאינו מוסד פיננסי המשמש כמתווך, רשום בספרי המוסד הפיננסי, למעט אם היא נרשמה אצל המוסד הפיננסי לפני יום ג' בתמוז התשע"ד (1 ביולי 2014);" 


<היו"ר משה גפני:>
שאז נחתם ההסכם. 

<טל ישראל:>
כן. סך הכול, מה שזה בא להגיד שלאחר חתימת ההסכם, מוסדות פיננסיים לא ירשמו אצל עצמם, גם אם הם כאילו חוסים תחת הפטור הזה של מסחר משמעותי, לא ירשמו חלק מהזכויות אצלם כדי בעצם לעקוף את העניין הזה של המסחר, ואל תרשום אצלך כי אחרת זה כן נחשב לחשבון פיננסי. 
<היו"ר משה גפני:>
אוקיי. הלאה. 

<טל ישראל:>
	
	
	
	
	
	
	" "חשבון פיקדון" – חשבון חיסכון, חשבון מסחרי, חשבון עו"ש, פיקדון לזמן קצוב או חשבון שהעדות לו היא תעודת פיקדון, תעודת חיסכון, תעודת השקעה, תעודת חוב, או מכשיר דומה אחר המוחזק במוסד פיננסי במהלך הרגיל של עסקים בנקאיים או עסקים דומים, לרבות חוזה עם חברת ביטוח המבטיח תשואה או חוזה דומה אחר לתשלום ריבית;

	
	
	
	
	
	
	"ישות" – חבר בני-אדם או הסדר משפטי;

	
	
	
	
	
	
	"מוסד פיננסי" – מוסד לפיקדונות, מוסד למשמורת, ישות השקעות או חברת ביטוח מסוימת, כהגדרת כל אחד מאלה בפסקאות (1) עד (4), למעט אם שר האוצר החריג אותו מהגדרה זו, ורשאי הוא להחריגו כאמור לצורך הסכם פטקא או הסכם יישום;"לעניין זה – 


<היו"ר משה גפני:>
מה זה?

<טל ישראל:>
זה העניין של 9(2), זה ההחרגה של מוסדות ציבור. אנחנו בעצם מחריגים אותם מההגדרה של מוסד פיננסי ולא מההגדרה של מוסד פיננסי מדווח כי אנחנו אומרים, הם בכלל לא נחשבים בעינינו כמוסד פיננסי.

<היו"ר משה גפני:>
איך שר האוצר מחריג?

<טל ישראל:>
לא, הוא מחריג בתקנות, כאשר ההחרגה הזאת מבוססת על מה שהוסכם בהסכם. 

<היו"ר משה גפני:>
מה למשל? תני לי דוגמה ששר האוצר מחריג. 

<פרידה ישראלי:>
מוסד ציבורי לפי 9(2). אם הוא בעצם מקבל פיקדונות אז לכאורה הוא היה צריך להיות מוסד פיננסי, אבל בגלל ההסכמה שהגענו עם האמריקנים על מוסדות ציבור אנחנו נחריג אותם בתקנות.
<היו"ר משה גפני:>
אז למה זה לא כתוב?

<טל ישראל:>
אנחנו לא כתבנו את זה כאן, וכתבנו את זה במסגרת התקנות -  ואגב, אני יכולה להראות לך את טיוטת התקנות שזה מופיע שם – הסיבה היא פשוט שב-CRS אין את אותם פטורים שיש בפטקא, ואין את המוסד ציבור במסגרת ה-CRS, ולכן אפשרנו לעצמנו להחריג את זה מהגדרת מוסד פיננסי לצורך פטקא בשלב זה.

<היו"ר משה גפני:>
אני לא מבין. למה אי-אפשר לכתוב מוסד ציבורי לפי סעיף 9(2)? בגלל ה-OECD? בגלל ה-CRS? את לא יכולה לכתוב את זה כי איתם אין את ההסכם הזה.

<טל ישראל:>
כן.

<היו"ר משה גפני:>
אבל בתקנות זה יהיה.

<טל ישראל:>
בתקנות יהיה לצורך פטקא. בתקנות של CRS בשלב זה - - -

<היו"ר משה גפני:>
אבל יבואו ה-CRS ויגידו, למה שמתם את זה?

<פרידה ישראלי:>
יש תקנות נפרדות לפטקא, ול-CRS יהיו תקנות נפרדות. כרגע יש לנו את הטיוטה של תקנות פקטא בלבד. 
<טל ישראל:>
ברמת החוק אנחנו לא יכולים להחריג את זה מהגדרת מוסד פיננסי.

<היו"ר משה גפני:>
אתן מבינות אבל מה המשמעות של העניין. שאין מוסד ציבורי לפי ה-CRS. אין מוסד ציבור.

<פרידה ישראלי:>
כן, אנחנו מבינים. 

<היו"ר משה גפני:>
אז מה נעשה?

<פרידה ישראלי:>
באיזה עניין?

<היו"ר משה גפני:>
בהקשר של מוסד ציבורי. מצד אחד, הפטקא מחמיר יותר, ומצד שני יש יותר הקלה בעניין של מוסד ציבורי. עם מי אתם מנהלים משא ומתן ב-OECD? ב-CRS? עם מי? אני יכול להיפגש איתו?

<טל ישראל:>
ב-CRS אין משא ומתן. הם קבעו סטנדרט ואין משא ומתן, הם גם לא מאפשרים. 

<היו"ר משה גפני:>
סטנדרט. עם כל הכבוד. אנחנו נראים מדינת חסות של כמה מדינות בעולם. מוסד ציבורי אצלנו זה בעיה. 

<טל ישראל:>
אני באופן אישי דיברתי עם אנשים ב-OECD על הנושא של מוסד ציבורי ושאלתי האם יש איזושהי אפשרות שאנחנו נכלול את זה במסגרת, ואמרו לי במפורש שמאחר שהם רואים היום במוסדות ציבור איזושהי פלטפורמה שכן מאפשרת תכנונים, הם לא מסכימים לכלול את זה כפטור.

<היו"ר משה גפני:>
טוב, אני אדבר על זה עם המנכ"ל. מנכ"ל משרד האוצר דיבר איתי. לגבי הנושא הזה של ה-CRS אני רוצה לדבר אתו לפני כן. יצטרכו למצוא פתרונות משום שאם כך, גם לא יהיה פתרון בתקנות. 

<אייל לב ארי:>
למרות שהוא מוסמך.

<היו"ר משה גפני:>
הוא אמר לי יהיה פתרון בתקנות. לא יהיה פתרון בתקנות. 

<אייל לב ארי:>
אבל יש לו סמכות להחריג.

<היו"ר משה גפני:>
כן, אבל הוא לא יחריג. 

<אייל לב ארי:>
בסדר, אבל אני אומר, סמכות יש. 

<היו"ר משה גפני:>
סמכות, בסדר. 
<אייל לב ארי:>
זה לא רק לפטקא. 

<היו"ר משה גפני:>
אני לא יודע כשיהיו תקנות מי יהיה שר האוצר. לא יודע, אין לי מושג. אנחנו עושים חקיקה ראשית, אנחנו גורמים לכך שעם ה-OECD לא יהיה פתרון. 
תדברו גם אתם עם המנכ"ל, אני רוצה פתרון. הוא ביקש ממני שאני לא אחריג את זה. בסדר, אתם ביקשתם ממנו כנראה, בסדר. אני מוכן לא להחריג אבל אני רוצה פתרונות. 

<פרידה ישראלי:>
אנחנו נחשוב. 

<טל ישראל:>
נחשוב על פתרון.

<היו"ר משה גפני:>
הוא אמר לי שבתקנות יהיה אפשר לעשות את זה. לפי מה שאתן אומרות עכשיו, גם בתקנות אפשר יהיה לעשות בפטקא. 

<טל ישראל:>
על-פי ההסכם, על-פי הסטנדרט, זה בלתי אפשרי. אם נחשוב שאנחנו חורגים מהסטנדרט או לא, אני לא יודעת אבל כרגע זה בלתי אפשרי.
<היו"ר משה גפני:>
כן, אבל עם כל הכבוד למדינות ה-OECD, אנחנו מדינה יהודית, אצלנו נושא של מוסד ציבורי הוא נושא, הוא לא איזה משהו מנותק מהמציאות. יש דברים שהם בלתי אפשריים. באמת, עם כל הכבוד, צריך להגיד להם, יש גם כנסת. זה לא רק הממשלה. זה מגיע לכאן, יש פה עוד הרבה דעות. 
מה שאני התכוונתי לעשות בעקבות הדיונים האלה, להחריג את ה-CRS. ביקש ממני המנכ"ל לא להחריג, אחרי כן נעשה את זה בתקנות. בסדר, אני גם מסכים, אבל אם אין אפשרות לעשות בתקנות.
<פרידה ישראלי:>
אנחנו נחשוב על הנושא הזה.

<היו"ר משה גפני:>
בסדר, אז זה הדבר השני שצריך.

<טל ישראל:>
ה-CRS הוא גם לא כל כך חמור, גם מבחינת מוסדות ציבור. 

<היו"ר משה גפני:>
לא משנה. יש לי בקשה אלייך – אל תכשילו אותי. 

<טל ישראל:>
חס וחלילה.

<היו"ר משה גפני:>
זה חוק קשה, אני אצטרך לעמוד בביקורת ציבורית גדולה. אני עומד בביקורת ציבורית גדולה, בלי קשר לכל הדברים האחרים שדיברנו. תקלו עלי. באופן כזה אני לא אוכל לאשר דברים שאין להם פתרון. דברים שיש להם פתרון, אני מבין. זה גם מה שהמנכ"ל אמר לי. בבקשה.

<גיא כץ:>
גיא מלשכת עורכי דין. ההגדרה הזאת של מוסד פיננסי, היא יוצרת כפל במוסדות פיננסיים. לדוגמה, חברת נאמנות של משרד עורי דין, היא גם הופכת למוסד פיננסי והיא צריכה להעביר למעשה את אותו מידע שמעביר הבנק. כלומר, גם הבנק וגם חברת הנאמנות מעבירים עכשיו את אותו מידע.
פה, אנחנו קצת יותר צדיקים מהאפיפיור כי אותן חברות פיננסיות, אותן חברות נאמנות של עורכי דין, הן לא נכנסות בכלל בחקיקה האמריקנית, כי ארצות-הברית בודקת אותן יחד עם המשרד – ואותו דבר גם רואי חשבון ואותו דבר כל בעלי המקצועות החופשיים.

אז מה שאני מציע להוסיף פה, וזה לא סותר את ההסכם, לכתוב: מוסד פיננסי ובלבד שהוא מוסד פיננסי לפי חוקי פטקא בארצות-הברית. כלומר, שלא נהיה עוד יותר צדיקים ממה שנדרש בחוקי הפטקא בארצות-הברית.

<פרידה ישראלי:>
אנחנו צריכים קצת להתעמק בזה כי אני לא מכירה את זה. למה לא פניתם אלינו?

<היו"ר משה גפני:>
תבדקו את זה. אני לא ידעתי שלעורכי הדין יש - - -

<גיא כץ:>
קונים דירה. מישהו קונה דירה, מפקיד כסף בנאמנות אצל עורכי דין, יש חברת נאמנות - - -

<היו"ר משה גפני:>
אה, זה ודאי לא שייך לפטקא. 

<גיא כץ:>
לא, אז העורך דין עכשיו גם צריך לאסוף מידע על זה. זה הקמת מערכות. 

<טל ישראל:>
לא בהכרח שזה מוסד פיננסי. 

<היו"ר משה גפני:>
תבדקו את מה שהוא אומר, הוא מעלה נושא נכון. 

<פרידה ישראלי:>
למה לא פניתם אלינו?

<גיא כץ:>
שלחנו לממשלה את ההערות, לא יודע. 

<פרידה ישראלי:>
מה זה לממשלה? למי? 

<גיא כץ:>
כשהיה תזכיר החוק.

<היו"ר משה גפני:>
רבותי. העלית נושא, אני מבקש שתבדקו את זה, תמצאו לעניין הזה פתרון כי הטענה שלו צודקת. 

<פרידה ישראלי:>
נבדוק.

<היו"ר משה גפני:>
שימל, בבקשה.

<יוסף שימל:>
זה שרוצים להפוך את זה להחרגה בתקנות זה אומר שכל שני וחמישי יכול לקום מישהו אחר ולשנות את התקנות. כל שני וחמישי יקום שר חדש, פקיד חדש, הוא ישנה את זה. 

<היו"ר משה גפני:>
הבנתי. תודה. לכן אני אעמוד על זה שהתקנות יצטרכו אישור של ועדת הכספים. שלא כל אחד יכול לבוא ולשנות את זה. בסדר, זאת בעיה, אני לא מתעלם מהבעיה, אני רק מחפש לה פתרונות. נחפש יחד איתם. בלי זה נצטרך להחריג את זה. יעקב.

<יעקב וירז'בינסקי:>
רציתי להגיד את הדבר הזה.

<היו"ר משה גפני:>
אוקיי. אם אנחנו מדברים על תקנות שהן באישור ועדת הכספים, זה חקיקת משנה. זאת חקיקה שלא משנה מי השר ולא משנה מי נמצא שם, הוא צריך את האישור של הוועדה. אז כדי לשנות הוא יצטרך אישור של הוועדה. צריך אישור של הוועדה, זה כבר תהליך אחר. בבקשה.
<טל ישראל:>
	
	
	
	
	
	
	"
	(1) "מוסד לפיקדונות" – ישות המקבלת פיקדונות מאחר, במהלך עסקי הבנקאות שלה או במהלך עסקים דומים, ולרבות תאגיד בנקאי כהגדרתו בחוק הבנקאות (רישוי), תשמ"א-1981, והחברה הבת כמשמעותה בסעיף 88יא לחוק הדואר, התשמ"ו-1986, בנותנה את השירותים הכספיים כהגדרתם באותו חוק;

	
	
	
	
	
	
	
	(2) "מוסד למשמורת" – ישות המחזיקה נכסים פיננסיים בשביל אחרים והכנסתה מהחזקתם ומשירותים פיננסיים קשורים היא 20 אחוזים או יותר מכלל הכנסתה בתקופה שמיום הקמתה או בתקופת שלוש השנים שהסתיימה ב-31 בדצמבר או ביום האחרון של התקופה החשבונאית שלה המסתיימת במועד אחר, שקדמה לשנה שבה נבדק אם היא ישות כאמור, לפי התקופה הקצרה מביניהן;

	
	
	
	
	
	
	
	(3) "ישות השקעות" – ישות העוסקת באחד או יותר מאלה למען לקוח, או ישות המנוהלת בידי ישות העוסקת כאמור:

	
	
	
	
	
	
	
	
	(1) מסחר במכשירים בשוק הכספים, לרבות בהמחאות, בשטרות, בתעודות פיקדון ובנגזרים; מטבע חוץ; מכשירי חליפין; מכשירי שיעור ריבית ומכשירי מדד; ניירות ערך הניתנים להעברה; מסחר בחוזים עתידיים לגבי סחורות;

	
	
	
	
	
	
	
	
	(2) ניהול תיק השקעות, אישי או קבוצתי;

	
	
	
	
	
	
	
	
	(3) השקעה או ניהול של כסף בדרך אחרת בעבור אחר;


לרבות תאגיד מורשה" – כאן אנחנו מבקשים להוסיף "בעל רישיון לניהול תיקים" כי יש גם תאגיד מורשה שהוא לייעוץ השקעות והוא לא מוסד פיננסי. זו הערה של הרשות לניירות ערך, ואנחנו מבקשים לתקן כאן. 

	
	
	
	
	
	
	
	"לרבות תאגיד מורשה בעל רישיון לניהול תיקים כהגדרתו בסעיף 1 לחוק הסדרת העיסוק בייעוץ השקעות ובניהול תיקי השקעות, התשנ"ה-1995, קופת גמל וחברה מנהלת כהגדרתן בחוק הפיקוח על שירותים פיננסיים (קופות גמל), התשס"ה-2005, קרן להשקעות משותפות בנאמנות ומנהל הקרן, כמשמעותם בסעיפים 3 ו-4 לחוק השקעות משותפות בנאמנות, התשנ"ד-1994, וחברה בעלת רישיון זירה  כהגדרתו בסעיף 44יב לחוק ניירות ערך, התשכ"ח-1968;"


<אייל לב ארי:>
טל, ההגדרות למעלה הן לא מספיק רחבות כדי לכלול את הכול?

<טל ישראל:>
ההגדרות למעלה אכן כוללות. 3 רישה זה באמת העיקרון הכללי של מה זה ישות השקעות והיא כוללת את כל אלה שמופיעות כאן, אבל למען ההבהרה, כל הדברים שהם כבר מוסדרים בעצם מצוינים בסיפה.

<חנוך הגר:>
הערה, רק להבהיר את התיקון שעשית. לרבות תאגיד מורשה, במקום "תאגיד מורשה" זה צריך להיות "תאגיד בעל רישיון ניהול תיקים, כהגדרתו בסעיף 1 לחוק".

<טל ישראל:>
זה מה שאמרתי. 

<אייל לב ארי:>
לא תאגיד מורשה אלא תאגיד בעל רישיון לניהול תיקים. 

<טל ישראל:>
תאגיד בעל רישיון. אוקיי.

<פרידה ישראלי:>
צריך למחוק את המילה "מורשה". 

<טל ישראל:>
	
	
	
	
	
	
	"
	(4) "חברת ביטוח מסוימת" – כל אחת מאלה, ובלבד שהיא מנפיקה חוזה ביטוח בעל ערך פדיון או חוזה קצבה או אנונה או מחויבת לשלם כסף בקשר לחוזים כאמור:

	
	
	
	
	
	
	
	
	(1) חברת ביטוח, לרבות מי שקיבל רישיון מבטח ישראלי לפי סעיף 15(א)(1) לחוק הפיקוח על שירותים פיננסיים (ביטוח), התשמ"א-1981;

	
	
	
	
	
	
	
	
	(2) חברה המחזיקה בחברה כאמור בפסקת משנה (א);

	
	
	
	
	
	
	"מוסד פיננסי ישראלי" – כל אחד מאלה: 

	
	
	
	
	
	
	
	(1) מוסד פיננסי תושב ישראל, למעט סניף של מוסד פיננסי כאמור הנמצא מחוץ לישראל ומחוץ לאזור כהגדרתו בסעיף 3א;

	
	
	
	
	
	
	
	(2) סניף של מוסד פיננסי תושב חוץ הנמצא בישראל;"


<היו"ר משה גפני:>
מה זה באזור? האזור זה יהודה ושומרון? 

<פרידה ישראלי:>
כן. 

<גיא כץ:>
לגבי סניף של מוסד פיננסי תושב חוץ הנמצא בישראל, אני מניח שהכוונה לסניף שהוא גם בעצמו מוסד פיננסי, לא סתם.
<טל ישראל:>
כן, ברור.

<גיא כץ:>
נניח אם בנק פותח פה סניף שהוא רק מגייס לקוחות הוא לא בחוק.

<טל ישראל:>
ברור. מלכתחילה לא נכנסת להגדרת מוסד פיננסי אז אתה כבר לא נכנס להגדרת מוסד פיננסי ישראלי. זה בא בשלבים. 

<היו"ר משה גפני:>
זה בטוח שצריך את כל ההגדרות האלה? בטוח? אני שואל אם צריך את כל ההגדרות. ספי, כל ההגדרות האלה הן חשובות? אי-אפשר לעשות הגדרות כוללות? 
<ספי זינגר:>
אני חושב שכן. זה הגדרות שהן קצת מתגלגלות אחת לתוך השנייה. 

<היו"ר משה גפני:>
זה נראה כאילו אנחנו עומדים ופוחדים – עוד אחת ועוד אחת. אי-אפשר חלק לשים בתקנות? 

<טל ישראל:>
אנחנו רצינו בעצם הצעת חוק מאוד מאוד פשוטה שאומרת שההסכם הזה נכנס לתוקף וצריך ליישם אותו, ואחר כך בעצם לפרט בתקנות ובחוזרים את כל הדברים. הדרישה של משרד המשפטים,  דווקא בגלל המהותיות של החוק הזה, לעשות את זה בצורה כזאת.

<היו"ר משה גפני:>
לא, אני מסכים עם משרד המשפטים, זה נכון. 
<טל ישראל:>
ההגדרות הן ההגדרות שקבועות באמת בהסכם, עם ההתאמות הרלוונטיות לדין הישראלי כאשר כל ההגדרות שנמצאות כאן הן ההגדרות שנדרשות.
<היו"ר משה גפני:>
לפי דעתי יש פה הגדרות כפולות. 

<פרידה ישראלי:>
לא. אין.

<טל ישראל:>
לא, אין הגדרות כפולות וכל ההגדרות נדרשות לצורך הסעיפים עצמם של הצעת החוק. מה שלא נדרש נמצא בתקנות. בתקנות יש גם הגדרות ויש גם סעיפים. יש הבחנה בין הדברים. 
<היו"ר משה גפני:>
הלאה.

<טל ישראל:>
	
	
	
	
	
	
	" "מוסד פיננסי ישראלי מדווח" – מוסד פיננסי ישראלי, למעט, לעניין יישום הסכם פטקא או הסכם יישום, מוסד פיננסי כאמור שלפי הוראות אותו הסכם אינו חייב לדווח על חשבונות פיננסיים;"


שוב כמו שאמרנו, בנספח 2 להסכם אנחנו החרגנו הרבה מוסדות פיננסיים ישראלים, בעצם החרגנו אותם מ"מוסד פיננסי מדווח" והם פטורים מדיווח, כמו כל קרנות הפנסיה.

<היו"ר משה גפני:>
איפה יהיה כתוב מה חייב ומה לא חייב? 

<טל ישראל:>
בתקנות.

<היו"ר משה גפני:>
לא בתקנות. בחוק, איפה יהיה כתוב שאם יש לי חברת ביטוח שהביטוח הזה אין בו חיסכון?

<טל ישראל:>
אנחנו מפנים כאן להסכמים, כשההסכמים גלויים וידועים וגם מפורסמים באתר של משרד האוצר. בתקנות יש תרגום של ההסכם שהוא בעצם יהיה תוספת לתקנות.

<היו"ר משה גפני:>
לא, עם התרגום שלכם אני לא - - -

<טל ישראל:>
אנחנו יכולים להוסיף את תרגום ההסכם גם לנוסח החקיקה אם אתם מעוניינים.

<היו"ר משה גפני:>
יש הגדרה של "חוזה ביטוח"? לא חייבים לדווח. 

<פרידה ישראלי:>
קראנו אותה.

<היו"ר משה גפני:>
לא חייבים לדווח.

<טל ישראל:>
לא, זה לא במסגרת הפטורים. זה משהו אחר, זה כבר מראש לא נכנס בגדר מה שמוגדר. חוזה ביטוח, מלכתחילה הוא לא נכנס בהגדרות.

<היו"ר משה גפני:>
יפה. חוזה ביטוח הוא אחת ההגדרות. 

<טל ישראל:>
כן.

<היו"ר משה גפני:>
איפה כתוב שהוא לא נכנס בחובת דיווח?

<טל ישראל:>
כי הוא לא מופיע בהגדרת "חשבון  פיננסי". רק "חוזה ביטוח בעל ערך פדיון" נכנס להגדרת "חשבון פיננסי".

<היו"ר משה גפני:>
"חוזה ביטוח בעל ערך פדיון" יהיה חייב?

<טל ישראל:>
כן. 

<היו"ר משה גפני:>
חוזה ביטוח בלי ערך פדיון לא חייב?

<פרידה ישראלי:>
לא. 

<טל ישראל:>
לא, כי הוא לא מופיע בהגדרה של חשבון פיננסי.

<היו"ר משה גפני:>
איפה זה כתוב?

<פרידה ישראלי:>
יש הגדרה של "חשבון פיננסי". 

<טל ישראל:>
כל מה שהוא לא חשבון פיננסי.

<פרידה ישראלי:>
הרי כל חובת הדיווח היא על חשבון פיננסי. 

<היו"ר משה גפני:>
אבל איפה כתוב שחוזה ביטוח זה לא?

<טל ישראל:>
כי ברגע שלא כתבת אותו בתוך הגדרת "חשבון פיננסי", לא חלות עליו חובות שחלות על חשבון פיננסי. 

<היו"ר משה גפני:>
כתוב פה כל ההגדרות. 

<טל ישראל:>
חוזה ביטוח, ברגע שהוא לא מופיע בתוך הגדרת "חשבון פיננסי", כשהוא עומד בפני עצמו - - -

<היו"ר משה גפני:>
בסדר, אבל פה כתוב בהגדרות חוזה ביטוח, חוזה שלפיו - - -

<פרידה ישראלי:>
בהגדרה של חשבון פיננסי, בסעיף 5, כתוב "חוזה ביטוח בעל ערך פדיון". חוזה ביטוח לכשעצמו לא נמצא. 

<היו"ר משה גפני:>
זה מנוסח לא נכון. 

<טל ישראל:>
מבחינת הטכניקה המשפטית יש דברים שמראש לא הוגדרו כחשבון פיננסי ולכן הם בכלל לא ברדאר. 

<היו"ר משה גפני:>
אני מסכים. אתם הסברתם את זה, אני רק לא הבנתי איך זה נכתב. כותבים את כל ההגדרות, חלק מההגדרות - - -

<טל ישראל:>
ההגדרות הן לפי סדר הא'-ב'.

<היו"ר משה גפני:>
אבל חלק מההגדרות זה מוסד פיננסי שחייב דיווח וחלק מההגדרות זה לא מוסד פיננסי, שלא חייב בדיווח. 

<טל ישראל:>
נכון.

<היו"ר משה גפני:>
אבל זה לא כתוב. ההגדרות כתובות ברצף. 

<טל ישראל:>
ההגדרות כתובות ברצף בגלל הכללים של החקיקה שאומרים שצריך לכתוב את זה לפי סדר הא'-ב'.

<היו"ר משה גפני:>
אבל איפה כתוב שהביטוח הזה לא חייב בדיווח?

<פרידה ישראלי:>
לחשבון פיננסי יש הגדרה. בחשבון פיננסי ראינו שיש 1, 2, 3, 4.   1. חשבון פיקדון. מספר 4 או 5 היה - - -

<היו"ר משה גפני:>
אז אפשר לדעת מה ההגדרה של מוסד פיננסי, למה הכוונה? 

<טל ישראל:>
כן.

<פרידה ישראלי:>
אפשר. מה זה חשבון פיננסי ומה זה מוסד פיננסי. 

<היו"ר משה גפני:>
אז למה צריך בכלל לכתוב את זה? כבר יש הגדרה.

<טל ישראל:>
יש לך את ההגדרה של מה זה מוסד פיננסי ומה זה חשבון פיננסי. אחר כך, על הדבר הזה יש חשבונות שאף-על-פי שהם מוגדרים כחשבון פיננסי או אף-על-פי שהם מהווים מוסד פיננסי, אנחנו פטרנו אותם בגלל שאין בהם סיכון להעלמות. הם עונים על ההגדרה אבל הם פטורים, זאת אומרת זה מעבר.

<היו"ר משה גפני:>
הניסוח הזה, לי זה מסובך. 

<טל ישראל:>
זה מסובך אבל - - -

<יובל נעים:>
עורך-דין יובל נעים, משרד המשפטים. אני אסביר. הסיבה שההגדרה של "חוזה ביטוח" מופיעה - - -

<היו"ר משה גפני:>
לא רק זה. הכול. 

<אייל לב ארי:>
בכלל, כל הניסוח. 

<יובל נעים:>
כדי לשמש את ההגדרה אחרי זה של "חוזה ביטוח בעל ערך פדיון", שהיא משתמשת בהגדרה של "חוזה ביטוח".

<היו"ר משה גפני:>
בסדר.

<יובל נעים:>
מעצם העובדה שההגדרה מופיעה - - -

<היו"ר משה גפני:>
אבל איפה כתבתם שחוזה ביטוח הוא לא מוסד פיננסי והוא לא חייב בדיווח? 

<יובל נעים:>
זה משתמע בהכרח מכך שחוזה ביטוח כשלעצמו - - -

<היו"ר משה גפני:>
אנחנו מדברים על חקיקה ראשית. 

<יובל נעים:>
נכון, אבל הוא משתמע מכך שהפטקא חל רק על חשבון פיננסי. ברגע שחוזה ביטוח לא נכנס - - -

<היו"ר משה גפני:>
כרגע איך זה מנוסח? כתוב בתחילת העמוד זכות בהון, שאם הוא נהנה מזה הוא צריך לדווח. נכון?

<טל ישראל:>
לא, לא כתוב מי צריך לדווח. זה רק הגדרות של דברים ואחר כך יש הגדרות של הדברים שבעצם עליהם נחיל את החובות, שזה חשבון פיננסי, מוסד פיננסי - - -

<היו"ר משה גפני:>
איפה זה כתוב?

<טל ישראל:>
וההמשך בסעיפים עצמם שאומרים מה אתה צריך לבצע, מפנים אותך להגדרות האלה, ואז תגיע לתוצאה הזאת. 
<היו"ר משה גפני:>
בסדר.

<ספי זינגר:>
זה מנוסח בצורה קצת מורכבת, והסיבה לזה בעיקר משום שניסינו לעקוב אחרי הפטקא כדי שבאמת נהיה מתואמים אחד לאחד להסכם, לא יותר ולא פחות. 

<היו"ר משה גפני:>
אתה מבין מה מפריע לי?

<ספי זינגר:>
אני מבין. זה מנוסח לא בצורה קלסית, אני מסכים. 

<היו"ר משה גפני:>
זאת אומרת, אחרי שהחוק יעבור ואני אצטרך להתראיין באחד מכלי התקשורת, אז אני אגיד שלא רק שעשינו הסכם בגלל שפחדנו מהאמריקנים, אפילו את הניסוח עשינו בגללם. 

<מרק צל:>
בדיוק.

<פרידה ישראלי:>
זה נכון. 

<טל ישראל:>
נכון. כדי להתאים להסכם.

<ספי זינגר:>
חלק מהסיבה שהיה חשוב לנו שהדברים יבואו כמו שהם לכנסת זה בדיוק בשביל זה. היה חשוב שהדברים יבואו לכנסת לא רק כסעיף הסמכה אלא כדי שהדברים יעמדו במלואם בפני חברי הכנסת ויקבלו את ההחלטה.

<אייל לב ארי:>
לא, על זה אין ביקורת. זה נכון גם - - -

<טל ישראל:>
זה הדברים במלואם. 

<היו"ר משה גפני:>
ספי, אנחנו לא מנסחים ככה חוק.

<ספי זינגר:>
אני מסכים. אנחנו בדרך כלל מנסחים חוק - - -

<היו"ר משה גפני:>
אז אולי נשנה את זה? 

<ספי זינגר:>
עשינו עבודה קשה בניסיון - - -

<היו"ר משה גפני:>
לא, באמת. אם אתם אומרים, עבדנו קשה על העניין הזה - -

<ספי זינגר:>
ניסינו ולא הצלחנו. 

<היו"ר משה גפני:>
- - ולכן אנחנו נישאר עם הניסוח הזה, אז בסדר. אנשים עבדו קשה, אני לא רוצה - - -
<טל ישראל:>
זה מה שעשינו. 

<פרידה ישראלי:>
עבדנו מאוד קשה.

<היו"ר משה גפני:>
בסדר, אין לי טענות אליכם. חבל רק שלא דיברתם איתי קודם. תמיד אני צריך לדבר עם משרד האוצר קודם, אבל אתם לא צריכים לדבר איתי קודם. לפני שחתמו על ההסכם היה צריך לדבר איתי, זה הרי צריך לבוא לפה. ככה היה נהוג פעם. 

לא חשוב, אתם משרד המשפטים, נבוא אתכם חשבון גם כן. לא מדברים עם יושב-ראש ועדת הכספים לפני שחותמים הסכם עם האמריקנים כשצריך לחוקק את החוק הזה? מה חשבתם, שתעבירו את זה לאלי כהן? לא מבין, אבל בסדר, אני כבר לא בא בטענות. 
<פרידה ישראלי:>
אנחנו ביקשנו להעביר את זה אליך. 

<היו"ר משה גפני:>
אני יודע. לא היה צריך לדבר איתי לפני חתימת ההסכם? לא איתי, אז היה ניסן סלומינסקי, היה צריך לדבר אתו. אולי דיברו אתו בעצם? אני חוזר בי. 

<מרק צל:>
גם אנחנו ביקשנו את זה.

<היו"ר משה גפני:>
אתם. אבל מה אתם, אתה יושב-ראש ועדת הכספים? אתה בכלל רפובליקני. לא חשוב.

אני שואל. אם אתם אומרים, עבדנו קשה ואנחנו לא רוצים לשנות את זה – בסדר, אבל אם אתם רוצים לשנות את זה, לפי דעתי אפשר. 

<פרידה ישראלי:>
לא, לא, עבדנו מאוד קשה והיינו באמת מוגבלים. זה לא כמו הצעה שאתה חופשי, שהממשלה יושבים ועל דף חלק מתחילים להקים הצעת חקיקה בנושא כלשהו. 

<היו"ר משה גפני:>
טוב.

<פרידה ישראלי:>
פה היה לנו תכתיב, באמת הניסוח הוא קשה, הוא מסורבל. ההסכם מאוד בעייתי אבל זה נוסח סטנדרטי של האמריקנים.
<היו"ר משה גפני:>
הלאה. 

<אייל לב ארי:>
הסיכון הוא פשוט שיהיו חוזרי הבהרה על ימין ועל שמאל של רשות המסים, ככל הנראה.

<היו"ר משה גפני:>
יהיו דברים לא ברורים. 

<אייל לב ארי:>
אולי לכם ברור אבל - - -

<טל ישראל:>
זאת חקיקה מאוד מורכבת. באמת, היא מאוד מורכבת ויש המון סוגיות שיעלו. זה משטר שלם, זה משטר שלם שצריך להיות מוחל כאן, כמו משטר של איסור הלבנת הון או כל משטר אחר. 

<אייל לב ארי:>
זה חטוטרת. 

<טל ישראל:>
כן. ברור שיהיה קשה בהתחלה אבל נתיישר.
<היו"ר משה גפני:>
הלאה.

<טל ישראל:>
	
	
	
	
	
	
	" "מוסד פיננסי שאינו משתתף" – כל אחד מאלה: 

	
	
	
	
	
	
	
	(1) מוסד פיננסי שאינו מציית להוראות חוק פטקא, אינו פטור מיישום חוק פטקא ואינו תושב מדינה שהתקשרה בהסכם עם ארה"ב ליישום חוק פטקא;"


אני ביקשתי להוסיף את המשפט הזה כדי שיהיה ברור שמוסד פיננסי שהוא בעצם במדינה שלא התקשרה בהסכם והוא לא מציית לחוק אבל גם לא פטור לפי התקנות האמריקניות, הוא בעצם מוסד פיננסי שלא מציית, כאשר מה שרלוונטי אלינו במיוחד כאן בישראל זה כך: 
	
	
	
	
	
	
	"
	(2) מוסד פיננסי תושב מדינה שהתקשרה בהסכם עם ארה"ב ליישום חוק פטקא, אך רשויות המס בארה"ב מתייחסות אליו כאל מוסד פיננסי שאינו  משתתף;"


<היו"ר משה גפני:>
מה זה? למה זה? בשביל מה כל הקטע הזה?

<טל ישראל:>
הרי יש את הסיווג של מוסדות פיננסיים כמשתתפים או לא משתתפים לצורך החלת הסנקציות האמריקניות.

<היו"ר משה גפני:>
יש חוק. 

<טל ישראל:>
החוק אומר לך - - -

<היו"ר משה גפני:>
שהוא צריך לדווח. הוא לא מדווח. ונתחיל לכתוב בחוקים פה שבן-אדם צריך לשלם מס הכנסה 25%. נכתוב גם מה קורה אם הוא לא. הוא אחד שאיננו מציית לפקודת מס הכנסה.

<טל ישראל:>
אתה חייב בעצם לאפיין את המוסדות הפיננסיים הלא-מצייתים על מנת שמוסדות פיננסיים אחרים, הם צריכים לדעת כאשר הם עובדים איתם. הם צריכים, אל"ף, בשנתיים הראשונות, לדווח על תשלומים שמועברים אליהם ב-2015 או 2016 – לוני, תתקן אותי אם אני טועה.

<לוני בכר:>
14'–15'.

<טל ישראל:>
כן. צריך לדווח על תשלומים שמועברים. אם הם מוסדות פיננסיים שכבר משמשים כמתווכים עבור האמריקנים הם צריכים לנכות להם את ה-30% מכל תקבול, ואם לא, הם צריכים להעביר את המידע לגבי התשלומים אליהם למי שמנכה במקור על מנת שיוכל לנכות להם. 
הסנקציה האמריקנית מוחלת באמצעות הדבר הזה והדרישה של ההסכם היא שאתה בעצם תסווג אותם ככאלה, וזה בסך הכול ההגדרה שלהם. 

<אייל לב ארי:>
מי מסווג? 

<פרידה ישראלי:>
כל מוסד פיננסי שמתקשר עם מוסד פיננסי אחר, צריך לדעת אם המוסד הפיננסי האחר הזה הוא משתתף או לא, האם הוא מציית או לא. איך הוא ידע? הוא מבקש ממנו את האישור שהוא רשום באתר האמריקני, הוא רואה נניח אם האמריקנים פרסמו את שמו כמוסד שהוא לא מציית בהמשך. אם הוא אחד שלא מציית, הוא יידרש על-פי ההסכם לדווח על עסקאות שנעשו אתו או במקרים מסוימים אם הוא סוג מסוים של מוסד הוא יצטרך אולי לנכות במקור 30%. 

<אייל לב ארי:>
זו בעצם רשימה שהיא בשליטה מלאה של האמריקנים. 

<פרידה ישראלי:>
כן. 

<היו"ר משה גפני:>
תרשמו שיש בעיה עם הסעיף הזה. 

<פרידה ישראלי:>
איזה בעיה? 

<היו"ר משה גפני:>
בעיה. בעיה נוראית. המשמעות של העניין, את עושה חוק בסדר. המוסד הפיננסי צריך לדווח. בשום מקום לא כתוב מה קורה אם הוא לא מדווח אלא אם כן מכניסים אותו לבית סוהר. הולכים להטיל עליו תיק פלילי. 

מה זה מוסד שאינו מציית? אני הולך להודיע לאמריקנים שהמוסד הזה לא מציית? 

<פרידה ישראלי:>
לא, פה זה לא ברמה של מוסדות שלנו. 

<היו"ר משה גפני:>
אלא מה?

<פרידה ישראלי:>
הכוונה היא שנניח בנק לאומי עושה עסקה עם איזה בנק גרמני או בנק מאלבניה. הוא רוצה לדעת האם הבנק באלבניה - - -

<היו"ר משה גפני:>
שישאל אותו.

<פרידה ישראלי:>
רק רגע. אם הוא לא מציית, אז הוא יצטרך למסור עליו כנראה - - -

<היו"ר משה גפני:>
שישאל אותו. שישאל אותו.

<טל ישראל:>
אבל כדי שהוא ידע מה לשאול אותו - - -

<היו"ר משה גפני:>
שישאל את הבנק הגרמני, האם אתה נמצא בתוך הפטקא, האם אתה מדווח, כן או לא. אנחנו כותבים את זה בחקיקה ראשית במדינת ישראל? 
<טל ישראל:>
כן. 

<היו"ר משה גפני:>
אנחנו הולכים לדווח לאמריקנים?

<טל ישראל:>
אבל זה חלק מההסדר. החובה שלנו היא להחיל על המוסדות - - -

<היו"ר משה גפני:>
אין חובה עלינו. אם יש חובה כזאת, אז תורידו אותה.

<טל ישראל:>
אי אפשר.

<היו"ר משה גפני:>
אין חובה. בהגדרה היהודית זה "מויסר". 

<מרק צל:>
זה החוק האמריקני. 

<היו"ר משה גפני:>
האמריקנים, גם כן. לא חשוב. לא רוצה, הייתי מפסיק להם את הסיוע. אני אומר לכם, זה סעיף רע. אסור שהוא יהיה בספר החוקים. 

בנק לאומי מתקשר עם בנק בגרמניה או מתקשר עם בנק בארצות-הברית או מתקשר עם בנק בכל מדינה אחרת בעולם או ב-OECD. הוא שואל אותם: אני, יש לי עסקים עם האמריקנים, זה נושא שאחרי שחוק הפטקא עובר הוא הופך להיות פה נושא, הוא שואל אותו, לפני שהם חותמים. 
<טל ישראל:>
אבל ההסכם מחייב אותנו להטיל על הגופים הפיננסיים שלנו את החובה לבדוק עם כל מוסד פיננסי שהם עובדים אתו האם הוא מציית או לא מציית לחוק פטקא, ואם הוא לא מציית לחוק פטקא, הוא מטיל עליהם חובות מסוימות ביחס להתנהלות מול הגוף הזה.

<היו"ר משה גפני:>
לא מקובל עלי. הלאה.

<יעקב וירז'בינסקי:>
אנחנו נהיים פקידים של האמריקנים. 

<מרק צל:>
זהו. זה בדיוק.

<טל ישראל:>
בסדר, אבל זה הסכם פטקא שעוד 113 מדינות חתמו או חותמות עליו בשלב זה. אין מה לעשות. 

	
	
	
	
	
	
	" "מידע" – לרבות נתונים, הצהרות ומסמכים אחרים;"


<היו"ר משה גפני:>
פרידה, רשמתם את זה? אנחנו נדבר על זה גם כן. 

<פרידה ישראלי:>
אפשר שנדבר על זה. פה אני באמת לא רואה שום אפשרות לגמישות. 

<היו"ר משה גפני:>
אז לא, אבל נדבר.

<פרידה ישראלי:>
בסדר.

<היו"ר משה גפני:>
לפחות שאני אוכל להגיד, דיברתי על זה. זה פשוט, מבחינה לאומית, אם מישהו מדבר על ההסכם עם טורקיה, זה הנושא. האמריקנים מחייבים אותנו להגיד על בנק אצלנו, על מוסד פיננסי, שהוא מוסד שלא מציית. לא מציית. שיעמוד דום.
<טל ישראל:>
באופן עקרוני יש חזקת תקינות לגבי מוסדות פיננסיים ישראליים.
<היו"ר משה גפני:>
בסדר. ברור.

<טל ישראל:>
זה יהיה מקרה מאוד נדיר.

<היו"ר משה גפני:>
ברור. זה לא משנה, אם זה נדיר אז לא צריך לכתוב את זה.

<טל ישראל:>
לא. 

<היו"ר משה גפני:>
ברור שאם יש חוק, הוא צריך לעשות על-פי כללי החוק. אנחנו רואים, יש בנקים  - אני לא רוצה להזכיר שוב את השם של הבנק – שהם עושים את זה עוד יותר באדיקות מאשר מישהו אחר.

<טל ישראל:>
כשיהיה חוק אולי - - -

<היו"ר משה גפני:>
לכתוב בחוק לקרוא לו מוסד שלא מציית? מוסד שלא מציית לאמריקנים. 

<פרידה ישראלי:>
לא משתתף. 

<טל ישראל:>
לא משתתף. 

<היו"ר משה גפני:>
לא מציית. 

<טל ישראל:>
אינו משתתף.

<היו"ר משה גפני:>
מוסד פיננסי שאינו מציית להוראות חוק  פטקא, אינו פטור מיישום חוק פטקא ואינו תושב...
<טל ישראל:>
אפשר לשנות את המינוחים. 

<היו"ר משה גפני:>
טוב, אז נדבר על זה. רשמתי לי את זה.

<טל ישראל:>
בסדר. 

<היו"ר משה גפני:>
ממש, אני לא אוהב את זה.

<טל ישראל:>
אבל זה ההסכם. 

	
	
	
	
	
	
	" "מידע" – לרבות נתונים, הצהרות ומסמכים אחרים;"


<היו"ר משה גפני:>
מה זה?

<טל ישראל:>
ההגדרה הזאת משמשת בעצם בסעיף עצמו שבו אנחנו אומרים שהמוסד הפיננסי - - -

<היו"ר משה גפני:>
מה זה נתונים והצהרות ומסמכים אחרים? אני צריך להביא גם את תעודת הנישואין שלי?

<אייל לב ארי:>
למשל. 

<היו"ר משה גפני:>
באמת?

<אייל לב ארי:>
אם זה יתמוך מבחינת שאלת - - -

<טל ישראל:>
לא, אבל זה לא משהו שנדרש להציג בפני המוסד הפיננסי. 
<היו"ר משה גפני:>
ולמה לא כתוב: לרבות נתונים הצהרות ומסמכים אחרים שקשורים לעניין הזה? 
<טל ישראל:>
ברור. זה רק הגדרה של מידע. 

<היו"ר משה גפני:>
אבל בהגדרה לכתוב.

<טל ישראל:>
אבל אחר כך, בהמשך, כשאנחנו אומרים - - -

<היו"ר משה גפני:>
אבל בהגדרה לכתוב נתונים ומסמכים והצהרות וכו', מה שקשור לעניין הזה, אחרת יבוא בנק - - -

<טל ישראל:>
זה אחר כך כתוב בסעיף עצמו. בסעיף עצמו אומרים לך שאתה מבקש את המידע בהתאם למה שנדרש לפי ההסכם. 

<היו"ר משה גפני:>
אבל למה זה לא בהגדרה? הרי עושים הגדרות כדי להגיד על מה מדובר.

<טל ישראל:>
כדי לא להעלות את הכול לרמת ההגדרות, חלק מהדברים מופיעים בתוך הסעיף. 

<היו"ר משה גפני:>
אני חושב שצריך להוסיף את זה, אבל בסדר. 

<טל ישראל:>
זו טכניקה משפטית, זה לא משהו שהוא מבחינת המהות כאן אבל אפשר לבחון את הבקשה.

<היו"ר משה גפני:>
טוב. הלאה.

<טל ישראל:>
ההגדרה הזאת, אגב, נוספה על-ידי הנסחית, חשבה שזה יותר ראוי שתהיה הגדרה.

<היו"ר משה גפני:>
בסדר. לפחות שורה אחת פה זה לא האמריקנים הכתיבו, רק הנסחית. 

<טל ישראל:>
אגב, אנחנו נלחמנו כדי להכניס את שער היציאה, הדולר – שורה קודמת. 
<אייל לב ארי:>
נגיע לשער החליפין. 

<היו"ר משה גפני:>
הלאה.

<טל ישראל:>
	
	
	
	
	
	
	
	" "שער החליפין" – השער היציג של הדולר שמפרסם בנק ישראל או שער הספוט, לפי בחירת המוסד הפיננסי."


<אייל לב ארי:>
מה זה שער הספוט? השער היציג כתוב.

<טל ישראל:>
קודם כול, אני אתחיל מזה ששער הספוט זה מה שמופיע בהסכם. אנחנו פנינו לאמריקנים לבקשת איגוד הבנקים וביקשנו לכלול בהסכם גם את השער היציג של בנק ישראל. 

שער הספוט זה מונח שהוא Common Knowledge במערכת הפיננסית, הוא בעצם שער נקודתי. בכל נקודת זמן יש שער למטבע חוץ. השער הזה מפורסם על-ידי מערכות כלל-עולמיות של רויטרס ובלומברג, אלה מערכות שבעצם משקללות את הנתונים מכל המוסדות הפיננסיים וקובעות מהו השער הנקודתי. 
כל בנק עושה גם איזשהו עיבוד על השער הזה – אני לא יודעת אם זה מה שהוא קורא לו שער הספוט או לא – אבל זה איזשהו שער שהוא בעצם פחות או יותר הטווח - - -

<היו"ר משה גפני:>
מה פירוש המילה שער הספוט?

<טל ישראל:>
זה מה שאני אומרת. זה מונח בעולם הפיננסי שהוא בעצם משקף - - -

<היו"ר משה גפני:>
יש לזה לתרגום או לא?

<טל ישראל:>
יש לזה תרגום במילה בעברית?

<מיקי טמיר:>
אני תכף אמצא את זה. 

<טל ישראל:>
מאחר שזה קיים בהסכם, לא רצינו לגרוע מהמוסדות הפיננסיים שלנו ולאפשר להם להשתמש או בשער הזה – שהוא בעצם איזשהו שער ידוע שקשה להגדיר אותו בחקיקה – או בשער היציג של בנק ישראל. 

<היו"ר משה גפני:>
טוב.

<אייל לב ארי:>
זאת אומרת, הלקוח יודע איך מחושב שער הספוט מבחינתו.

<טל ישראל:>
אין כאן טווח של שיקול דעת. בנק לא יכול סתם לנקוב באיזשהו שער שאין לו קשר למציאות כי השער פחות או יותר ידוע במערכת הכלל-עולמית, וגם לא מדובר כאן בעניין של אגורות. יש כאן איזה טווח מסוים שהוא בגדר הסביר מבחינת האמריקנים כשהבנק מחשב את השער שלו.

<היו"ר משה גפני:>
מי ביקש את הסעיף הזה?

<טל ישראל:>
שער החליפין קיים בהסכם. 

<היו"ר משה גפני:>
אבל זה נכון. הרי יהיו פה שני שערים שלא יהיה קשר ביניהם – אחד יהיה גבוה, אחד יהיה נמוך. 

<טל ישראל:>
קודם כול, צריך להיות איזשהו קשר כי השער היציג - - -

<לוני בכר:>
לא אמור להיות פער כזה גדול, אדוני. השער היציג סך הכול לוקח את הספוט של הבנקים ובסוף היום מפרסם.

<היו"ר משה גפני:>
זה אותו דבר.

<לוני בכר:>
זה לא אותו דבר.

<היו"ר משה גפני:>
אם זה לא אותו דבר, אז אחד יהיה בזה ואחד יהיה בזה?

<לוני בכר:>
זה לא כל כך מהותי. השימוש של הספוט או היציג בסופו של דבר בא לשרת - - -

<היו"ר משה גפני:>
מה זאת אומרת לא מהותי? שער הדולר הוא שקל ושער הספוט הוא 99 אגורות. מה יהיה אז?

<לוני בכר:>
זה לא אמור להיות מהותי כי בסופו של דבר, הבדיקה זה לבדוק אם אתה חצית כל מיני גבולות שכתוב בהסכם – 50,000 דולר, 250,000 דולר. 

<טמיר כהן:>
זה עוד יותר חמור.

<מיקי טמיר:>
נניח יש לך בשקלים ורוצים לראות אם זה שווה-ערך ל-50,000 דולר, אז יש בנק אחד שייקח מערכת אוטומטית לפי הספוט - - -

<היו"ר משה גפני:>
את היועצת המשפטית. זה בסדר דבר כזה? זה חוק?

<טל ישראל:>
אני חושבת שכן. 

<היו"ר משה גפני:>
אני וחבר שלי, יש לנו שני מוסדות פיננסיים עם אותו סדר גודל, מדובר שם על הפקדה של פחות מ-50,000 דולר לפי שער הדולר, ועל 51,000 דולר לפי שער הספוט. הוא צריך לדווח, אני לא. אנחנו שנינו אותו דבר.

<טל ישראל:>
בעיקרון, אני חושבת שעדיף היה שיהיה שער אחד ידוע ומדויק שאפשר - - -
<היו"ר משה גפני:>
אז לכתוב את זה. 

<טל ישראל:>
לי אין התנגדות. אם איגוד הבנקים - - -

<פרידה ישראלי:>
העניין הוא האם יש מצב שיש מוסדות פיננסיים שנגיד כבר נקנתה איזושהי מערכת והם חייבים את הספוט, כי אחרת זה מטיל עליהם, כי זה הבדל שהוא כל כך קטן בתקרות האלה של שקלים בודדים. 
<היו"ר משה גפני:>
אם הוא כל כך קטן, אז למה צריך לעשות אותו? למה צריכים להיות שני שערים שונים? 

<טל ישראל:>
השאלה היא יותר עקרונית כי שוב, השארתי את שער הספוט לבקשת איגוד הבנקים שרצה לאפשר. השאלה בעצם מופנית לבנקים האם יש להם צורך בשער.

<לוני בכר:>
יש בנקים זרים גם. 

<מיקי טמיר:>
אני רוצה להגיד משהו. הבנקים עובדים כבר באמת כמה שנים על היישום של העניין הזה, עד עכשיו בלי חוק ובלי שום דבר. מצד שני, הבנקים הם לא היחידים, יש גם עוד גופים פיננסיים. 

השער הזה נועד פשוט בשביל להמיר, לדעת גדלים של חשבונות. אם יש גופים פיננסיים שכבר כן השתמשו במונח הזה של שער הספוט, והאמריקנים מאפשרים אותו, אז אני חושבת שזה לא מהותי.
<היו"ר משה גפני:>
טוב. אנחנו ננסח את זה ככה. אנחנו ננסח את זה – שער החליפין, השער היציג של הדולר שמפרסם בנק ישראל, נקודה. 
מכיוון שאנחנו לא נצביע היום על החוק אלא כנראה בישיבה הבאה, אני מציע שאתם תבדקו האם יש הבדל. אני לא רואה איך עושים חקיקה כזאת. זאת חקיקה לא תקינה.
<לוני בכר:>
אולי אפשר, סניף של בנק זר יכול להשתמש בספוט? 
<היו"ר משה גפני:>
לא. מה פתאום. למה זה צריך להיות שונה? החוק צריך להיות שוויוני. התפקיד של הוועדה הוא לגרום לכך שהחוק יהיה תקין. 

אני לא יודע, יכול להיות שזה הגיע לכך כשהיו דיונים אז התברר שאולי צריך את זה ליתר ביטחון, אבל זה חוק לא תקין. מישהו יהיה חייב כי הוא הלך לפי שער אחד, ואחר יהיה פטור מכיוון שהוא הלך לפי שער שני. איפה יש חוק כזה?

טוב, זה הניסוח. אתם רשאים להשיג על הניסוח הזה. 

<לוני בכר:>
נבדוק את זה, אדוני. 

<טל ישראל:>
	
	
	"זיהוי בעל חשבון ומסירת פרטים
	135ג.
	(1) מוסד פיננסי ישראלי מדווח ידרוש מבעל חשבון או ממי שמבקש להיות בעל חשבון, למסור לו את המידע הדרוש לשם בירור זהותו ומדינת תושבותו לצרכי מס או אזרחותו, ואם הוא ישות – גם מידע הדרוש לשם סיווגה וברור זהותו של בעל שליטה בה ומדינת תושבותו לצרכי מס או אזרחותו, ויערוך לגבי בעל חשבון או מי שמבקש להיות בעל חשבון ולגבי בעל שליטה בישות את הבדיקות הדרושות לצורך קביעת מקום תושבותו לצרכי מס או אזרחותו וסיווג הישות כאמור, ככל שהמידע האמור דרוש לצורך יישום הסכם פטקא, הסכם יישום או היערכות לקראת הסכם כאמור, לפי העניין; שר האוצר יקבע הוראות לעניין סעיף קטן זה בהתאם להוראות הסכם פטקא או הסכם יישום, לפי העניין."


<מיקי טמיר:>
זה בעצם הסעיף שמטיל את החובה על המוסד הפיננסי, וכמובן אנחנו בעניין הזה של הבנקים, לערוך את התחקיר מול הלקוח כדי לברר האם הוא אמריקני, האם החשבון חייב בדיווח. קודם כול עושים תחקיר ראשוני לגבי הלקוח, עם כל הכללים שישנם – האם הוא אמריקני, האם החשבון הזה הוא חשבון בר דיווח – ואין לנו שום בעיה עם הקטעים שמטילים את החובה על הבנק. 

אבל – ואנחנו נתקלנו בבעיה כבר בשטח – אנחנו נתקלים בלקוחות שמסרבים למסור לנו את המידע שאנחנו מבקשים מהם, ואז אנחנו נתקלים בבעיה איך ליישם את זה.

בגרסה קודמת שראינו של תזכיר החוק כן הייתה התייחסות. היה שם סעיף שגם אמר שהלקוח חייב לשתף פעולה – אני לא מנסחת כרגע – הלקוח חייב לסייע בידי הבנק ולמסור לו את כל המסמכים שנדרשים כדי שהבנק יוכל לבצע את הפעולה הזאת.

אנחנו חושבים שחוסר בכזאת התייחסות הוא מאוד בעייתי לנו, לגופים שצריכים ליישם את זה.

<לוני בכר:>
זה לא בעיה ייחודית לבנקים רק, זה גם לחברות ביטוח. 

<אייל לב ארי:>
כל המוסד הפיננסי. 

<לוני בכר:>
למעשה כל מוסד פיננסי צריך שמדינת ישראל תגיד, זה חוק שמדינת ישראל חייבת לקיים ולכן צריך שיתוף פעולה. זו בעיה של כלל המוסדות הפיננסיים שצריכים ליישם את החוק בשם המדינה. 
<מרק צל:>
אדוני, פה אני מוכרח להיכנס. מה שהם אומרים עכשיו זה בעצם לב ליבה של ההתנגדות שלנו כקהילה אמריקנית לחוק הזה. ומה שהם דורשים עכשיו זה שמדינת ישראל תכריח סוג של אזרחים, אמריקנים במקרה זה - - -
<מיקי טמיר:>
כל אזרח. לאו דווקא אמריקנים. 
<מרק צל:>
סליחה. סליחה. את אמרת את זה נכון. את אמרת, אתם צריכים להבחין מי זה אמריקני ומי לא - - -
<קריאות:>
- - -

<היו"ר משה גפני:>
אני לא מסכים לדיאלוג הזה. הוא אומר את דברו ואני מבקש שזה יהיה בקצרה. לא להפריע לו בבקשה.

<מרק צל:>
אני מנסה לקצר. יש שנתיים פעולות. הבנקים שהגברת מייצגת כאן כבר לוקחים את כל המידע הזה ודורשים ומכריחים כבר את הלקוחות שלהם לוותר על הזכויות והפרטיוּת שלהם שמוגנות לפי חוק-היסוד של המדינה, חוק-יסוד: כבוד האדם וחוק הפרטיות וחוק הבנקאות, וכו' וכו'. וכל לקוח שהוא אמריקני צריך לוותר כדי לקבל את השירותים של הבנק – ותשאל אותם אם זה המצב ביום הזה.

ונקודה אחרונה שלי היא ככה. לא מופיע בשום מקום בחוק הזה, כמו שאני הבנתי וקראתי את זה, מה זה אמריקנים, מה זה U.S Person לפי המונח האמריקני, איפה זה מופיע? זה מופיע בהסכם. מעניין שהדבר הכי חשוב, בעצם הבסיס של האפליה נגד האזרח האמריקני, לא מופיע בחוק עצמו. ואני צריך לשאול מה קורה כאן ומי צריך להחליט מי זה U.S Person. בנק ישראלי? בנק ישראלי או מוסד פיננסי ישראלי צריך להכריע מי זה אזרח או תושב אמריקני? 

רבותי, החוק הזה יש לו הרבה בעיות ובזה אנחנו נגענו, בבעיות הכי בעייתיות. 

<היו"ר משה גפני:>
ברגע שהחוק הזה נכנס, או אפילו היום, הבנק שואל את הלקוח שלו האם אתה אזרח אמריקני או אזרח תושב חוץ. זה הדבר הראשון שהוא שואל אותו, נכון?

<טל ישראל:>
כן. 

<היו"ר משה גפני:>
זה מה שכתוב.

<טל ישראל:>
כן. 

<היו"ר משה גפני:>
ואם אני אומר שאני אזרח ישראלי, נקודה, מה קורה אז? 

<טל ישראל:>
בעיקרון, זה מבוסס על הצהרות - שוב, כאשר יש איזשהו אימות של ההצהרות האלה. כאשר אנחנו מדברים על חשבון חדש, יש איזשהו אימות של ההצהרות האלה עם מידע שקיים בבנק. זאת אומרת, אם אתה הצהרת לצורך חוק איסור הלבנת הון שאתה אזרח אמריקני ואחר כך לצורך פטקא אמרת שאתה לא אמריקני, אז הבנק יכול לעשות הצלבה.

<היו"ר משה גפני:>
הבנתי. אבל אם אמרתי שאני אזרח ישראלי, ואני אזרח ישראלי, אז מה קורה איתי?

<טל ישראל:>
שום דבר לא קורה אתך. 

<פרידה ישראלי:>
זה שאתה אזרח ישראלי זה לא אומר שאתה לא אמריקני. השאלה היא אם הצהרת.

<היו"ר משה גפני:>
לא. אני אומר שאני לא אזרח אמריקני. 

<פרידה ישראלי:>
הבנק צריך לקבל את ההצהרה, אין שום בעיה.

<לוני בכר:>
אבל אם אין חובה למלא טופס, אפילו את זה יש אנשים שמסרבים.

<היו"ר משה גפני:>
לא משנה, אבל הם אומרים, תצהיר – שאני אזרח ישראלי ולא אזרח של סתם מדינה אחרת. 

<טל ישראל:>
כן. זה מה שאתה הצהרת.

<היו"ר משה גפני:>
ואם אני אומר שאני אזרח ישראלי אבל אני גם אזרח אמריקני או אזרח אנגלי, מה אז קורה?

<פרידה ישראלי:>
תושב אנגליה.

<היו"ר משה גפני:>
תושב אנגליה. 

<טל ישראל:>
אם אתה אזרח אמריקני אז שוב, אתה הופך להיות חשבון בר-דיווח. אם אתה אזרח אנגלי למשל, אתה לא הופך להיות חשבון בר-דיווח כי זה רק על תושבוּת. 

<היו"ר משה גפני:>
הבנתי. אתם הודעתם ללקוחות שלכם כשנחתם הסכם הפטקא שאנחנו נצטרך לדווח עליכם לשלטונות האמריקנים? הודעתם בבנקים?

<לוני בכר:>
הייתה בקשה מהבנקים, מהמדינה, שיעשו פרסומים, ואכן המדינה עשתה ניסיונות לעשות קול קורא וכן הלאה ולפרסם לאזרחים. הבנקים, ככל שכל בנק נתקל בסיטואציה וראה לנכון, שלח מכתבים ללקוחות אבל זה ביוזמה פרטית של הבנק. הייתה פנייה למדינה כדי ליידע את האזרחים כמה שאפשר.

<פרידה ישראלי:>
אנחנו פרסמנו קול קורא בעיתונות שבעצם מספר על חקיקת פטקא ומה היא אומרת ועל זה שיידרש דיווח וכו', וקרא לתגובות. פתחנו תיבת מייל, קיבלנו פה ושם תגובות. היו פרסומים בעיתונות. 

<היו"ר משה גפני:>
טוב. הלאה. מישהו עוד רצה להתייחס לזה? 

<מיקי טמיר:>
אנחנו רוצים לחזור על מה שאולי אדוני לא שמע. אנחנו חושבים שחשוב מאוד להכניס באותו סעיף שבו נאמר שהבנק ידרוש מבעל החשבון, שיהיה גם סעיף נגדי – בעל החשבון ימסור לבנק את המידע שהוא דורש ממנו. כאן יש רק חובה על הבנק לדרוש מהלקוח, אבל אם הלקוח לא משתף פעולה עם הבנק, לא מוסר - - -

<היו"ר משה גפני:>
אפשר לעשות גם פה סעיף – לקוח שלא מציית. 

<לוני בכר:>
לא עניין של ציות, אדוני. אפילו אם אתה ישראלי ואתה לא תושב בשום מקום, את זה אתה צריך לכתוב כדי שההסכם יתקיים. 
<היו"ר משה גפני:>
שמה?

<לוני בכר:>
אפילו אין עניין של ציות, אדוני, כי אפילו אזרח תושב ישראלי טהור, אין לו שום קשר לשום מקום בעולם, לפי החוק צריך למלא ולמסור לנו את ההצהרה הזאת. ואם אין לו חובה למסור את ההצהרה, הוא יכול גם לא לתת אבל אז החוק לא עובד. כדי שהחוק יעבוד כנדרש – אין פה עניין של ציות, לא ציות – הוא פשוט צריך לכתוב את ההצהרה ולתת לנו את הטופס.

<היו"ר משה גפני:>
אבל עם כל הכבוד, אנחנו לא עובדים בשירות שלכם. 

<לוני בכר:>
לא אנחנו. זה מה שהחוק אומר. 

<היו"ר משה גפני:>
אתם. מוסד פיננסי ישראלי מדווח ידרוש מבעל חשבון או ממי שמבקש להיות בעל חשבון - - -

<לוני בכר:>
אנחנו דורשים, אדוני.

<היו"ר משה גפני:>
למסור לו את המידע. תדרשו. 

<לוני בכר:>
דורשים. ואם האזרח לא נותן - - -

<היו"ר משה גפני:>
אז מה לעשות? מה אתם רוצים מאתנו? 

<לוני בכר:>
אדוני, יש פה ניסיון שאנחנו רוצים לחלוק עם אדוני כדי שיחליט. הרבה פעמים - - -

<היו"ר משה גפני:>
מה אתם רוצים מאתנו? 

<לוני בכר:>
אנחנו אומרים ללקוח, אתה נדרש למלא טופס.

<היו"ר משה גפני:>
כן, תמסור את המידע.

<לוני בכר:>
הוא אומר, האם אני חייב? אם אין מקום שאומר שהוא חייב, אז הוא לא חייב. 

<היו"ר משה גפני:>
הוא לא חייב. 

<לוני בכר:>
אם הוא לא חייב, החוק לא מתקיים. 

<היו"ר משה גפני:>
אז לא מתקיים. 

<לוני בכר:>
אז אנחנו לא נקיים את ההסכם. 

<היו"ר משה גפני:>
אוי, באמת. הם דואגים להסכם. אתם, אל תדאגו להסכם. אני אספר לכם מה שקורה אצלכם בבנק או בחברת הביטוח. על-פי החוק הזה אתם מוסרים ללקוחות שלכם שהם צריכים למסור תצהיר שהם אזרחים ישראלים או לא חשוב מה, מה שצריך למסור.
והיה אם הוא לא מוסר, מה אתם עושים? מה הבנק עושה? 

<עדנה ליטמנוביץ:>
לא פותחים לו חשבון. 

<היו"ר משה גפני:>
סוגרים לו את החשבון. אם אתם לא יודעים איך עושים את זה תשאלו את בנק פאג"י. באמת, אני עוד אדאג לכם עכשיו? 
<עדנה ליטמנוביץ:>
אני רק רוצה שתשימו לב שמדובר פה גם על ישויות, וכשמדובר על ישויות לא מדובר רק על אמריקנים, לא אמריקנים. כל ישות שפותחת חשבון צריכה למסור הצהרות לבנק, אז אל תפספסו גם את הנקודה הזאת. 

<היו"ר משה גפני:>
מה זה ואם הוא ישות?

<עדנה ליטמנוביץ:>
כל ישות שהיא. 

<אייל לב ארי:>
חבר בני-אדם או הסדר משפטי. 
<עדנה ליטמנוביץ:>
חבר בני-אדם או הסדר משפטי. 

<אייל לב ארי:>
מי שהוא לא יחיד.

<עדנה ליטמנוביץ:>
כל מי שהוא לא יחיד גם צריך לתת הצהרה.

<היו"ר משה גפני:>
אז מה את רוצה להגיד בזה?

<עדנה ליטמנוביץ:>
רק להסב את תשומת לבכם.

<היו"ר משה גפני:>
שמה?

<עדנה ליטמנוביץ:>
שכל ישות שפותחת חשבון במוסד פיננסי או עושה ביטוח כזה או אחר, או משקיעה בקרן גידור, צריכה לתת הצהרות. 

<היו"ר משה גפני:>
לצערי זה המצב. נכון. 

<עדנה ליטמנוביץ:>
לא רק האמריקנים. אני פשוט מדייקת את מה שנאמר פה קודם.

<היו"ר משה גפני:>
נכון. והיה אם הם לא מוסרים, אז הבנק מול הלקוח, הוא אומר לו: אם אתה לא מוסר את הדיווח אני חייב לסגור לך את החשבון כי אם אני לא סוגר לך את החשבון, האמריקנים יבואו לחקור. 

לבנק יש כלים, הוא לא צריך את הכנסת בשביל זה. אם הבנקים וחברות הביטוח רוצים לדאוג לפטקא, זה התפקיד של פרידה ושל כל החברים כאן. זה לא התפקיד של הבנקים ולא של חברות הביטוח, ואנחנו לא צריכים לדאוג לבנקים מול הלקוחות שלהם. 

<לוני בכר:>
אז האם חברינו במדינה חושבים שההסכם יתקיים כלשונו - - -
<היו"ר משה גפני:>
אתה מתכוון בממשלה. המדינה זה אני. הם זה הממשלה.

<לוני בכר:>
ממשלה. האם ההסכם יתקיים כלשונו אם לא תהיה חובה לאזרחים למסור את המידע ולא נצליח לקיים את זה?

<טל ישראל:>
אני חושבת שההסכם יתקיים כלשונו. אני חושבת שזה יכול לסייע באכיפת ההסדר ולמנוע מצב גם שיהיה צורך לעשות שימוש בכלי הזה בעצם שקיים לכם, מכוח ניהול סיכונים וסגירת חשבונות, אבל נעשתה איזושהי בחירה בהצעת החוק ואנחנו עומדים מאחוריה שלא תהיה חובה על הלקוח.

<היו"ר משה גפני:>
אתה ביקשת. מי אדוני?

<אלברט גמליאל:>
אלברט גמליאל, לשכת יועצי המס. ליוויתי את הדיונים האלה, אדוני היושב-ראש, עוד בתיקון הקודם בסעיף 214, שזה נעשה אז ועברנו את החקיקה בנושא המסגרת של החוק.

באותם זמנים בדיונים נאמר גם על-ידי רשות המסים וגם על-ידי גברת פרידה ישראלי, שבחקיקה המשנית יבוא בנושאים שנדון בהם נושא של התושבוּת. 

פה אתם קוראים באופן כללי "אזרחות". אזרחות זה מאוד קל. ידידי צל, אצלו זאת בעיה יותר קשה כי בעצם כל אחד שהוא אזרח אמריקני חייב בדיווח. 

לעומת זאת, ה-CRS – ולא דיברנו על זה הרבה – ה-CRS זה סטנדרטים בין-לאומיים שנכתבו כבר, וישראל עומדת להצטרף. הצטרפות ישראל ל-CRS זה דבר מועיל, זה דבר שיביא את ישראל באמת לשקיפות מלאה ב-OECD וזה דבר שמאוד יוסיף כנראה גם כן מבחינת דירוג האשראי וכל מה שנשמע פה.

אבל, האם קביעת התושבות בידי פקיד בנק – ואני לא מזלזל בפקידי הבנקים – יכולה להיות מספיק כדי להפוך חשבון של תושב ישראל לתושב חוץ? 

פה כתוב, מסמכים מסוימים. אתם יודעים כמה מסמכים ביקשו מהעולים החדשים שעלו ארצה משנת 2012 עד היום לחתום? בכמה ורסיות שונות? על מה לחתום? איזה נוסח לחתום? איזה נוסח לחתום? 

לקחו את הפטקא ככלי שבעצם חייב את כולם לחתום והוסיפו לו כל מיני נדבכים כמו ה-CRS.

מה שאני חושב, שכדי – וזה בסעיף הבא אבל כבר לא יכולתי להתאפק, רציתי לומר את זה – שכל הנושא הזה של התושבות יבוא לידי ביטוי בצורה מאוד פשוטה, ואני מצטרף לאדוני היושב-ראש, שאולי הבנקים לא עבדו מספיק. יכולים הבנקים בהודעה מאוד פשוטה - - -
<היו"ר משה גפני:>
לא, אני לא אמרתי את זה ברצינות. אני אתחיל להסתכסך עם הבנק שלי? 
<אלברט גמליאל:>
בצורה מאוד פשוטה, היות וזה חילופי מידע אוטומטי, להודיע לבעל החשבון, הם נאמנים של הלקוחות, להודיע לבעל החשבון: אדוני, אתה - - -

<קריאות:>
- - -

<אלברט גמליאל:>
אני אקרא לכם את הסעיף: ככל הניתן - - -
<היו"ר משה גפני:>
תכף נגיע לסעיף הזה. 
<אלברט גמליאל:>
ככל הניתן.

<היו"ר משה גפני:>
טוב. אני ארצה תגובה שלכם. בבקשה.
<גיא כץ:>
התקנות שהולכות להיקבע לפי הסעיף הזה הן למעשה לב החקיקה. התקנות פה קבעו ששר האוצר קובע אותן באופן חד-צדדי. לדעתנו זה צריך להיות בביקורת ציבורית איזושהי. 
<היו"ר משה גפני:>
מה זה איזושהי? כל מקום שכתוב שר האוצר יקבע, יהיה באישור ועדת הכספים. הלאה.

<טל ישראל:>
"(ב) מוסד פיננסי ישראלי יפעל כנדרש לשם זיהויו ככזה בידי המנהל ורשויות..."
<היו"ר משה גפני:>
סליחה. אם יש לכם הערות לגבי מה שאמרתי עכשיו – משום שזה אחד הדברים החשובים – אז תגידו לי.

<פרידה ישראלי:>
על אישור ועדת הכספים? 

<היו"ר משה גפני:>
אישור ועדת הכספים. תגידו – לא עכשיו. את רוצה עכשיו? בבקשה.

<פרידה ישראלי:>
אוקיי. 

<היו"ר משה גפני:>
יקבע שר האוצר, באישור ועדת הכספים. 

<פרידה ישראלי:>
מכיוון שהתקנות הן מאוד מאוד טכניות, מאוד מעייפות, זה קלי-קלות לעומת התקנות, והן צמודות להסכמים, בעצם זאת הסיבה שהצענו שזה יהיה תקנות באישור שר האוצר עם חובת התייעצות עם משרד המשפטים. 

בכל מקרה, אני רוצה להסב את תשומת הלב שאנחנו חייבים, באותה מהירות שאני מקווה שאנחנו כעת עוברים על החקיקה הראשית ותחת לחץ הזמנים שקיים, התקנות, לפי הערכה שלנו, עד 10 ביולי חייבות להיות בספר החוקים כדי שהן יספיקו להתפרסם, עד ה-15 ביולי להיות כבר בתוקף. 

זה מעמיד סד זמנים מאוד-מאוד קשה, צריך להיות מודעים אליו, ואם באמת ועדת הכספים יכולה גם לעמוד אתנו בלוח הזמנים הזה אז נעשה את זה. הסיבה שרצינו בלי, באמת בגלל שזה מאוד-מאוד טכני ובגלל שאנחנו תחת לחץ זמן מאוד רציני.

<היו"ר משה גפני:>
בסדר. אני יכול לעמוד בלוחות הזמנים, הוועדה יכולה לעמוד בלוחות הזמנים. 

<פרידה ישראלי:>
אוקיי. 

<טל ישראל:>
בסדר.

<היו"ר משה גפני:>
השאלה אם משרד האוצר יכול לעמוד בלוחות הזמנים. זאת השאלה המרכזית. 

<מרק צל:>
אדוני, אני צריך לצאת. אני לא רוצה - - 
<היו"ר משה גפני:>
לא, אל תעשה לנו את זה. 
<מרק צל:>
- - שההיעדרות שלי תיחשב - - -

<היו"ר משה גפני:>
בפרוטוקול יהיה רשום שהשתתפת. לא כתוב מתי אתה יוצא. 

<מרק צל:>
זה חשוב לבג"ץ. תודה רבה, אדוני.

<היו"ר משה גפני:>
זה היה איום. כל הכבוד. הולך לדבר עם טראמפ. הלאה.

<טל ישראל:>
	
	
	
	"
	(2) מוסד פיננסי ישראלי יפעל כנדרש לשם זיהויו ככזה בידי המנהל ורשויות מס זרות, והכל כפי שיקבע שר האוצר."


<היו"ר משה גפני:>
הכול באישור ועדת הכספים.

<טל ישראל:>
סעיף (ד) עוסק בנושא של ההתייעצות, אז אם צריך להכניס את ועדת הכספים זה בסעיף (ד).

<היו"ר משה גפני:>
כן, כן. האמת היא שגם אתם צריכים את זה, באמת, גם עליכם תהיה ביקורת קשה. אז אומרים, ועדת הכספים היא ועדה שנמצאים בה מכל המפלגות. 

<טל ישראל:>
החשש שלנו בעיקר הזמנים.

<היו"ר משה גפני:>
בסדר, בסדר, זמנים. זמנים. בסדר.

<טל ישראל:>
	
	
	
	
	
	"
	(3) מוסד פיננסי ישראלי מדווח יעביר למנהל מידע בדבר בעל חשבון ובעל שליטה בישות בעלת חשבון ובדבר חשבון פיננסי, אשר על המנהל להעביר לרשות מס במדינה זרה, והכל כפי שיקבע שר האוצר בהתאם להסכם פטקא או הסכם יישום, לפי העניין.

	
	
	
	
	
	
	(4) תקנות לפי סעיפים קטנים (א) עד (ג) יותקנו בהתייעצות עם נגיד בנק ישראל, יושב ראש רשות ניירות ערך ושר המשפטים."


<ספי זינגר:>
אני רוצה להוסיף הערה אחת בעניין הזה.

<היו"ר משה גפני:>
והכול באישור ועדת הכספים.

<ספי זינגר:>
כן. לא בהתייחס לזה.

<היו"ר משה גפני:>
איך כתבתם את זה, אני יכול לדעת? אני לא מבין את ההתנהלות הזאת. 

<ספי זינגר:>
אני מקבל את ההערה. המונח "הכול בהתאם להוראות פטקא או הסכם יישום, לפי העניין", המשמעות שלו שהיקף שיקול הדעת שבו אפשר לקבוע את התקנות זה רק מה שנדרש ונעשה לצורך ההסכם. לכן המשפטים האלה, בעצם המטרה שלהם היא לכבול את שיקול הדעת של התקנות רק למה שצריך בהתאם להסכם. 

<היו"ר משה גפני:>
אתם מסכימים לנוסח הזה? 

<ספי זינגר:>
בלי אישור ועדה? זאת השאלה?

<היו"ר משה גפני:>
לא, לא. בלי אישור ועדה, לא צריך את ההסכמה שלכם. "הכול כפי שיקבע שר האוצר בהתאם להסכם פטקא או הסכם יישום, לפי העניין". אתם מסכימים לזה?
<ספי זינגר:>
לכן אני אומר, הרעיון שבהתאם להסכם פטקא או הסכם יישום – ואולי אפשר יותר לחדד את זה בנוסח – הכוונה היא שאי-אפשר לקבוע הוראה שהיא לא נדרשת לצורך יישום הסכם הפטקא או לצורך יישום הסכם ה-CRS.

<פרידה ישראלי:>
המטרה היא להגביל. 

<היו"ר משה גפני:>
אין לשר האוצר שום שיקול דעת. 

<ספי זינגר:>
יש לו שיקול. בעצם התקנות שלו ולכן זה באמת תקנות מאוד טכניות במהותן, מיישמות הסכם. 
<היו"ר משה גפני:>
כן, אבל החוק. אני עכשיו מדבר על חקיקה ראשית. 

<ספי זינגר:>
החקיקה הראשית, המחוקק לא כפוף להסכם הפטקא. אגב, הסכם הפטקא, הכניסה שלו לתוקף מותנית בחקיקה.

<היו"ר משה גפני:>
לא הבנתי מה שאתה אומר. זאת אומרת, אני יכול להוריד את זה? 

<ספי זינגר:>
יש לזה השלכות אבל המחוקק לא כפוף להסכם שהממשלה חתמה עם פטקא.

<היו"ר משה גפני:>
אני יכול להוריד את זה? מה זה לא כפוף? דבר איתי בעברית. 

<ספי זינגר:>
זה אומר שיש לזה השלכות. המחוקק - - -

<היו"ר משה גפני:>
אני רוצה להוריד את זה. אני לא אוהב חוק כזה שאני צריך לעשות – אני מוציא את הסכם הפטקא.

<ספי זינגר:>
המחוקק לא כבול להסכמים שהממשלה חתמה. 

<היו"ר משה גפני:>
נוציא את זה.

<ספי זינגר:>
אמרתי, זה החלטה של המחוקק ויש לזה משמעויות והשלכות. זה הכול. 

<היו"ר משה גפני:>
משרד המשפטים, אין לו סמכות לברוח מהשאלה הזאת שלי, אין לו סמכות.

<ספי זינגר:>
אבל זו התשובה.

<היו"ר משה גפני:>
בניגוד למשרדים אחרים. אתם צריכים להגיד לי בכן או לא. אני לא אוהב, אני לא חושב שזאת חקיקה נכונה מכיוון שאם אומרים – יש הסכם פטקא, שורה אחת ובזה נגמר העניין ומחליטים שזה החוק וזה התקנות והכול נמצא בפנים, בסדר. אבל אם אתה הולך לחקיקה ואחרי זה לתקנות של שר האוצר, בהתייעצות עם משרד המשפטים ועם משרד, אני לא יודע, הרשות לניירות ערך, אם הולכים לזה, חייב שיהיה שיקול דעת כלשהו. אין פה שיקול דעת, רק הניסוח צריך להיות מסודר.

אני יכול להוציא את זה? ששר האוצר יקבע לפי זה איך שהוא רוצה, אבל שאנחנו לא נעשה חקיקה ראשית כזאת. 

<ספי זינגר:>
להיפך. אם הוא יקבע איך שהוא רוצה, בעצם הוא יוכל לקבוע דברים רחבים יותר מהפטקא. 

<היו"ר משה גפני:>
או צרים יותר.

<ספי זינגר:>
צרים יותר, הוא יכול - - -
<היו"ר משה גפני:>
אם לא, יהיה כתוב פטקא. 

<ספי זינגר:>
לא. 

<אייל לב ארי:>
למשל איזה? כי מה עם כל תכלית החקיקה? גם אם נניח לא היה כתוב, מה הוא יכול לבוא - - -
<ספי זינגר:>
לא הבנתי את השאלה.

<אייל לב ארי:>
הוא אומר, אנחנו מורידים את זה. שיקול הדעת של השר כאילו יהיה בלתי מוגבל - -

<ספי זינגר:>
הופך להיות הרבה יותר רחב. 

<אייל לב ארי:>
- - או יהיה הרבה יותר רחב, אבל מבחינת התכלית ומבחינת הדיון עצמו, איך זה יהיה?

<ספי זינגר:>
מבחינתנו, לכתוב שהוא יוכל לעשות פחות מפטקא – עוד פעם, כשהוא יעשה פחות מפטקא ולא יעמוד בהוראות הפטקא, יהיו לזה השלכות שהוא יצטרך לשקול, אבל הרעיון של ההגבלה הוא שהוא לא יעשה יותר ממה שצריך לעשות לפי הפטקא, לא שהוא לא יוכל לעשות פחות. 

<אייל לב ארי:>
לא, כי אתה יכול לקרוא הכול כפי שיקבע שר האוצר בהתאם להסכם הפטקא או הסכם יישום, בהתאם להסכם, לא פחות ולא יותר מההסכם. 

<ספי זינגר:>
אפשר לכתוב שזה לא מעבר למה שנדרש לפי הסכם הפטקא. זאת הכוונה של הסעיף.

<היו"ר משה גפני:>
אני מבקש להוריד את זה. אנחנו מדברים על הפטקא. הכול מדובר על הפטקא, זה החוק. לא צריך. והכול כפי שיקבע שר האוצר ומוסד פיננסי. למה בהתאם להסכם פטקא? למה להגיד את זה?

<פרידה ישראלי:>
הכוונה הייתה לא להכביד על האזרחים, על התושבים, על המוסדות, מעבר למה שנדרש על-פי ההסכם.

<היו"ר משה גפני:>
למה שהוא יכביד? הוא בלאו הכי לא אוהב את זה. 

<ספי זינגר:>
שלא יהיה מצב שבו נניח הוא יקבע איזשהו טופס או משהו נוסף, ויבואו ויגידו לו: הטופס הזה לא חייבים אותו לפי הפטקא. ואם לא חייבים אותו לפי הפטקא, אנחנו לא רוצים שיקבעו את זה בתקנות. המטרה של זה נועדה להגביל.

<היו"ר משה גפני:>
בסדר, אבל זה צריך אישור ועדת כספים. למה צריך לכתוב את זה? הרי הכול הוא פטקא פה, כל החוק, חוץ מהסכם היישום. למה צריך לכתוב את זה? אתה מכיר שר אוצר כזה שיבוא ויגיד – אחרי חוק כזה ואחרי תקנות דרקוניות כאלה, מפני שארצות-הברית לא מחויבת למה שאנחנו מחויבים כלפיה, הוא יוסיף עוד גזירות?

<ספי זינגר:>
אנחנו חושבים שההגבלה הזאת היא יותר טובה.

<היו"ר משה גפני:>
אם לא צריך את זה אני מבקש להוציא את זה. אם מוכרחים את זה, אז צריך להשאיר את זה. אם לא צריך את זה, ולפי דעתי לא צריך את זה, זה מעליב. שר אוצר, צריך שיהיה לו שיקול דעת. 

<ספי זינגר:>
אם נכתוב רק להיבט שזה לא יעלה על מה שנדרש בהתאם לפטקא, זה עדיף מבחינת היושב-ראש?
<היו"ר משה גפני:>
כן. אני לא רוצה את זה בכלל אבל אם אין ברירה, בסדר. 

<ספי זינגר:>
עדיף לנו שתהיה הגבלה מבחינה זו שהוא לא יוכל לעבור את הפטקא. 

<היו"ר משה גפני:>
בסדר. הלאה.

<פרידה ישראלי:>
	
	
	"הודעה ללקוח בדבר העברת מידע למנהל וממנו לרשות מס זרה
	135ד.
	לצורך יישום הסכם פטקא או הסכם יישום, יקבע שר האוצר הוראות בדבר מתן הודעה בידי מוסד פיננסי ישראלי מדווח, למי שלא הצהיר על היותו תושב מדינה זרה או אזרח מדינה זרה, והמוסד הפיננסי סיווג אותו כתושב או כאזרח כאמור, על כך שמידע אודותיו ואודות חשבון פיננסי שבבעלותו או בבעלות ישות שבשליטתו צפוי להיות מועבר למנהל לצורך העברתו בידי המנהל לרשות המס באותה מדינה בהתאם להוראות הסכם פטקא או הסכם יישום, לפי העניין; ההודעה תכלול מידע אודות אפשרויות העומדות בפני מקבל ההודעה לשנות את סיווגו כתושב או כאזרח כאמור בהתאם להוראות הסכם פטקא או הסכם יישום; ההודעה תימסר לפני העברת המידע על ידי המנהל לרשות המס במדינה הזרה, וככל הניתן גם לפני מסירת המידע למנהל."


<אלברט גמליאל:>
סליחה. בקשר לסעיף הזה, מה זאת אומרת "ככל הניתן"? 

<טל ישראל:>
יש מועדים בתוך ההסכם שנקבעו לצורך ביצוע בדיקות ודיווחים. לכן, אם אדם זוהה בסמוך למועד שבו צריך לדווח על החשבון שלו, אי-אפשר לעצור את הדיווח, בעצם להפר את ההסכם ולהגיד - - -

<אלברט גמליאל:>
לא, לא אמרתי להפר את ההסכם אבל הלקוח של הבנק, זכותו לקבל לפחות הודעה מינימלית שהחשבון שלו, אני מדבר רק על חילופי מידע אוטומטי.

<טל ישראל:>
אוקיי. 

<אלברט גמליאל:>
אדוני היושב-ראש. 

<אייל לב ארי:>
אתם יכולים להסביר את כל המנגנון של העברת המידע מבחינת המועדים?

<היו"ר משה גפני:>
את המנגנון שיסבירו.

<אלברט גמליאל:>
אני רוצה להעיר הערה. בא אדם לפתוח חשבון או חשבון קיים בסניף בנק מסוים. אותו פקיד בנק שואל את אותן שאלות לפי ה-CRS, לפי התקנות, לפי כל הכללים.

<טל ישראל:>
ההודעה ללקוח בעיקר מכוונת - - -

<אלברט גמליאל:>
רגע, לא סיימתי. הוא בא והוא כתב שם שיש לו טלפון בחוץ-לארץ, מספר בחוץ-לארץ. הוא גר בישראל והוא תושב ישראל חמש שנים. אותו אדם יכול להיכלל בחשבון תושב חוץ ואותו אדם יכול להעלות על דיסק או על דיסקט או על אמצעי מגנטי, עם כל עשרות אלפי החשבונות, ולך תדבר עם המדינה הזרה שאתה לא תושב מדינה זרה. הרי ה-CRS בא לקבל תושבי חוץ בלבד, חשבונות של תושבי חוץ. אם אנחנו מדברים על תושבי מדינת ישראל, הבנקים יכולים להוציא הודעה מפורשת שחשבונך נכלל בחילופי מידע אוטומטי. אני מדבר רק על האוטומטי. ואז, אם יש לך אפשרות לבוא ולהציג – דרך אגב, אישור תושבות היום, כשאנחנו פונים לרשות המסים, הם מבקשים הרבה דברים ואנחנו מנסים להיעתר להם. כל הבקשות שהם מבקשים הן רלוונטיות. פקיד בנק יכול בסימן "וי" אחד להגדיר שהחשבון הוא לא תושב ישראל, הוא תושב חוץ. למה לא להודיע? הרי זה הנאמנות של הבנק. 

<פרידה ישראלי:>
עשינו חובת הודעה. 

<אלברט גמליאל:>
לא, אבל זה לא חובת הודעה. 

<קריאה:>
"ככל הניתן" זה המועד, לא ההודעה.
<אלברט גמליאל:>
אוקיי. אז האם כל החשבונות שיעברו באופן אוטומטי יקבלו הודעה?
<טל ישראל:>
כן. כל חשבון שלא הצהיר על עצמו. 

<אלברט גמליאל:>
מה זה הצהיר? אז אני יכול להגיד לך שיש הרבה אנשים - - -

<טל ישראל:>
זאת אומרת שאם אתה חתמת על הצהרה עצמית שאתה אזרח ארצות-הברית - - -
<אלברט גמליאל:>
אני לא זוכר על מה הצהרתי לפני שנה. אני שואל לעתיד לבוא. כל חשבון שיעבור באופן אוטומטי, יקבל הודעה, כן או לא? אם יקבל הודעה, זה בסדר.

<פרידה ישראלי:>
אם אדם הצהיר על עצמו כתושב צרפת, כאזרח אמריקני, הוא הצהיר בטופס שלו, נתן הצהרה עצמית, אז אני לא רוצה להטיל על הבנק חובה למסור לו.
<אלברט גמליאל:>
ואם הוא לא הצהיר?

<פרידה ישראלי:>
אם הוא לא הצהיר אז יש חובת הודעה, יודיעו לו. אם זה נניח בגלל שהבנק סרק בחשבונות הקיימים את כל המסמכים האלקטרוניים שאצלו והוא ראה שיש כתובת וטלפון בחוץ-לארץ, אז ישלחו לו הודעה. 

<אלברט גמליאל:>
ואם הוא הצהיר לפני שנתיים שהוא תושב חוץ, ועכשיו הוא תושב ישראל, הוא לא יקבל הודעה? למה לא לתת הודעה פשוטה?

<טל ישראל:>
הוא מודע לכך שהוא הצהיר על עצמו כתושב צרפת, הוא מודע להשלכות של זה, הוא יכול להיכנס לסניף ולהגיד.
<אלברט גמליאל:>
לא, אבל הוא לא יודע. זה אנשים מבוגרים, זה לא אנשים שיודעים בדיוק מי נגד מי. אלה אנשים פנסיונרים שעלו ארצה, שלא יודעים בכלל את השפה, לא יודעים לקרוא. לא כולם עבריינים. אני חושב שלמהלך כזה אוטומטי צריך לפחות לתת הודעה מינימלית. 
<קריאות:>
- - -

<קריאה:>
הוא גם יכול לחשוב על זה חזרה.

<אלברט גמליאל:>
אוקיי, אבל תודיע לו שהחשבון שלו מופיע. אם החשבון נכלל במהלך אוטומטי, צריך להודיע.

<קריאה:>
מתי הוא יודיע? פעם אחת?

<אלברט גמליאל:>
פעם אחת. כל שנה. צריך להודיע כל שנה פעם אחת. תושבות היום זה דבר מאוד נייד. יכול להיות בן-אדם תושב היום, ויכול להיות עוד שנתיים הוא לא תושב. יכול להיות שהוא תושב חוץ עכשיו. זה מאוד נייד, צריך לקבוע איזשהם כללים מסוימים. 

<קריאות:>
- - -

<אלברט גמליאל:>
אני חושב שמהלך חד-צדדי של חילופי מידע אוטומטי, צריך לפחות להודיע, וזה נאמר גם ב-214 בדיונים הקודמים, שלגבי חילופי מידע שהם לפי דרישה, יהיו 14 יום זמן ללקוח לתת התנגדות לקביעת תושבותו. או באופן אוטומטי, לפחות לתת הודעה, זה הכול. 

<פרידה ישראלי:>
אנחנו נחשוב על זה, האם אפשר לעשות פה משהו. 

<היו"ר משה גפני:>
צריך גם לוחות זמנים, זה כנראה יהיה בתקנות אבל צריך לדעת מתי מודיעים, מתי לא מודיעים. 

<טל ישראל:>
יש בתקנות כבר את ההסדרה של הנושא הזה.

<אייל לב ארי:>
איך אתם רוצים להסדיר את זה? 

<טל ישראל:>
אנחנו קבענו שמהרגע שבו הבנק זיהה את הלקוח, הוא צריך להודיע לו בתוך 30 ימים על הזיהוי הזה, וזה ייחשב כמי שעומד במועדים של "ככל הניתן".

<אייל לב ארי:>
אבל זו הודעה שניתנת פעם אחת.

<טל ישראל:>
ניתנת פעם אחת. ברגע שאתה יודע שאתה מסווג ככזה, אתה מודע להשלכות, וככל שיש לך אפשרות לשנות את הסיווג שלך אתה תמיד יכול להיכנס לבנק ולעשות את שינוי הסיווג, כמו להראות את התעודות שאתה כבר אינך אזרח ארצות-הברית יותר או כל דבר אחר, אבל הרעיון בעצם היה ליידע אנשים שאולי לא מודעים בכלל לכל ההסדר הזה, שמסווגים אותם כמשהו שנדרש לדיווח. 
<אירוס הומינר:>
מה זה הבנק זיהה? למשל עולה, ברגע שהוא יודע שהוא עולה אז הוא אוטומטית - - -

<טל ישראל:>
לא, לא שהוא יודע שהוא עולה. אם הוא חתם על תצהיר - - -
<קריאה:>
- - -

<קריאה:>
כן, כן. כל העולים החדשים ביקשו לחתום על הטפסים האלה מ-2013, במיוחד בנק הפועלים. 
<אייל לב ארי:>
אני אתן לכם דוגמה.

<אירוס הומינר:>
התשובה היא כן או לא? לא הבנתי. 

<טל ישראל:>
מה זאת אומרת עולה? אדם נדרש להצהיר בחשבון חדש.
<אלברט גמליאל:>
את צריכה לשאול את הבנקים, סליחה. 

<אירוס הומינר:>
כעובדת מדינה, אני רוצה לדעת מה אני אמורה להגיד.

<אלברט גמליאל:>
אז תשאלי אותם, הם יגידו לך. 

<טל ישראל:>
אוקיי, אז כשאדם נכנס לסניף הבנק היום, ואנחנו מדברים כרגע על חשבונות חדשים, הוא נדרש להצהיר את התושבות שלו. במידה והוא מצהיר על עצמו כתושב צרפת, אין שום סיבה שבעולם שהבנק ישלח לו עכשיו הודעה – דע לך שסיווגנו אותך כתושב צרפת ומידע עליך יעבור. הוא מודע לכך שההשלכה – אגב, כתוב בדרך כלל בטפסים - - -

<אירוס הומינר:>
הוא עולה חדש, פתח חשבון בנק. הבנק בתפיסה שלו תופס אותו שהוא תושב של מדינה אחרת. 

<קריאה:>
לא. 

<קריאות:>
- - -

<פרידה ישראלי:>
אני אומרת לך, אם הוא הצהיר על עצמו. האדם שפתח חשבון מצהיר על עצמו שהוא תושב צרפת, אז כתבנו – במקרה הזה אין חובת הודעה לבנק להודיע לו שהוא צרפתי. 

<אירוס הומינר:>
אם הוא עולה חדש והוא לא הצהיר שהוא תושב ארצות-הברית, לצורך העניין, אז - - -

<פרידה ישראלי:>
אז הבנק חייב להודיע לו. 

<אירוס הומינר:>
הבנק בכל זאת מודיע לו. בעצם מה הוא מודיע לו? שהוא מעביר את הנתונים שלו הלאה. 

<פרידה ישראלי:>
הוא הודיע לו שהוא זיהה אותו כאמריקני ואז יש לנו בתקנות מנגנון. הוא אומר: אני זיהיתי אותך כאמריקני נגיד בגלל שכתוב שמקום הלידה שלך בארצות-הברית. זה נתון שיש אצלי, סוּוגת. ואז התקנות אומרות איך הוא יכול להזים את הטענה אם הוא חושב שהוא לא אזרח, או שהוא פשוט יודע שיעבירו אליו מידע והוא אזרח אמריקני. 
<אירוס הומינר:>
זאת אומרת, כעולה חדש בכל מקרה מועבר. 

<קריאות:>
לא. 

<פרידה ישראלי:>
למה? למה? 
<טל ישראל:>
את צריכה להבין. יש הבדל בין אזרחות לתושבות, קודם כול. 

<אירוס הומינר:>
אני מדברת על עולים חדשים.

<פרידה ישראלי:>
מאיפה?

<אירוס הומינר:>
הוא הגיע מארצות-הברית.

<טל ישראל:>
זה תושבות. 

<פרידה ישראלי:>
אז ארצות-הברית זה אזרחות. 

<קריאה:>
לא, מדובר רק על ה-CRS.

<אירוס הומינר:>
זה בדיוק העניין. זאת אומרת, בעצם כל העולים מארצות-הברית, הם נכנסים באופן כמעט אוטומטי לתוך התהליך. 

<טל ישראל:>
אם הם עלו מארצות-הברית הם יודעים את החובות שמוטלות עליהם כאמריקנים והם יודעים שהם אמורים להמשיך להגיש דיווח. 

<אירוס הומינר:>
זה משהו אחר. 

<טל ישראל:>
הם יודעים שהתושבות שלהם לצרכי מס נשארת גם ארצות-הברית, אז אין כאן שום בעיה. הרעיון הוא המודעות של בן-אדם והיכולת שלו להתגונן במצבים שבהם הוא בעצם לא אמור להיות - - -

<אירוס הומינר:>
בעניין הזה אני רוצה לומר משהו. שמי אירוס הומינר, אני מנהלת אגף יזמות עסקית במשרד העלייה והקליטה. העולים – לצורך העניין כמובן במיוחד מארצות-הברית – יש חשש מאוד-מאוד כבד לגבי הנושא הזה של העלאת החקיקה הזאת. מ-2008 יש את ההסדר הזה של החקיקה, שבעצם אומרת יחד עם רשות המסים ומשרד העלייה - - -

<ספי זינגר:>
סליחה, גברתי, זו הצעה ממשלתית.

<היו"ר משה גפני:>
רגע, רגע. אי-אפשר לחוקק ככה. 

<ספי זינגר:>
אפילו דיברו אתנו לפני זה. אבל זו הצעה ממשלתית.

<היו"ר משה גפני:>
ספי, לא קיבלת רשות דיבור. 

<אירוס הומינר:>
אני לא מתלוננת, אני רק - - -

<היו"ר משה גפני:>
לא, אל תעני לו. תדברי איתי. תגידי את הכול.

<אירוס הומינר:>
אני רק מעלה את העניין. 

<היו"ר משה גפני:>
עם כל הכבוד, את לא מתנצלת בפניו. אני דורש ממך להגיד את הדברים כמות שהם כי אם לא תגידי אני אגיד אותם פי אלף יותר חמור. בבקשה.
ספי, זה חקיקה פה.

<ספי זינגר:>
בסדר.

<היו"ר משה גפני:>
עם כל הכבוד לממשלה. הממשלה מתחלפת. 

<אירוס הומינר:>
אני אסביר. קודם כול, יש חשש, צריך לומר. בקרב העולים הפוטנציאליים והעולים החדשים שהגיעו מארצות-הברית יש חשש לגבי העניין הזה, והם שואלים שאלות לעניין, הם רוצים להבין מבחינתם מה המשמעות.

מ-2008, שחוקק חוק מאוד נכון וטוב, שבעצם הופך את העלייה לישראל גם כדאית מבחינה כלכלית, כי במסגרת הזאת בעצם יש לך פטור גם מדיווח וגם מתשלום מס עבור רווחים שיש לך מעבר לגבולות המדינה, אז בעצם מה שעומד להשתנות כאן הוא – הצלחנו לשכנע אדם לעלות לישראל והוא החליט להשקיע במדינת ישראל, עכשיו זה אומר שבעצם הוא נחשף לחלוטין, עכשיו בעצם מדינת ישראל מעבירה את הנתונים שלו לגבי ההשקעות שלו במדינת ישראל לגורמי חוץ. זה לא שייך אם זה כן נכון מבחינת התחשיבים. התפיסה שכאן העולה תופס את זה, הוא כאן מבולבל לחלוטין. נוצרת אצלו בעצם תחושה שהוא קיבל את ההחלטה והיא כנראה החלטה כלכלית נכונה, ועכשיו ברגע שאתה מכניס לתוך המרכיב הזה שבעצם הוא עכשיו הופך להיות גלוי לחלוטין גם מבחינת ההשקעות שלו במדינת ישראל, זה כבר משנה כאן את העניין כי אז זה אומר שאני אומנם פיזית מגיע לכאן – איך אומרים, גופי עכשיו במזרח – אבל אני עדיין שם.
<אלברט גמליאל:>
סליחה, אני יכול לתת דוגמה, כבוד היושב-ראש.

<היו"ר משה גפני:>
לא, לא. שנייה. 

<קריאה:>
היא אמרה שבזכות החוק הוא בא לארץ.

<הראל ישראלי:>
זה דיווח לאמריקנים, לא לישראלים. 
<אירוס הומינר:>
לא. אני אומרת שמ-2008 אנחנו רואים בפעם הראשונה שבעצם קבלת ההחלטה לעלות לישראל, גם – לא רק, לא רק – אם בעבר העניין של לעלות לישראל נבע יותר מסיבות דתיות, מסיבות אידיאולוגיות וכדומה, המרכיב הזה שבעצם מדינת ישראל אמרה, אני כן מעוניינת גם כאשר אתה תעלה למדינת ישראל אז גם האפקט הכלכלי שלך לא ייפגע באקט הזה שביצעת את העלייה - - -

<קריאות:>
- - -

<היו"ר משה גפני:>
רק רגע. בבקשה.

<אירוס הומינר:>
מה קורה? כתוצאה ממה שעכשיו עומד להשתנות בעצם מבחינתם, זה אומר שעכשיו ברגע שאתה ביצעת את ההחלטה, הרי כל הרווחים שמונפקים לו בחוץ-לארץ, הוא ממשיך לשלם אותם. בקטע הזה אין שום שינוי, הכול ממשיך להתנהל כרגיל. כל ההתנהלות שלו מול שלטונות המס האמריקנים ממשיכה, אבל עכשיו מה קורה? הוא מגיע לישראל, הוא מקבל החלטה רציונלית כלכלית שלו, זה מתחיל להיכנס לסיפור אחר. זאת אומרת הוא עכשיו עומד מול רשויות המס האמריקניות ומסביר מה הוא הולך לעשות במדינת ישראל מבחינה כלכלית.
<היו"ר משה גפני:>
אוקיי. 

<אלברט גמליאל:>
אני רוצה לתת דוגמה, לחזק את דבריה במשפט אחד.
<היו"ר משה גפני:>
בבקשה, בקצרה.

<אלברט גמליאל:>
לא אמריקני. אירופאי עלה לארץ – ואני רוצה להפנות את זה גם לבנקאים – עלה לארץ לפני שישה חודשים. בארץ שלנו אין מסים על ירושה ועל עיזבון, אני מבין. אביו נפטר, הוא קיבל ירושה של מיליון דולר. לצורך הבנק אני תושב חוץ. באירופה יש מסי ירושה. אתה מחזיר את העולה החדש להתדיין עם הרשות הזרה על התושבות שלו. 

למה שלא תהיה הודעה פשוטה יוצאת לאותו בעל חשבון – אתה נכלל בדיווח אוטומטי, גש לרשות המס לסדר את ענייניך האם אתה תושב או לא תושב. תן לי בבקשה איזושהי הוכחה, כי אותו אדם שעלה לפני שישה חודשים וקיבל את הירושה, היא פטורה ממס בארץ. 

<היו"ר משה גפני:>
טוב. רבותי, תראו. הקבוצה שהכי נפגעת מהחוק הזה – נפגעים יחידים כל מיני – אבל הקבוצה שהכי נפגעת זה העולים החדשים. 
<פרידה ישראלי:>
למה? 

<קריאות:>
למה? 

<היו"ר משה גפני:>
העולה החדש שמגיע פה בעירום ובחוסר כול, אז בסדר, אין לו בעיה בין כה וכה, אז אין לו כלום. 

<קריאה:>
יש לו בעיה בין כה וכה.

<היו"ר משה גפני:>
אבל מי שיש לו עסקים, הוא יצטרך לדווח למדינה שממנה הוא עלה. אם אנחנו מדברים על ארצות-הברית אז כל העולים מארצות-הברית יצטרכו לדווח. 

<פרידה ישראלי:>
אבל הם צריכים גם היום.

<קריאות:>
הם צריכים גם היום. 

<אירוס הומינר:>
כן, אבל על הפעילות שלהם בחוץ-לארץ. עכשיו בעצם נוצר מצב שהוא צריך לדווח בכלל לא בארץ. 

<היו"ר משה גפני:>
אני אפשרתי לך. אם צריך לדווח גם היום אז אין צורך בכלל בחוק הזה. אין צורך בחוק הזה. החוק הזה - כבר דיברנו על זה בתחילת הדיון – החוק הזה משנה את המצב הקיים. המצב הקיים הולך להשתנות.

הוא הולך להשתנות בזה שאם הוא שם את הכסף בבנק כאן, הוא צריך לדווח למדינה ממנה הוא בא, וזה כל העולים החדשים. כולם, בגלל שהוא בוודאי לא אזרח ישראלי, הוא לא היה עד היום. 

עד היום הוא היה אזרח אמריקני, הוא גר שם; או אזרח צרפתי, הוא גר שם. אנחנו המדינה ביקשנו ממנו לעלות, זה התפקיד של משרד הקליטה, צריכים לקלוט אותו. 

כל אלה שמגיעים שיש להם עסקים, ואנחנו רוצים שיבואו לא רק אנשים עניים אלא שיבואו אנשים עשירים, שיש להם עסקים, הם יצטרכו לדווח. אנחנו משנים פה את המצב הזה.

אז נכון מה שאמרת, ספי, שיש החלטת ממשלה, אבל אנחנו צריכים לברר את הסוגיה הזאת. זאת סוגיה שצריך לדעת מה עושים אתה, אולי לתת לעולים מעמד מיוחד, אני לא יודע מה.

<נעם שרייבר:>
אבל הם  היו חייבים לדווח גם קודם. 

<היו"ר משה גפני:>
מי היה חייב לדווח? 

<אירוס הומינר:>
על רווחים מחוץ-לארץ.

<קריאה:>
גם בארץ. 

<היו"ר משה גפני:>
אז זה בסדר. אז בסדר, אז לא צריך את החוק.

<פרידה ישראלי:>
ככל שהוא תושב של מדינות אחרות ולא ארצות-הברית, ברגע שהוא עלה לארץ ומרכז חייו בישראל וכו' – אני לא מכירה כרגע את הדין של כל מדינה ומדינה על התושבות, אבל בואו נניח שהוא עלה לארץ והוא הפך להיות תושב ישראל והוא כבר לא תושב צרפת, אנגליה וכו'. הוא הופך להיות בנקודה מסוימת תושב ישראל - -
<קריאה:>
תודיעו לו. 

<פרידה ישראלי:>
- - ולכן הוא לא צריך עוד להמשיך ולהגיש דוחות על כלל ההכנסות שלו בעולם לאותן מדינות. הבעיה היא ארצות-הברית, שהוא ממשיך להיות אזרח. 

<קריאות:>
- - -

<היו"ר משה גפני:>
רבותי, אי-אפשר לנהל דיון ככה. בבקשה, פרידה.

<פרידה ישראלי:>
בהנחה שאנחנו מדברים על עולים בעלי ממון ונכסים שהם אלה שנהנו אולי מהצעת החוק, מהפטור לעולים, הם צריכים להמשיך להגיש דוחות כך או כך, בין אם יש פטקא או אין פטקא, לארצות-הברית. אז נכון, עכשיו יהיה עוד משהו, יעבור מידע על חשבונות הבנק שלהם בישראל, יעבור המידע על יתרות בחשבון וכו' לארצות-הברית. זה לא שינה ברמת הפטור.

<אירוס הומינר:>
לא, הוא צריך להבין את המשמעות. 

<פרידה ישראלי:>
אבל את אמרת שהוא דיווח לארצות-הברית והוא יודע שהוא ימשיך לדווח. 

<אירוס הומינר:>
על רווחים הוא ממשיך להתנהל, אבל עכשיו, אם הוא משקיע במדינת ישראל זה בעצם יחייב אותו, הוא עכשיו הופך להיות - - -
<נעם שרייבר:>
גם ככה הוא היה חייב לדווח. 

<קריאות:>
- - -

<טל ישראל:>
חוק פטקא קובע שני דברים. אחד, החובה של המוסדות הפיננסיים; הדבר השני, הוא קובע שאזרח או תושב ארצות-הברית צריך לדווח במסגרת טופס מסוים שמצטרף לדוח שלו על נכסים פיננסיים מעל 50,000 דולר שהוא מחזיק מחוץ לארצות-הברית, כך שהחובה החוקית חלה עליו לדווח על הדברים האלה, ואם הוא לא מדווח הוא מפר את החובה. רק ברמה האכיפתית, אם הוא הגיע לישראל והחליט שהוא לא מדווח על משהו שהוא מחויב לדווח עליו, אז ברמה האכיפתית, נכון - - -
<אירוס הומינר:>
על  פעילות שלו בישראל.

<טל ישראל:>
כן, הוא חייב לדווח. 
<אירוס הומינר:>
צריך להגיד את זה בפירוש. 
<טל ישראל:>
בסדר, אז צריך להבין. זה חוק פטקא - - -

<אירוס הומינר:>
זאת אומרת שאם הוא חוזר לארצות-הברית באיזשהו שלב, הוא בעצם - - -

<קריאה:>
זה לא קשור לפטקא. 

<טל ישראל:>
זה קשור לפטקא בהיבט הזה שפטקא מחילה את החובה גם על אותו אדם, ולכן - - -

<היו"ר משה גפני:>
אתם אבל תהיו חייבים להודיע לאנשים, להודיע אחת לשנתיים, אחת לשלוש, להודיע להם, להגיד להם את המעמד שלהם. 

<טל ישראל:>
לשלוח הודעה לכולם? 

<היו"ר משה גפני:>
כן. 

<קריאות:>
- - -

<היו"ר משה גפני:>
מה זה? נהיה פה כמו כוילל, לומדים בחברותות. אני מבקש לא להפריע באמצע. צריך להודיע לאנשים. יש אדם שעלה מצרפת או מארצות-הברית. המוסד הפיננסי הודיע לו שהוא חייב בחובת דיווח מכיוון שהוא אזרח אמריקני או תושב צרפתי. צריך להודיע לו כעבור שנתיים שהוא יגיד האם מעמדו השתנה. הוא לא יודע.

<פרידה ישראלי:>
בסדר. אני אמרתי, אנחנו נחשוב על זה. 

<היו"ר משה גפני:>
טוב.

<פרידה ישראלי:>
אנחנו כרגע קבענו חובת הודעה רק למי שלא הצהיר בעצמו. אני מקבלת את ההערה, נחשוב על הודעה תקופתית, למי. אנחנו נחזור עם תשובה בנושא הזה.

<אייל לב ארי:>
זה קיים. זה קיים היום בדבר אחר אבל הוא נדרש, אני לא יודע למה לקח זמן עד עכשיו, לגבי למשל מצב אישי בקרנות פנסיה. אחת לשנתיים, גם אם אתה רווק, אתה מתעדכן אוטומטית כנשוי כדי שתהיה הפרשה לביטוח שארים. אני אומר לך באופן פרטני, כל שנתיים הייתי צריך לזכור לעדכן את המעמד שלי, ואם פספסתי בחודש, להגיד להם, תחזירו בחזרה את כל מה שהפרשתם לשארים, לפרט, כי אני עדיין רווק. עכשיו ראיתי שהם כבר מוציאים הודעות של תודיע לנו מה המצב שלך. 
<היו"ר משה גפני:>
תודה. הלאה.

<טל ישראל:>

	(2) מצבים ותנאים אשר בהתקיימם על מוסד פיננסי ישראלי מדווח לנכות סכומים מתשלום בר ניכוי ממקור הכנסה אמריקאי שהוא מעביר למוסד פיננסי לא משתתף;

	
	
	
	
	
	
	
	(3) מצבים ותנאים אשר בהתקיימם ימסור מוסד פיננסי ישראלי מדווח מידע שייקבע למי שמשלם תשלום בר ניכוי ממקור הכנסה אמריקאי למוסד פיננסי לא משתתף;

	
	
	
	
	
	
	לעניין פסקאות (2) ו-(3),  "תשלום בר ניכוי ממקור הכנסה אמריקאי" – כל תשלום של ריבית, דיבידנד, שכר דירה, שכר, משכורת, פרמיה, אנונה, פיצוי, תגמול, מענק וכל תשלום אחר, קבוע או משתנה, המשתלם בכל שנה או בכל תקופה אחרת, שמקורו בארה"ב, למעט תשלום שאינו תשלום שיש לנכות ממנו מס במקור לפי הדין בארה"ב."


<יוסף שימל:>
אני רוצה להבין. מה זה התאריך?

<טל ישראל:>
זה תאריך חתימת ההסכם. 

<יוסף שימל:>
נגיד שאני צריך מחר לדווח. אני צריך לדווח אחורה מהתאריך הזה?

<טל ישראל:>
לא. יש הוראות לגבי הדיווחים ומה אתה צריך לעשות לגבי הסוגים של החשבונות. ההוראה הזאת בעצם מדברת בכלל על משהו אחר, לא על הנושא של הדיווחים. היא מדברת על סגירה של חשבונות שבעצם מסרבים לשתף פעולה, לקוחות שלך שמסרבים לשתף פעולה לאחר התאריך הזה. 
זה התאריך שבו היינו אמורים להתחיל להחיל נוהל פתיחת חשבון חדש שבו הלקוח באמת מצהיר על מעמדו, ולא להתבסס על נתונים שקיימים במוסד הפיננסי. אבל, האמריקנים הסכימו מאחר שלא היו לנו תקנות בעצם לדחות את התהליך הזה של נוהל פתיחת חשבון כי בעצם אם מישהו לא משתף אתך פעולה בעת הפתיחה אתה פשוט לא פותח לו את החשבון, אבל מאחר שלא היו לנו התקנות המאפשרות את זה במועד הקובע הזה, הם אמרו שהם מסכימים שנדחה את תהליך פתיחת החשבון הזה עד לשנה לאחר יום התחילה של התקנות, אבל אם בתוך שנה לא הצלחנו לבצע את הנוהל כי הלקוח סירב לשתף פעולה, אנחנו בעצם מחויבים לסגור לו את חשבון הבנק ולא לאפשר לו פעילות בחשבון כי מלכתחילה החשבון לא היה אמור להיפתח מבלי שיש את הנתונים האלה לגביו. 
<יוסף שימל:>
אני גמ"ח ואני קיבלתי הפקדות מאנשים. נניח שלחתי מכתב לכל המפקידים שלי, תגידו לי אם אתם תושבי ארצות-הברית או לא ומה לעשות עם הכסף שלכם הלאה. מי שישלח לי תשובה – בסדר; מי שלא שלח לי תשובה, מה אני צריך לעשות אתו? 

<טל ישראל:>
אז לגביו, למעשה גם זה יופיע בתקנות, אם בתוך עשרה חודשים לא הצלחת ליצור אתו שום קשר, הוא מסרב לחתום לך על הצהרות ועל מה שצריך לצורך קיום ההסדר, אז בתוך שנה אתה אמור לסגור לו את החשבון.
<יוסף שימל:>
אני אחזיר לו את הכסף שלו וגמרתי?
<טל ישראל:>
כן, אתה תצטרך לסגור לו את החשבון ותצטרך להסתכל על הנתונים שכן קיימים בידיך, לראות אם יש אינדיקציה לכך שהוא אמריקני. אם יש אינדיקציה לכך שהוא אמריקני, אתה תצטרך לדווח עליו כחשבון בר דיווח. אם אין שום אינדיקציה, אתה לא יודע עליו שום דבר אז אתה פשוט סוגר לו את החשבון והוא ממשיך בדרכו, אתה ממשיך בדרכך. 

<יוסף שימל:>
והדיווח שלי, מאיזה תאריך הוא? בעצם ממתי אני צריך לדעת? אם היה לו כסף נגיד ב-2015, היום אין לו, אני צריך משהו ביחס אליו? 

<טל ישראל:>
זה תלוי ממתי החשבון שלו נפתח אצלך ומתי אתה מזהה אותו.

<יוסף שימל:>
בשנת 2000. 

<טל ישראל:>
יש הוראות מורכבות, אבל בעיקרון, מרגע הזיהוי, מאותה שנה אנחנו מדווחים עליו, זאת אומרת מהרגע שזיהית שהוא אמריקני, מאותה שנה. כאשר יש קצת שוני בעניין הזה לגבינו כי אנחנו לא עמדנו במועדים של ההסכם שהיינו אמורים לבדוק גם ב-2015 חשבונות מסוימים וב-2016, זאת אומרת יכול להיות שתצטרך לדווח גם אחורה לגבי חשבונות למשל בעלי ערך גבוה, מעל מיליון דולר, שהיינו אמורים לבדוק אותם עד ה-30 ביוני 15', תצטרך לדווח עליהם מ-2015 ואילך. 
<אייל לב ארי:>
מה זה הנסיבות שיראו חשבון כנסגר?

<טל ישראל:>
אנחנו, כשהתחלנו להתעסק עם הנושא של סגירת חשבונות - שאגב יופיע, מאחר שזה לא משהו מיידי, זה משהו שיקרה שנה אחרי אז זה יופיע בסט נפרד של תקנות – הבנו שיש כל מיני בעיות שעשויות לצוץ בחשבונות מיוחדים. כמו למשל בקופות גמל או בדברים שיש בהם גם מרכיב ביטוחי או כל מיני דברים כאלה.

אנחנו רוצים לבחון את סוגי החשבונות יחד עם הרגולטורים ולראות אם יש מצבים שבהם צריך לקבוע איך תתבצע סגירת החשבון, כדי למשל אולי לפגוע בביטוח ריסק או כל מיני דברים שיש בתוך החשבון הזה, אז לראות מה אנחנו רואים כסגירת חשבון לגבי כל סוג חשבון, כאשר תהיה הוראה כללית לגבי מרבית סוגי החשבונות, מה קורה בבנקים, איך עושים, איך מבצעים את זה באופן פרקטי, ולגבי חשבונות מיוחדים תהיה יכול להיות הוראה מסוימת מה אנחנו רואים כסגירת חשבון – הקפאה של משהו מסוים, של פעילות מסוימת, או כל דבר אחר.

<יוסף שימל:>
זה גם דבר מאוד חשוב מפני שאנחנו ביקשנו, אנחנו דיברנו מול בנק פאג"י למשל, יש לנו הוראות קבע, יש לנו צ'קים למוטב בלבד.
<טל ישראל:>
אז הדבר הזה נכון. הדבר הזה צריך להיבחן ובמסגרת התקנות של סגירת חשבונות, תקנות נפרדות שיופיעו, שבעצם יתפרסמו לפני השנה הזאת, תהיה התייחסות לנושאים.

<יוסף שימל:>
אבל זה לא לפני השנה. הבנק אומר שהוא סוגר את החשבון - - -
<טל ישראל:>
לא. כרגע הבנק סוגר מכוח סמכויות שיש לו היום לא לתת שירותים ולעשות כל מיני דברים. זה מה שהוא פועל לא מכוח החוק הזה. מכוח החוק הזה יהיה איזשהו הסדר שהוא יהיה הסדר קבוע לכולם ויקבע מה נחשב כסגירת חשבון לצורך פטקא. 

<היו"ר משה גפני:>
אוקיי. הלאה.

<יוסף שימל:>
כשהבנק אומר שהוא סוגר מכוח הפטקא, זה לא נקרא שהוא סוגר מכוח הפטקא לפי התקנות האלה? 

<טל ישראל:>
הוא כרגע סוגר מכוח ניהול סיכונים שלו, על-פי הנחיית המפקח על הבנקים. 

<יוסף שימל:>
לא, הוא לא כתב ככה. 

<טל ישראל:>
לא. הוא כתב שזה לפי הוראות המפקח על הבנקים, כשהוראות המפקח על הבנקים אמרו להם שאם יש חשש של ניהול סיכונים שנובע – זה ניהול סיכוני פטקא – הם יכולים כרגע להשתמש בכלי הרגיל שיש להם במצבים שבהם מתקיים ניהול סיכונים. ניהול הסיכונים מוצא שלקוח מסוים הוא מסוכן עבור הבנק, וזה יהיה איזשהו הסדר שהוא ספציפי לנושא הזה.
	
	
	"הגבלת שימוש במידע
	135ו.
	המנהל לא ישתמש במידע שהתקבל לפי סעיף 135ג(ג), למעט לצורך העברתו לרשויות מס במדינות זרות לפי סעיף 135ז, ואולם רשאי הוא להשתמש במידע כמפורט להלן לצורך אכיפת דיני המס בישראל:

	
	
	
	
	
	
	
	(1) לגבי בעל חשבון פיננסי שחל לגביו סעיף 135ה(1) – פרטי זהותו של הלקוח;

	
	
	
	
	
	
	
	(2) לגבי נישום שסך יתרת החשבונות הפיננסיים בתקופת דיווח אחת אשר לגביהם הועבר מידע לפי סעיף 135ג(ג) בשל אזרחותו או תושבותו עולה על מיליון שקלים חדשים – פרטי זהותו של הלקוח, ואם הוא ישות – גם פרטי זהות בעל השליטה בו, יתרת החשבון הפיננסי, והכנסות שנתקבלו בחשבון;

	
	
	
	
	
	
	בסעיף זה, "פרטי זהותו של הלקוח" ו-"פרטי זהות בעל השליטה" – מדינת התושבות, מדינת האזרחות, כתובת, וכן, לגבי יחיד – תאריך לידה ומספר תעודת זהות או מספר דרכון או כל מספר זיהוי אחר, ולגבי תאגיד – מספרו  הרשום או כל מספר זיהוי אחר."


<אייל לב ארי:>
בסעיף 135ו, בפסקה (2), אני חושב שזה אולי המקום היחיד שיש שם ציון של יתרת חשבונות שעולה על מיליון שקלים חדשים, כאשר כל המידע הזה בעצם מתקשר לנכסים שבעצם התרגום שלהם לשקלים הוא - - -

<טל ישראל:>
לא, זה לא קשור לנושא של תרגום השקלים. 

<אייל לב ארי:>
נכון, אבל זה המידע בעצם שמועבר במסגרת המסירה האוטומטית. 
<טל ישראל:>
אבל האיזון הוא אחר. יש מסה של מידע שמועברת לפי האיזונים שנקבעו בהסדר של פטקא. עכשיו כל המידע הזה נמצא בידי רשות המסים. מתוך הפול הזה אנחנו קובעים במה לרשות המסים מותר להשתמש. 
<אייל לב ארי:>
אין בעיה, אבל הכול בעצם נגזר מהפטקא. הפטקא בעצם נגזרת מסכומי מינימום בדולר אמריקני, שמתורגם.

<טל ישראל:>
נכון. והם נמוכים יותר מהסכום הזה.
<אייל לב ארי:>
בסדר, במקרה הזה הם נמוכים. שמתורגם לשקלים. ופה אתם בעצם הופכים, אתם באים ואומרים: עכשיו המנהל יוכל לבוא ולעשות שימוש במידע במקרה שיתרת החשבונות עולה על מיליון שקלים חדשים, כאשר המידע הגיע אליו מלכתחילה כשתרגמו מדולרים לשקלים.

<טל ישראל:>
לא משנה, אבל עדיין, הסף הוא הרבה יותר גבוה מהסף של מה שהגיע אליו. הקבוצה שהוא יכול להשתמש בה היא הרבה יותר קטנה מהקבוצה. קודם כול עשינו חיתוך וקיבלנו קבוצה לצורך פטקא. זאת קבוצה מסוימת. על הקבוצה הזאת אנחנו עושים עוד חיתוך ומתוך הקבוצה הזאת אנחנו מקבלים מספר מצומצם יותר של חשבונות שאנחנו עושים. החיתוך הוא גבוה יותר.
<אייל לב ארי:>
כרגע הוא גבוה יותר.

<טל ישראל:>
אז אין צורך להתייחס לדולרים כי כאן אנחנו כבר נמצאים בתוך רשות המסים.

<אייל לב ארי:>
בסדר, אבל רשות המסים קיבלה את המידע הזה לא במקרה. זה הגיע בעצם עוד פעם בעקבות הסכם. 

<פרידה ישראלי:>
מה מציק, אני לא מבינה.

<ספי זינגר:>
אתה רוצה שיהיה סכום בדולרים?

<פרידה ישראלי:>
אתה רוצה שזה יהיה  דולרים? 

<ספי זינגר:>
מ-250,000 דולר נניח? אבל לדעתי עדיף בשקלים, יותר הגיוני. 

<אייל לב ארי:>
אני מסכים שעקרונית המטבע בחקיקה זה מטבע בשקלים.

<פרידה ישראלי:>
כי זו הנחיה פנימית שלנו, שהיא לא קשורה להסכם. 

<אייל לב ארי:>
אני מבין, אבל המידע מגיע בעצם מתרגום - - -

<ספי זינגר:>
לדעתך, עדיף היה שהיינו כותבים סכום דולרי? מעל 250–300 אלף דולר? זה בעצם היה עדיף? 

<היו"ר משה גפני:>
למה אתם קובעים את הסכום הזה בכלל? 

<ספי זינגר:>
למה קבענו את הרף הזה?

<היו"ר משה גפני:>
כן. 

<ספי זינגר:>
יש פה איזשהו מתח. מצד אחד מועבר מידע דרך רשות המסים ונמצא אצל רשות, המסים לארצות-הברית, וכשיש רשות מינהלית שיש לה מידע שיכול להיות רלוונטי לגביית מס בישראל יש היגיון שהיא תשתמש בו. מצד שני, המידע הזה הגיע למטרה אחרת, הוא הגיע בשביל לעבור לארצות-הברית, וחשבנו שנקודת איזון ראויה בין הרצון שלנו כן לגבות מסים בישראל, להשתמש במידע שיש לנו לגביית מסים, לבין מהצד השני שבעצם המידע הזה במקור לא הגיע למטרה הזאת, זה כשיש אינטרס מיסויי משמעותי, והמבחן היה מיליון שקלים. 
<היו"ר משה גפני:>
אתם עוקפים בעצם את החוק של העברת מידע לגבי האזרחים האמריקנים. 

<ספי זינגר:>
למה?

<היו"ר משה גפני:>
מכיוון שהם יוכלו להשתמש בזה, רשות המסים תוכל להשתמש במידע הזה של מיליון שקלים ומעלה. 

<ספי זינגר:>
כן. אבל לא עוקפים. יש פה מידע שנאסף ומועבר, והוא מועבר עכשיו - - -

<היו"ר משה גפני:>
כן, אבל המידע הזה מועבר בגלל הפטקא.

<ספי זינגר:>
נכון. 

<היו"ר משה גפני:>
אבל הכול הוא הפטקא, דיברנו קודם.  

<ספי זינגר:>
בשביל זה יש הסמכה. יש פה שאלה. מצד אחד, המידע מועבר לצורך הפטקא.
<היו"ר משה גפני:>
אבל אין חוק של העברת מידע. מוסד פיננסי איננו מדווח לרשות המסים. מנסים להעביר חוק, הוא נמצא בוועדת החוקה, החוק הזה בינתיים לא מתקדם. אתם בעצם עוקפים עכשיו את החוק הזה, אתם אומרים: מי שהוא אזרח אמריקני, אפשר יהיה להעביר את הדיווח לרשות המסים.

<ספי זינגר:>
לא. אנחנו אומרים שכשמועבר מידע לרשות המסים - - -
<פרידה ישראלי:>
ממילא. הוא עבר אליה, בגלל פטקא.
<היו"ר משה גפני:>
מאיפה עובר?

<ספי זינגר:>
בהתאם לחוק הזה, הבנקים צריכים לאסוף מידע - - -
<היו"ר משה גפני:>
אבל אי-אפשר, הבנק לא יכול להעביר מידע לרשות המסים עלי. 

<ספי זינגר:>
הוא כן, זה מה שהוא עושה.

<טל ישראל:>
הוא יכול לפי בקשה. הוא לא מעביר היום באופן אוטומטי אבל once הוא כבר מעביר לצורך הזה - - -

<קריאות:>
- - -

<יוסף שימל:>
הם כבר כתבו את זה בסעיף הקודם. 

<היו"ר משה גפני:>
אין חוק פטקא. דיברנו כל הזמן שהחוק הזה מדבר רק על הפטקא, לא מרחיבים אותו למשהו אחר. רשות המסים איננה צד למהלך הזה. 

<ספי זינגר:>
פה היא נכנסת. עד הסעיף הזה היא לא הייתה.

<היו"ר משה גפני:>
זה נעשה רק לצורך העברת המידע לארצות-הברית, זהו. עכשיו הולכת רשות המסים, בניגוד לעובדה שאין חוק כזה, שהמוסד הפיננסי – נגיד שזה הבנק – הוא איננו מעביר מידע לרשות המסים. 

אנחנו עושים עכשיו חוק שהוא חוק הפטקא, רק לצורך העניין הזה, לא מרחיבים אותו – אני מצטט אותך – לא מרחיבים אותו. רשות המסים איננה יכולה לקבל מידע על החשבון שלי בבנק. היא עכשיו מקבלת בדרך אגב כי צריך להעביר את המידע שלי על החשבון שלי לממשלת ארצות-הברית. 
<ספי זינגר:>
אמת.

<היו"ר משה גפני:>
רשות המסים היא הדואר.

<דני שפר:>
זה לא מדויק.

<פרידה ישראלי:>
זה המקור, אבל השאלה אם רשות מסים צריכה לשמש כדואר או מידע. לא ידוע לנו על אף מדינה שבעצם יש שם איסור על רשות המס להשתמש במידע שמגיע אליה. נכון שזה מגיע רק בגלל הפטקא, אחרת לא היה מגיע, אבל השאלה הייתה וזאת הייתה הדילמה – לכשהגיע המידע, האם ראוי שרשות המסים תעשה בו שימוש - -
<היו"ר משה גפני:>
התשובה לא.

<פרידה ישראלי:>
- - או שהיא צריכה להיות דוור. 

<היו"ר משה גפני:>
התשובה לא.

<פרידה ישראלי:>
אז פה מוצע איזון של מיליון שקל.

<גיא כץ:>
רציתי רק לחזק את דבריך שזה כמובן מפלה את האזרחים האמריקנים.

<היו"ר משה גפני:>
מה השאלה.

<גיא כץ:>
על כל מוסד ישראלי אחר אין מידע כזה ופתאום עליהם יש מידע, אז לא מספיק הם "אוכלים אותה" מהחוק הזה אז עכשיו עוד גם רשות המסים.

<דני שפר:>
קודם כול, רשות המסים מקבלת כבר היום באופן מקוון לגבי כל החשבונות – גם תושבי חוץ וגם תושבי ישראל – מידע על הכנסות פיננסיות, ועם קצת ניואנסים לגבי ריבית מהכנסות של 12,000, אבל היא מקבלת באופן עקרוני מידע על הכנסות פיננסיות, למעט יתרות. היום אנחנו לא מקבלים יתרות בכלל, למעט בקשה - - -
<היו"ר משה גפני:>
ועכשיו תקבלו. 

<דני שפר:>
עכשיו אנחנו פנינו למדינות ושאלנו מה קורה בעולם. 

<היו"ר משה גפני:>
מה מעניין אותי מהעולם? אנחנו מדינת ישראל, אני לא נותן להעביר את החוק הזה בוועדת החוקה, לכן זה גם לא בדיון כאן. אני נגד העברת המידע, אנחנו לא רוסיה. 

<דני שפר:>
אבל רשות המסים כבר משקיעה במערכות מחשב - -

<היו"ר משה גפני:>
אז שתשקיע.

<דני שפר:>
- - מאמצים אדירים בשביל - - -

<היו"ר משה גפני:>
שתשקיע. אני מכבד אותם מאוד, אני חושב - - -

<דני שפר:>
המידע הזה כבר מגיע אלינו. 

<היו"ר משה גפני:>
בסדר. זה לא יהיה.

<יוסף שימל:>
בהסכם של הפתרונות היה סעיף מפורש, שמי שנרשם באמריקני דרך רשות המסים, רשות המסים לא - - -

בסעיף למטה הם כתבו: "המנהל לא ישתמש במידע שהתקבל לפי סעיף..., למעט לצורך העברתו לרשות המס...לפי סעיף, ואולם רשאי הוא להשתמש במידע כמפורט להלן לצורך אכיפת דיני המס בישראל." הסעיף הזה נוגד לגמרי את מה שנכתב בהסכם שהיה לנו קודם. 

<היו"ר משה גפני:>
איפה? מאיפה אתה קורא? 

<יוסף שימל:>
עמוד 488.

<היו"ר משה גפני:>
לא. איזה סעיף? 

<יוסף שימל:>
בשורה האחרונה.

<קריאה:>
135ו(א).

<היו"ר משה גפני:>
טוב, לא מקובל עלי הדבר הזה. 

<פרידה ישראלי:>
דיברת על השימוש במידע? 
<היו"ר משה גפני:>
גם השימוש במידע וגם אחרי זה שרשות המסים לא יכולה להשתמש בזה, היא יכולה להשתמש בזה לצורך אכיפת דיני המס בישראל. יש פה מידע שאתם מבקשים להעביר אותו בגלל שיש הסכם שנחתם עם ארצות-הברית, הסכם לא טוב, אבל הסכם, והסכם צריך לכבד והכנסת צריכה לכבד את ההחלטה של הממשלה בעניין הזה.

אתם לא יכולים להכניס בדלת האחורית את מה שהכנסת לא מסכימה לתת. הכנסת לא מסכימה. יש חוק שלכם שנמצא בוועדת החוקה, אי-אפשר להשתמש בזה לצורך אכיפת דיני המס בישראל.

מצטער, אני מקבל את מה שאמרת היות ואני מכבד את משרד המשפטים ואני מכבד אותך – זה רק לצורך הפטקא. לא יעלו טרמפ על זה, לא ב-135ו. ולא ב-135ז. זה לא יכול להיות הדבר הזה. אתם מכניסים פתאום את חוק העברת מידע בדלת האחורית?

<ספי זינגר:>
לא. 135 - - -

<פרידה ישראלי:>
דרך אגב, החקיקה הזאת נכתבה עוד הרבה לפני ההעברה. 

<טל ישראל:>
ז' זה משהו אחר. 

<ספי זינגר:>
ז' זה פשוט ליישם את ההסכם. 

<היו"ר משה גפני:>
המנהל לא ישתמש במידע לפי סעיף וכו', למעט לצורך העברתו לרשויות מס במדינות זרות לפי סעיף 135ז., שזה הפטקא והנושא של יישום ההסכם, ואולם רשאי הוא להשתמש במידע כמפורט להלן לצורך אכיפת דיני המס בישראל.

תגידו, אתם חושבים באמת שאנחנו, אומנם חברי כנסת הידרדרנו למצב הזה, אבל שאנחנו לא יודעים לקרוא בלי ניקוד? אתם מנהלים קרב נורא ואיום.
<ספי זינגר:>
- - -

<היו"ר משה גפני:>
אל תגיד לי לא. על החוק של העברת מידע. הכנסת לא נתנה לכם את זה. לא נתנה לכם, הכוונה לרשות המסים. לא, אתם מגבים אותם. 

אתם רוצים, תביאו חוק נפרד על זה. אי-אפשר להכניס את זה בחוק הזה. תבינו, החוק הזה הוא חוק קשה מאוד גם מבחינתכם, גם מבחינתנו, אל תוסיפו. אני כבר לא מדבר על זה, אני לא יודע איך משרד המשפטים אישר את זה, משום שמה המשמעות של העניין? המשמעות של העניין – שני אזרחי ישראל, אחד יש לו גם אזרחות אמריקנית ואחד לא. זה שהוא אזרח אמריקני, הוא יופלה לרעה בדיווחים לרשות המס, והאזרח הישראלי שהוא רק אזרח ישראלי, הוא יופלה לטובה.

זה חוק שוויוני? אתם רוצים העברת מידע, יש חוק של העברת מידע, תטפלו בו. יש שם הרבה דיונים על העניין הזה. 
בסדר. זה לא יהיה.

<ספי זינגר:>
מבחינתי, רק להסביר שאנחנו בסיטואציה אחרת ממה שיש בוועדת חוקה מכיוון שפה אנחנו נמצאים בסיטואציה שבה רשות המסים כבר אספה מידע. יש לה את המידע. לא רק שיש לה את המידע, הולכת עכשיו להעביר אותו למדינה זרה שתשתמש במידע הזה. 
עכשיו נשאלת השאלה, כשיש לרשות מסים מידע שכבר קיים ושהולכים להשתמש בו לצורך מס של מישהו אחר, האם ראוי או לא ראוי שתשתמש במידע. זאת שאלה באמת קצת אחרת.

<היו"ר משה גפני:>
מצוינת. 

<ספי זינגר:>
ואני מסכים שיש פה צדדים לכאן ולכאן.

<היו"ר משה גפני:>
מי שמכריע בשאלה הזאת זה ועדת הכספים.

<קריאה:>
אמת. 

<היו"ר משה גפני:>
היא הכריעה.

<יוסף שימל:>
במכתב כתוב שזה לא יהיה. 

<היו"ר משה גפני:>
אני לא מדבר על זה, אני מדבר כללית. אני לא מדבר ספציפית לגבי מקרה כזה או אחר. זה המאבק שהכנסת מנהלת – גם חבר הכנסת בגין, גם חברים נוספים – שמנהלים מאבק על העניין הזה, שיכול להיות שבסוף יגיעו למשהו.

<ספי זינגר:>
לא, זה לא אותו דבר.

<היו"ר משה גפני:>
תאמין לי שאני יודע שזה לא אותו דבר. זה פי אלף יותר גרוע. לא אותו דבר. מנצלים את המצב הזה שאתה עשית הסכם עם פטקא, עם ארצות-הברית – אתה צריך להעביר מידע. תעביר מידע. זה רע העברת המידע לארצות-הברית, אבל זה הסכם שאין לנו ברירה, אחרת הרע במיעוטו. לקחת את זה, להשתמש בזה עכשיו נגד האזרחים האמריקנים? איזה אזרח אמריקני ירצה לבוא לפה? תורידו את זה. הלאה. 
<אייל לב ארי:>
מורידים את כל מה שקשור?

<היו"ר משה גפני:>
כן, כן. כל מה שקשור להעדפה פתאום של רשות המסים.

<אייל לב ארי:>
משאירים עדיין את הסמכות שלו, למעט לצורך העברתו לרשויות מס במדינות זרות לפי סעיף 135ז, וכל היתר להוריד.
<היו"ר משה גפני:>
זרות כן. מה לעשות, זה המצב. הלאה. ספי, אני צודק, נכון? 

<ספי זינגר:>
כמו שאמרתי, זו הכרעה של הכנסת. 

<היו"ר משה גפני:>
לא, לא, אבל אני צודק באמת. 

<קריאה:>
עכשיו אמרתי על עמדת הממשלה.

<הראל ישראלי:>
יש ממשלה ומדינה. 

<היו"ר משה גפני:>
מה יש במדינה?

<הראל ישראלי:>
יש ממשלה ומדינה.

<היו"ר משה גפני:>
טוב שאמרת לי. אנחנו נמצאים במשטר שבו הממשלה מקבלת החלטות, והיא קובעת את המדיניות. היא לא מחוקקת חוקים, ויש עליה פיקוח. 

את החוקים אנחנו מחוקקים, והפיקוח זה אנחנו. ואני סבור שהממשלה שגתה פה מכיוון שהיא עשתה דבר שהיא לא הייתה צריכה לעשות משום שדבר כזה ראוי לדיון בפני עצמו. הוא לא יכול להיכנס באגב בחוק קשה. זה לא איזה חוק קל של שתי שורות שאין בו שום דבר. 

החוק הזה יעבור ביקורת ציבורית גדולה, ובצדק. ואני אעמוד ואטען, מה אני אגיד? ישאלו אותי, למה העברת את זה כאן? אני אגיד: אין ברירה, יש הסכם עם ארצות-הברית, המצב יכול להיות פי אלף יותר גרוע. ואז יבוא איזה עיתונאי או עיתונאית וישאלו דרך אגב: אז איך הכנסת פה את רשות המסים ושם אתה נלחם? ואתה אומר, זה לא יכול להיות, אנחנו לא ברוסיה. לא רק שהכנסת פה את ארצות-הברית, הכנסת גם את רוסיה? לא יהיה. הלאה.

<טל ישראל:>
	
	
	"סמכות יישום הסכמים
	135ז.
	על אף האמור בסעיפים 231 ו-234, המנהל או מי שהוא הסמיך לכך יעביר מידע לרשויות מס במדינות זרות ויפעל בכל הנוגע לכך, ככל הנדרש בהתאם להסכם פטקא והסכם יישום, והוראות סעיף 214ב יחולו." 


הסעיף הזה בסך הכול נועד להשלים את המסגרת המלאה. המנהל הוא המופקד על אכיפת המשטר הזה והעברת המידע, ובנוסף, זה נועד להבהיר שאותן מגבלות שקבענו בסעיף 214ב רבתי יחולו גם כאן. 

<היו"ר משה גפני:>
הלאה.

<טל ישראל:>
	"הוספת סעיפים 195י עד 195כה
	1. 
	אחרי סעיף 195ט לפקודה יבוא:

	
	
	"סימן ו'1: עיצום כספי לעניין יישום הסכם בין-לאומי

	
	
	עיצום כספי בשל  אי זיהוי פרטים או בשל פגם  בהעברתם
	195י.
	(1) בסעיף זה, "בעל חשבון", "מוסד פיננסי ישראלי מדווח" ו"מידע" –  כהגדרתם בסעיף 135ב. 
(2) היה למנהל יסוד סביר להניח כי מוסד פיננסי ישראלי מדווח לא דרש מבעל חשבון למסור לו מידע או לא ערך לגבי בעל חשבון את הבדיקות הדרושות, בניגוד להוראות סעיף 135ג(א), רשאי הוא להטיל על המוסד הפיננסי עיצום כספי בסך של 10,000 שקלים חדשים."


אגב, כאן הייתה איזושהי טעות סופר. האות א' נשמטה, ביקשתי מאייל להוסיף את זה. 

	
	
	
	
	
	"
	(3) היה למנהל יסוד סביר להניח כי מוסד פיננסי ישראלי מדווח לא דרש ממי שמבקש להיות בעל חשבון למסור לו מידע או לא ערך לגבי מי שמבקש כאמור את הבדיקות הדרושות, בניגוד להוראות סעיף 135ג(א), רשאי הוא להטיל על המוסד הפיננסי עיצום כספי בסך של 100,000 שקלים חדשים. 

	
	
	
	
	
	
	(4) היה למנהל יסוד סביר להניח כי מוסד פיננסי ישראלי מדווח לא העביר למנהל מידע או שהעביר מידע חלקי, בניגוד להוראות סעיף 135ג(ג), רשאי הוא להטיל עליו עיצום כספי בסך 50,000 שקלים חדשים."


<אייל לב ארי:>
יש לנו הערה רוחבית לגבי נושא היישום הכספי. בשיחות שהיו לנו גם עם משרד האוצר, בעיקר משרד המשפטים, בנושא התכלית של העיצום הכספי בכללותו, אנחנו חשבנו שצריך להגיע למנגנון המוקדם יותר של הקנס האזרחי שהיה בעבר. משרד המשפטים סבר שמבחינתו המודל החדש של העיצומים הכספיים זה הקנס האזרחי. 

יש כאן שאלה יותר עקרונית לגבי התכלית של העיצום הכספי. לגבי התכלית אמרנו למשרד המשפטים שאם התכלית היא בעצם להגן על איזשהו אינטרס ציבורי, אני לא רואה כאן את האינטרס שאנחנו באים להגן עליו. 
למשל, ניתנה דוגמה לעיצומים כספיים שמוטלים על חברות מנהלות מכוח חוקי הפיקוח על שירותים פיננסיים. שם בעצם העיצומים הכספיים הם לגבי מעשים שנעשים במישור היחסים בין חברה מנהלת לבין לקוח שלה או עמית שלה, וכאן אפשר לבוא ולהבין את המסגרת שאתה בא להגן עליה. 

כאן למעשה אנחנו מטילים עיצום כספי על מוסד על כך שהוא בעצם לא העביר דיווח שנועד להגיע לצד שלישי פה, שהוא גם לא צד מקומי, ולכן אנחנו לא הבנו בעצם כיצד מושגת התכלית שהיא בבסיס העיצום הכספי, שהוא גם הכוונת התנהגות.

<טל ישראל:>
אנחנו, יש לנו כאן הסדר משפטי, שאנחנו קובעים חקיקה ורוצים שהמוסדות הפיננסיים יפעלו בהתאם להסדר הזה. חייבות להיות שיניים להסדר, חייב להיות איזשהו כלי אכיפתי שבו אנחנו מחייבים אותם לפעול. 

האינטרס הוא אינטרס ציבורי מאחר שאם מוסדות פיננסיים לא יצייתו להסדר ולא ישתפו פעולה, אנחנו ניחשב כמפרים את ההסכם, ובסופו של דבר אם אנחנו ניחשב כמפרים את ההסכם, וההסכם עם האמריקנים יבוטל או שהמוסדות הפיננסיים שלנו ייחשבו כלא מצייתים, אנחנו נהיה חשופים לפגיעה ביציבות הפיננסית שבגללה אנחנו חותמים על ההסכם. זה הדבר הראשון.

הדבר השני הוא שגם בהסכם מצופה מאתנו שאנחנו לא נקבע הסדר - אבל נגיד לא אכפת לנו אם תקיימו אותו או לא – אלא מצופה מאתנו שאנחנו נקבע איזשהו הסדר חקיקתי שיהיו שיניים בצדו, ואם לא יהיו שיניים אנחנו לא נוכל לאכוף אותו, וגם בסעיף 5 להסכם כתוב שהמדינה חייבת לנקוט בעונשים כלפי מוסדות פיננסיים שהאמריקנים הודיעו לה שהם לא מדווחים. 
אבל בכל מקרה, אנחנו לא חושבים שזה ראוי לקבוע בספר החוקים הסדר כזה, לחייב את המוסדות הפיננסיים לציית ושלא יהיה לנו שום כלי אכיפתי לגבי מוסד פיננסי שיחליט לא לציית. 

<היו"ר משה גפני:>
אוקיי. תכף נדבר על זה. בבקשה.
<ורד שפילמן:>
ורד שפילמן, משרד המשפטים. אני מצטרפת לדברים של טל. אני רק רוצה להוסיף שההסדר הספציפי הזה, כל משרדי הממשלה שישבו ביחד, הלך הרוח שהיה הוא לקבוע את הסנקציות שהן ההכרחיות ביותר. זאת אומרת, לא היה פה רעיון של להרחיב ולחפש, ואם אדוני יכול לראות, יש פה בסך הכול שלוש הפרות שזיהינו אותן כהפרות שהן הלב של הפטקא. לא הלכנו לכל מיני דברים שהם צדדיים. יש חוקים רגולטוריים שההפרות בצדם הן מרובות, ועשרות. פה יש שלוש הפרות שהן מבחינתנו המינימום ההכרחי.

<היו"ר משה גפני:>
תודה רבה. נראה לי שהבנקים לא רוצים את זה.

<פרידה ישראלי:>
מעבר לזה, לצורך התחשבות בהתחלה, שאולי הכניסה היא קשה וההטמעה היא קשה, אז נקבעה גם תקופת מעבר של שנתיים, עם אפשרות להאריך אותה חמש שנים. 

<היו"ר משה גפני:>
איפה נקבעה? 

<טל ישראל:>
בהסדר, בסוף ההסדר.

<פרידה ישראלי:>
בהסדר. 

<היו"ר משה גפני:>
אוקיי. בבקשה. אתם נגד זה.

<מיקי טמיר:>
לא. לא. 

<היו"ר משה גפני:>
לא נגד?

<מיקי טמיר:>
אנחנו כבר רגילים לזה מחוקים אחרים, כך שזה לא - - 

<היו"ר משה גפני:>
מה זה אצלכם 100,000 שקל? 

<מיקי טמיר:>
- - זה לא חידוש בשבילנו, אבל דווקא בהמשך למה שאמר היועץ המשפטי של הוועדה, אנחנו כן בדקנו במדינות אחרות שיש בהן חקיקות, ויש סנקציות אבל לא בסכומים כאלה. הסכומים שם הרבה יותר קטנים. 

<היו"ר משה גפני:>
נכון. 

<מיקי טמיר:>
זה הדבר היחידי שרציתי להעיר.

<היו"ר משה גפני:>
תודה. בסדר. כל הכבוד לכם. הם נגד, הם לא מסכימים ל-100,000 שקל. הם דורשים שיהיה 20,000 שקל. 

היה למנהל יסוד סביר להניח... מוסד פיננסי לא דרש מבעל החשבון מידע. לא דרש מידע מכיוון שהוא לא דרש מידע. אי-אפשר להטיל עליו מייד סנקציות של 10,000 שקל, אין מציאות כזאת. 
<פרידה ישראלי:>
זה לא מייד.

<היו"ר משה גפני:>
זה מייד. זה מייד. נגמרו השנתיים.

<פרידה ישראלי:>
אבל יש התראות, יש מנגנון.

<היו"ר משה גפני:>
לא. 

<טל ישראל:>
תקופת המעבר אומרת - - -

<היו"ר משה גפני:>
אני מציע ככה. אחד מהשניים – או שמורידים את הסכומים כמו שקיים בעולם, או שקובעים שכשזה נכנס לתוקף, אחרי ההתראות ואחרי הכול, בנק לא דרש מהלקוח, הוא לא פנה אליו. הייתה שם טעות של פקיד או של מישהו, או שהוא לא רצה, לא חשוב. 
ואז שולחים לו התראה. לפני שהם קונסים אותו ב-10,000 שקל, שולחים לו התראה. אם בפעם השלישית הוא לא שולח – הרי אנחנו רוצים; אתם רוצים, וגם אני, כבר אין לי ברירה אני רוצה ליישם את הפטקא, שזה לא יהיה דבר בלי שיניים – זה צריך להיות אחרי פעמיים-שלוש, אין עונשין אלא אם כן מזהירין. 

האיש לא שלח – המוסד הפיננסי לא שלח, שלושת הפרמטרים שעליהם דיברתם פה בחוק, מה שאמרה הגברת ממשרד המשפטים, שהמשרדים הסתכלו על ליבת העניין. זה צריך להיות אחרי התראה של פעמיים, רק אחרי זה מתחילים העיצומים. אם לא, אני מציע במקום הסכומים האלה להתאים את זה לסכומים בעולם, וזה לא 10,000, זה 5,000; זה לא 100,000, זה 50,000; זה לא 50,000, זה 25,000. תחליטו אחד מהשניים. בבקשה. 
<ורד שפילמן:>
אני רק רוצה להוסיף אם אפשר איזשהו שיקול נוסף. אנחנו מייד נגיע ונראה שיש אפשרות להתקין, יותקנו תקנות הפחתה, הפחתה של הסכום. 

<היו"ר משה גפני:>
זה עובר דרך הוועדה, הסעיף הזה. הסעיף הזה הוא נכון, הוא סעיף לא נכון בעוצמה שלו. 

<ורד שפילמן:>
רק אם אני אוכל להשלים. אפשר יהיה להפחית מנסיבות שונות, וזה גם יגיע - - -
<היו"ר משה גפני:>
בסדר. אני לא מדבר על הפחתה מנסיבות שונות. הפחתה מנסיבות שונות - אחרי שנקבע מה הסכום או מה הזמן שבו מטילים את זה, אחרי זה יש הפחתות שונות. באים לוועדה – לא יודע, נראה בהמשך – אבל זה צריך להיות אחרי. 

אתם צריכים להחליט האם מדובר על סכומים נמוכים יותר או האם מדובר אחרי שמתריעים בפני המוסד הפיננסי פעם או פעמיים. בסדר. 

<פרידה ישראלי:>
אני מציעה כנושא למחשבה. 

<היו"ר משה גפני:>
כן. בסדר. אנחנו ממשיכים הלאה אבל אני עושה עכשיו הפסקה של 20 דקות, ואחרי כן נמשיך, נראה כמה שנספיק. 

<קריאה:>
עד מתי אדוני קובע?

<היו"ר משה גפני:>
עד מתי אני קובע את הדיון? לא יודע, בינתיים דנים. אני מניח שעד 14:30. אין זמן מדויק, אני אנסה להתקדם.

<פרידה ישראלי:>
יהיה מאוד טוב אם נצליח לקרוא את הכול, אז נדע אחר כך להתכונן, לעשות את ההכנות הנדרשות. 

<היו"ר משה גפני:>
בסדר, אני גם רוצה. את רואה שאני עזבתי את כל הבעיות במדינה ואני מטפל עכשיו רק בפטקא.
<(הישיבה נפסקה בשעה 13:30 ונתחדשה בשעה 13:55.)>
<<היו"ר משה גפני:>
אני מחדש את הישיבה. 
סעיף 195יא.

<טל ישראל:>
 הודעה על כוונת חיוב. 195יא.

היה למנהל יסוד סביר להניח כי אדם הפר הוראה מהוראות לפי חוק זה, כאמור בסעיף 195י (בסימן זה – המפר), ובכוונתו להטיל עליו עיצום כספי לפי אותו סעיף, ימסור למפר הודעה על הכוונה להטיל עליו עיצום כספי (בסימן זה – הודעה על כוונת חיוב); בהודעה על כוונת חיוב יציין המנהל, בין השאר, את אלה:

(1) המעשה או המחדל (בפרק זה – המעשה) המהווה את ההפרה;

(2) סכום העיצום הכספי והתקופה לתשלומו;
(3) זכותו של המפר לטעון את טענותיו לפני המנהל לפי הוראות סעיף 195יב;
(4) הסמכות להוסיף על סכום העיצום הכספי בשל הפרה נמשכת או הפרה חוזרת לפי הוראות סעיף 195יד, והמועד שממנו יראו הפרה כהפרה נמשכת לעניין הסעיף האמור;
כאן יש בקשה של משרד המשפטים למחוק את סעיף קטן (5). ורד, את רוצה להסביר? 

<ורד שפילמן:>
כן, זו תבנית ישנה. כרגע הנושא של הפרה חוזרת מעוגן בהמשך, ב-195יד.

<היו"ר משה גפני:>
טוב. הלאה.

<טל ישראל:>
 זכות טיעון. 195יב.

מפר שנמסרה לו הודעה על כוונת חיוב לפי הוראות סעיף 194יא רשאי לטעון את טענותיו, בכתב, לפני המנהל, לעניין הכוונה להטיל עליו עיצום כספי ולעניין סכומו בתוך 30 ימים ממועד מסירת ההודעה, ורשאי המנהל להאריך את התקופה האמורה בתקופה נוספת שלא תעלה על 30 ימים. 

החלטת המנהל ודרישת תשלום. 195יג.

(1) המנהל יחליט לאחר ששקל את הטענות שנטענו לפי סעיף 195יב אם להטיל על המפר עיצום כספי, ורשאי הוא להפחית את סכום העיצום הכספי לפי הוראות סעיף 195טז.
<היו"ר משה גפני:>
מה זה המנהל המנהל המנהל? הוא לבד מוסמך? מה זה המנהל? איפה משרד המשפטים? 

<ורד שפילמן:>
בדרך כלל בתבניות של העיצום הכספי, הרי זה משהו שהוא גנרי וחוזר יש - - -

<היו"ר משה גפני:>
בסדר, אבל פה זה משהו אחר, מה זה המנהל? 

<ורד שפילמן:>
המנהל זה מנהל רשות המסים. 

<היו"ר משה גפני:>
שזה מנהל רשות המסים אני יודע, אם לא הייתי יודע לא הייתי שואל. אני שואל. 

<ורד שפילמן:>
אז שוב אני אומרת, בדרך כלל בתבניות של העיצומים הכספיים אנחנו כותבים הממונה, או כאן, במקרה הזה, המנהל. 

<היו"ר משה גפני:>
המנהל מחליט לבד? 

<ורד שפילמן:>
אז בהחלט יכול להיות שהוא יסמיך אצלו אנשים שהם יהיו ממונים לצורך העיצום הכספי. 

<היו"ר משה גפני:>
לא, אבל אדם אחד לבד מחליט אם מפחיתים סכום, לא מפחיתים. 

<ורד שפילמן:>
אני אגיד לאדוני מרגולטורים אחרים, הרשות להגנת הצרכן, יש שם כמה ממונים שזו העבודה שלהם. 

<היו"ר משה גפני:>
זה לא. זה משהו אחר. 

<ורד שפילמן:>
אז אולי לא הבנתי את השאלה. 

<היו"ר משה גפני:>
לא, הבנת. זה חוק אחר, זה לא מה ש - - - צריך משהו - - -

<ורד שפילמן:>
מה? מנהל או מי שהסמיכו לכך? 

<דני שפר:>
יש ברשות המסים מחלקת גבייה שמן הסתם מנהל רשות המסים יאציל למנהלים ומחלקת הגבייה לטפל בזה. 

<היו"ר משה גפני:>
לא, אבל אדם אחד לבד יחליט? הרי אנחנו מדברים פה על חוק קשה שאנחנו די מאולצים בחוק הזה. 

<טל ישראל:>
אבל ההפרות הן טכניות וברורות. בסופו של דבר למה נבחר הכלי הזה? כי הדברים הם טכניים. די ברור כאשר מישהו לא הגיש דוח שהוא לא הגיש דוח, אין צורך ששלושה אנשים ידונו בזה. 

<היו"ר משה גפני:>
אבל הוא לא הגיש דוח בגלל שאשתו הייתה בחדר לידה. מנהל רשות מסים אחד יגיד שזה טענה ומנהל רשות מסים אחרת יגיד שזה לא טענה. 

<דני שפר:>
בסופו של דבר עומד בן אדם ויש לו שיקול דעת וזו העבודה שלו והוא מקבל את ההחלטה, ואם מישהו לא מרוצה מההחלטה שלו הוא יכול לפנות למנהל שלו ולערער. 

<טל ישראל:>
כן, הוא יכול גם לערער לבית המשפט. 

<היו"ר משה גפני:>
לא בית המשפט. עוד הפעם בית המשפט, איך ידעתי שתגידו את זה. 

 <אייל בן ארי:>
הוא יכול לערער לבית המשפט. אין כאן ערר. 

<טל ישראל:>
מעבר לזכות הטיעון בפני המנהל על עצם הטלת החיוב והבחינה שהמנהל נדרש לבחון את הטענות, אם למישהו יש השגה על ההחלטה של המנהל בסופו של תהליך אז הוא רשאי להגיש ערעור. ב-195כב רבתי יש את ה - - -

<ורד שפילמן:>
בבית המשפט. 

<אייל בן ארי:>
זה לבית משפט שלום. אמרתי, יש ערעור, אין ערר. 

<ורד שפילמן:>
וודאי שיש זכות עיון. 

<אייל בן ארי:>
עיון וטיעון יש, נכון. 

<ורד שפילמן:>
אנחנו מיד נגיע לזה.

<טל ישראל:>
מי שנעשה לו עוול גדול בהחלטת המנהל ושיש לו טענות מוצדקות הוא רשאי לערער על ההחלטה לבית המשפט. יש לו את האפשרות לעשות את זה. 

<היו"ר משה גפני:>
על החלטת המנהל יהיה ניתן לערער בפני איזה שהיא - - -

<ורד שפילמן:>
כן, בוודאי, אדוני. ודאי. בהמשך אנחנו מיד נגיע לזה. 

<טל ישראל:>
195כב רבתי. 

<היו"ר משה גפני:>
תודה רבה, אני מודה לכם על זה, שאני יכול ללכת לבית משפט? זה חוק שאני הולך לעשות? אני רוצה שיהיה ערעור על החלטת המנהל אם מישהו שחושב שהמנהל שגה, או שנקט בעמדה לא סבירה. שיהיה גוף ברשות המסים שהוא יכול לערער. לא יודע, זה מישהו באיזה שהוא מקום לפני בית המשפט. 

<ורד שפילמן:>
אני אגיד לאדוני. המודל של העיצומים הכספיים, אדוני צודק, אם אני מבינה למה אדוני מכוון. המודל של העיצומים הכספיים הוא באמת מודל שמאפשר לרשות המנהלית סמכות שהיא סמכות מעין שיפוטית, סמכות שהוא מחליט באמת האם ביצעת הפרה של החוק, לא עבירה, הפרה של החוק שבגינה תוטל עליך סנקציה. המודל הזה הוא מודל שאנחנו עובדים איתו בלמעלה מ-60 ומשהו חוקים, שזה המודל שמיושם בהם. שמה זה אומר? זה אומר שהמנהל באמת מקבל החלטה לאחר מתן זכות טיעון וכו'. יש לנו כל מיני אמצעי בקרה כדי לאפשר למפרים לראות שנוהגים כלפיהם בשוויוניות ובאחידות, כמו למשל השקיפות, כמו למשל הפרסום וכל הדברים האלה וכמובן כמובן ערעור בזכות לבית המשפט, שיכול לבחון את כל הטענות ועושים את זה. כך זה עובד בפרקטיקה. 

<היו"ר משה גפני:>
כשאנחנו עשינו כאן את החוק של האכיפה המנהלית ברשות לניירות ערך אני לא נתתי בשום אופן למנהל, ליושב ראש, שהוא יישב באחד המותבים. הוא היה מחוץ לעניין, בגלל שיש לו אינטרס. האינטרס שלו זה לגבות יותר כסף. זו תמונת המצב. בסדר, היה צריך לעשות את זה אחרת, אני לא מתעקש על זה, אבל היה צריך לעשות את זה אחרת. זה לא לבוא ולהגיד שיש כל כך הרבה חוקים שזה קיים. זה לא בסדר. 

<ורד שפילמן:>
בהחלט אדוני צודק, ודאי שלא זה - - -

<היו"ר משה גפני:>
בסדר, תמשיכו הלאה. אם אפשר לחשוב על העניין הזה. אני לא עומד על זה, אני רק חושב שמבחינה עניינית זה צריך היה להיבנות אחרת. אתם לקחתם את זה ממודלים אחרים. 

<לוני בכר:>
רק הערה אחת בהקשר הזה. לאור המורכבות של החוק וגם יישומו, שזה לא יהיה פשוט, כבר רואים את זה היום, כן נבקש אם אפשר שזכות הטיעון תהיה בכתב ו/או בעל פה כדי לאפשר גם את האפשרות להסדיר בפני ה - - -

<היו"ר משה גפני:>
טוב, תוסיפו את זה. 

<טל ישראל:>
אתם רוצים בזכות הטיעון להוסיף טענות בכתב ובעל פה? זה חייב להיות גם בכתב, צריך להיות תיעוד של הפנייה. 

<לוני בכר:>
כן, ברור. 

<אייל בן ארי:>
לא, הם גם רוצים אותה בעל פה. בעל פה מחייב אתכם לאפשר לו להשמיע בנוסף. 

<ורד שפילמן:>
זה יהיה בכתב, השאלה אם אתם מוכנים לתת זכות טיעון בעל פה. זאת אומרת להיפגש עם ה - - -

<היו"ר משה גפני:>
אם בסוף לא נשאר המנהל אלא אתם עושים מותב אחר, בסדר. אבל אם נשאר המנהל, בסוף אתם מחליטים שנשאר המנהל, הוא צריך לאפשר לזה שהוא קובע לגביו, לתת לו אפשרות לטעון את טענותיו בעל פה וההחלטה שלו צריכה להיות בכתב, מנומקת. 

<פרידה ישראלי:>
המנהל או מי שהוא הסמיך. 

<היו"ר משה גפני:>
פרק זמן סביר. צריך לקבוע גם כמה זמן הערעור נדון. כנמה זמן הערעור? 

<קריאה:>
30 ימים. 

<טל ישראל:>
אין לנו התנגדות להוסיף. 

<היו"ר משה גפני:>
בסדר. הלאה. 

<טל ישראל:>
 החלטת המנהל ודרישת תשלום. 195יג.

(1) המנהל יחליט לאחר ששקל את הטענות שנטענו לפי סעיף 195יב אם להטיל על המפר עיצום כספי, ורשאי הוא להפחית את סכום העיצום הכספי לפי הוראות סעיף 195טז.

(2) החליט המנהל לפי הוראות סעיף קטן (א) – 
(1) להטיל על המפר עיצום כספי – ימסור לו דרישה בכתב לשלם את העיצום הכספי - - -
<היו"ר משה גפני:>
לא ככה, כמו שדיברנו קודם. יאפשר לו, יגיד לו את הדברים בעל פה, יאפשר לו להשמיע את טענותיו ולאחר מכן הוא ימסור לו את הדרישה - - -

<טל ישראל:>
זה כבר אחרי זכות הטיעון, זה כבר השלב של ההחלטה. 

<היו"ר משה גפני:>
אוקיי, סליחה. 

<אייל בן ארי:>
רשאי לטעון את טענותיו בכתב ובעל פה. 

<טל ישראל:>
(1) להטיל על המפר עיצום כספי – ימסור לו דרישה בכתב לשלם את העיצום הכספי (בסימן זה – דרישת תשלום), שבה יצוינו, בין השאר, סכום העיצום הכספי המעודכן והתקופה לתשלומו;
(2) שלא להטיל על המפר עיצום כספי – ימסור לו הודעה על כך, בכתב.
(3) בדרישת תשלום או בהודעה לפי סעיף קטן (ב) יפרט המנהל את נימוקי החלטתו;
כאן יש איזה סעיף שנשמט מהנוסח של התזכיר, אני לא יודעת מאיזה שהיא סיבה טכנית, אז אנחנו מבקשים להוסיף את (ד).

(המשך הקראה):

(4) לא טען המפר את טענותיו לפי הוראות סעיף 195יב בתוך התקופה האמורה בתוך אותו סעיף יראו את ההודעה על כוונת חיוב בתום אותה תקופה כדרישת תשלום שנמסרה למפר במועד האמור. 
הפרה נמשכת והפרה חוזרת. 195יד. 

(1) בהפרה נמשכת ייווסף על העיצום הכספי הקבוע לאותה הפרה החלק החמישים שלו לכל יום שבו נמשכת ההפרה.
<היו"ר משה גפני:>
מה זה? 

<טל ישראל:>
כאשר המהות של ההפרה היא הפרה נמשכת, זאת אומרת שהיית צריך לבצע משהו, אבל גם אם לא ביצעת אותו עד מועד מסוים יש ציפייה שתמשיך ותתקן את ההפרה הזאת ביום שאחרי. כמו למשל אם היית צריך להגיש דוח ולא הגשת אותו, הציפייה היא שגם למחרת עדיין החובה להגיש את הדוח חלה עליך. כל יום שאתה לא מגיש את הדוח אתה צובר בעצם עוד איזה שהיא תוספת על העיצום. 

<היו"ר משה גפני:>
תוספת מה? מה זה החלק ה-50? 

<טל ישראל:>
1 חלקי 50 מהקנס על כל יום. 

<פרידה ישראלי:>
נגיד על 50,000 שקל 1,000 שקל לכל יום שבו - - -

<היו"ר משה גפני:>
לא בא בחשבון. 

<היו"ר משה גפני:>
אני לא יודע, אנחנו דנו פה בשבוע שעבר על ריבית על המים. משהו נורא. מה זה החלק ה-50? כמה הריבית היום בשוק? 

<טל ישראל:>
זה לא עניין של ריבית, זה עניין שבן אדם מבצע הפרה על החוק, מהרגע שהוא מבצע אותה, על כל יום שהוא ממשיך לבצע אותה, ממשיך לא להגיש את הדוח, אנחנו חושבים שההפרה היא הפרה נמשכת וצריכה להיות סנקציה שתגרום לו גם לרצות ולהגיש את הדוח. כי אם אני אומרת שזה נעצר - - -

<היו"ר משה גפני:>
הוא חייב 50,000 שקל, אז שהוא ישלם על כל יום כפל ריבית. כמו שהריבית באותו יום. מה? 

<טל ישראל:>
אז אין אלמנט הרתעתי. 

<היו"ר משה גפני:>
אז תשלחו אותו לבית סוהר, למאסר עולם. זו ההרתעה. מה זה האלמנט ההרתעתי? הוא יודע שהוא חייב 50,000 שקל. 

<טל ישראל:>
אבל אז הוא יידע שאין לו סיבה להגיש יותר את הדוח, בגלל שאם אני - - -

<היו"ר משה גפני:>
למה? אבל הוא משלם ריבית, כפל ריבית. 

<טל ישראל:>
אז זה סוג אחר של קנס, זה אותו דבר במהות. אז אפשר לשנות אולי את המנגנון של החישוב, אבל העיצום צריך להיות עיצום בגין הפרה נמשכת. 

<ורד שפילמן:>
אגב, לא כל ההפרות פה נמשכות, לדעתי יש פה רק אחת שהיא הפרה נמשכת מבין השלוש, אבל העמדה של משרד המשפטים היא שלגבי הפרה שהיא הפרה נמשכת אנחנו חייבים לתמרץ את הציות לחוק. 

<היו"ר משה גפני:>
אז שישלם כל יום, שישלם ריבית כפולה, שלא יהיה כדאי לו להחזיק את הכסף הזה. שישלם אותו. 

<ורד שפילמן:>
נבדוק לגבי שיטת החישוב, נראה אם אפשר ל - - - 

<היו"ר משה גפני:>
בסדר. אני לא אוהב את האצבע הקלה על ההדק, שבאים ואומרים שישלם סכומים כאלה ש - - -

<ורד שפילמן:>
אנחנו נבדוק לגבי שיטת החישוב, אם יש משהו אחר שאפשר לעשות. 

<היו"ר משה גפני:>
היה לנו דיון בעניין הזה, לא במקרה הספציפי הזה, אבל הקנסות האלה שהם הופכים להיות לא הגיוניות. היום הריבית במשק היא כל כך נמוכה, לבן אדם לא ישתלם לא לשלם את העיצום הזה מכיוון שאחרת זה יצבור ריבית כפולה שאין לו שום ערך בעניין הזה ולכן הוא ישלם. 

<טל ישראל:>
אנחנו לא רוצים שהוא ישלם, אנחנו רוצים שהוא יגיש את הדוח. 

<היו"ר משה גפני:>
בסדר, אבל אתם נותנים עיצומים. אתם לא אמרתם שבגלל שאתם רוצים שהוא ימסור את הדוח הוא הולך למאסר עולם. לא אמרתם את זה, זה דווקא העיצום הכי טוב. 

<גיא כץ:>
אפשר לשקול גם לשים פה הוראת התיישנות. לכאורה אם אני קורא את זה נכון, אפשר לבוא לבן אדם עוד עשר שנים להגיד לו 'לפני עשר שנים לא זיהית את הבן אדם ההוא, עכשיו כפל' - - -

<טל ישראל:>
משרד המשפטים מטפל באופן רוחבי כרגע בנושא הזה. 

<ורד שפילמן:>
כן, הנושא של הפרות נמשכות וממתי הן נמנות וכו', יש עבודה רוחבית שלנו בהקשר הזה. 

<היו"ר משה גפני:>
כן, בסדר. אנחנו רוצים תשובה על זה, הוא שאל שאלה נכונה. 

<לוני בכר:>
הבעיה אפילו יותר מורכבת ממה שאדוני מציג, כי פטקא, כפי שכבר כולנו יודעים, הוא מאוד מאוד מורכב, הרבה פעמים הבנקים מתייעצים עם האוצר, לצורך העניין, איך לפרש סעיף בהסכם שנחתם, איך ליישם אותו ואין אחידות דעים, לא תמיד מקבלים בכלל התייעצות ואנחנו לא יודעים איך זה ייחשב. אז יכול להיות למשל שמוסד פיננסי מסוים, בין אם זה גמ"ח, בין אם זה בנק, בין אם זה ביטוח, לא משנה, נקט עמדה, חשב שחשבון כזה לא צריך לבדוק אותו ואז, כמו שחברי אמר, גם עוד חמש שנים באה המדינה ואומרת 'רגע, היית צריך לבדוק אותו'. עכשיו המשכת עם העבירה חמש שנים על 100,000 חשבונות, אז הקנס הוא עצום. העניין של המשכיות, הדוגמה של הגשת דוח היא דוגמה אחת, לא הגשת דוח - - - 

<היו"ר משה גפני:>
ברור, תודה. מה את אומרת? 

<ורד שפילמן:>
רק להשיב בקצרה, אנחנו מיד נגיע לחלק של הוראת השעה, שנעשתה, אני אומרת לאדוני, רק בחוק הזה, אני לא מכירה שהיא נעשתה בחוק אחר - - -

<לוני בכר:>
אבל זה לא פותר. 

<היו"ר משה גפני:>
אבל הוא אומר משהו אחר. הבעיה לא נפתרת. 

<ורד שפילמן:>
מדוע היא לא נפתרת? 

<היו"ר משה גפני:>
משום שהיה לו מוסד פיננסי ועברו כמה שנים, הוא לא שלח ובינתיים זה מצטבר, להרבה לקוחות, הוא לא ידע שהוא צריך לשלוח ואז הוא יגיע לקנס שהוא יצטרך לעבוד בפרך במצרים. 

<ורד שפילמן:>
אז לפי הוראת השעה בגין הפרה נמשכת התוספת תהיה רק מיום ה-31 ל - - -

<היו"ר משה גפני:>
אנחנו נגיע להוראת השעה, תזכור. אתה נשאר פה עד הסוף? אז תזכור בהוראת השעה לבדוק את השאלה שלך שוב. 

<עמיר פרנקל:>
הסנקציה על מוסדות פיננסיים על אי הגשת דיווח ודברים כאלה היא סנקציה הרבה יותר חמורה מכל נושא הכנסות וזה שהמוסד יהיה מוסד פיננסי לא משתתף. דהיינו עצם העובדה הזאת יותר חמורה מכל הדברים - - - הזאת כמעט לייתר את יתר הקנסות. 

<היו"ר משה גפני:>
שמה? לא הבנתי. 

<עמיר פרנקל:>
ברגע שאתה מוסד פיננסי לא משתתף בעצם אותו בנק, אותו גוף פיננסי שלא מדווח, ברגע שמדינה מגדירה אותו ככזה הוא יוצא מהמערכת הפיננסית, אף אחד לא יעבוד איתו. 

<טל ישראל:>
קודם כל העיצום לא מגדיר אותו כמוסד פיננסי לא משתתף, הוא קובע שיש איזה שהיא הפרה של ההסדר, היא עדיין לא מגדירה אותו - - - 

<לוני בכר:>
אבל האמירה היא ש - - -

<טל ישראל:>
בסדר, השיניים, נכון, לכם, אבל שוב, יש גופים פיננסיים מסוגים שונים ולכן עבור גופים פיננסיים מסוימים העיצומים הם כן הסנקציה שמרתיעה. אנחנו לא משאירים את האכיפה לאמריקאים בעניין הזה. 

<לוני בכר:>
משפט אחד על הוראת השעה. 

<היו"ר משה גפני:>
רגע, בנק דיסקונט. 

<עמיר פרנקל:>
אני סיימתי. 

<היו"ר משה גפני:>
אתה כולה ביטוח, הוא בנק דיסקונט. 

<עמיר פרנקל:>
הוא גם עובד עם איגוד הבנקים.

<היו"ר משה גפני:>
סתם אני צוחק. תראו, מתחילה להסתמן פה תמונה והתמונה היא שאם יהיה בנק, ברחבי העולם, אבל אנחנו מדברים עלינו, שהוא לא הולך על פי חוקי הפטקא והוא לא מבקש מהלקוחות שלו לדווח והוא לא מדווח לאחרים, הבנק הזה, אם אנחנו מדברים על בנק, זה יכול להיות גם על חברות אחרות, הוא יוצא מהמעגל הפיננסי. לא יעבדו איתו. אתם צריכים להחליט, או שנותנים לו הגדרה של לא מציית, שאני לא רוצה, או שבאמת נותנים את העיצומים. אבל אתם מבינים מה הולך לקרות אחרי החוק הזה? 

<טל ישראל:>
אלה שני דברים שונים. העיצום שמוטל על מוסד פיננסי לא הופך אותו למוסד פיננסי לא מציית. הוא אומר שיש איזה שהיא הפרה, נקודתית, של משהו ב - - -

<היו"ר משה גפני:>
אני לא חושב שאפשר להגדיר - - - 

<טל ישראל:>
אנחנו לא חושבים שיש - - -

<היו"ר משה גפני:>
מוסד פיננסי לא מציית יוצא מהמעגל של העשייה הפיננסית. 

<טל ישראל:>
לא, כי ההסכם קובע שיש איזה שהיא חזקת תקינות ורק אם - - -

<היו"ר משה גפני:>
הוא יוצא. ברגע שמגדירים אותו אף בנק לא יעבוד איתו. 

<ורד שפילמן:>
אבל לא העיצום הכספי הוא שמגדיר אותו ככזה. 

<טל ישראל:>
העיצום הכספי לא מגדיר אותו כלא מציית, כי אי הציות הוא אי ציות מלא של כל ההוראות. זאת אומרת ברור שאם מוסד פיננסי לא מגיש דוחות, לא מבצע דיו דיליג'נס ולא עושה שום דבר וגם מוטלים עליו העיצומים הכספיים בגין ההפרות האלה, אז ברור שהוא מוסד פיננסי לא מציית. אבל אם מוסד פיננסי עשה איזה שהיא הפרה נקודתית של ההסדר, זה שהוטל עליו עיצום לא הופך אותו למוסד פיננסי לא מציית לצורך ההסדר. הוא בסך הכול מציית, כמי שעשה איזה שהיא הפרה נקודתית של ההסדר. 

<ורד שפילמן:>
טל הזכירה את סעיף 5 לפטקא קודם, זה בעצם מה שהוא אומר. הוא אומר, בקשר להפרות שונות של ההסכם על ידי מוסדות פיננסיים, בבקשה - - - 

<היו"ר משה גפני:>
בסדר, הבנתי. זה נכון, את צודקת בזה, זה שונה, אבל נמשיך הלאה, נראה גם מה זה הוראת השעה. 

<אייל בן ארי:>
הם בוחנים מה זה לא מציית. 

<היו"ר משה גפני:>
לא, הלא מציית, אני לא אוהב את זה ואי אפשר לעשות את זה. 

<טל ישראל:>
אייל, באיזה סעיף אנחנו? 

<אייל בן ארי:>
הפרה חוזרת ונמשכת, 195יד. מה מכל העבירות האלה אתם רואים כחוזרת? 

<טל ישראל:>
הפרה חוזרת זו הפרה ש - - - 

<אייל בן ארי:>
לא, מתוך העבירות. הרי יש לנו עכשיו שלוש עבירות שעל אחת ורד אמרה - - -

<טל ישראל:>
נניח שלא עשיתי נוהל פתיחת חשבון לאדם מסוים וכעבור שנה נתפסתי שוב שאני לא עושה נוהל פתיחת חשבון. 

<קריאה:>
הוא שואל על נמשכת, לא על חוזרת. 

<אייל בן ארי:>
כן, לא חוזרת, נמשכת. 

<טל ישראל:>
זה הוגדר לפי הסכומים שם, כמו שאתה יכול לראות. יש את אי הגשת דוח ואי ביצוע בדיקות נאותות לחשבונות קיימים, שאלה ההפרות שבמהות שלהם הן הפרות נמשכות. ההפרה של אי ביצוע נוהל פתיחת חשבון היא הפרה שבמהות שלה אם לא ביצעת אותה ופתחת למישהו את החשבון, בעצם כבר אי אפשר לרפא אותה ולכן היא הפרה שהיא נקודתית ולכן הקנס עליה הוא גבוה יותר, כי היא לא נמשכת. 

(2) בהפרה חוזרת ייווסף על העיצום הכספי הקבוע לאותה הפרה סכום השווה לעיצום הכספי כאמור; לעניין זה, "הפרה חוזרת" – הפרת הוראה מהוראות לפי חוק זה כאמור בסעיף 195י, בתוך שנתיים מהפרה קודמת של אותה הוראה שבשלה הוטל על המפר עיצום כספי או שבשלה הורשע.

<היו"ר משה גפני:>
אני עומד על העניין הזה של החלק ה-50. 

<ורד שפילמן:>
אנחנו נבדוק, אדוני, אם אפשר להציע מנגנון אחר, אם אדוני חושב שזה גבוה. 

<היו"ר משה גפני:>
כן, אמרתי. 

<ורד שפילמן:>
בסדר, אנחנו נבדוק. 

<אייל בן ארי:>
איפה יש כאן הרשעה? 

<ורד שפילמן:>
שוב, כרגע אין בפרק הזה עבירות פליליות ספציפיות, אבל יכול להיות שזו עבירה פלילית מסוג אחר שעונה - - -

<היו"ר משה גפני:>
את המילה 'הורשע' להוריד. אם יש עבירות פליליות תגידו אותן עכשיו. 

<ורד שפילמן:>
לא, אין.

<היו"ר משה גפני:>
אין, אז להוריד את המילה 'הורשע'.

<עמיר פרנקל:>
אני מבקש להתייחס גם להיבטים שנמצאים בחוק אכיפה מנהלי. יש בחוק, גם בפטקא יש דרישות מהמוסדות הפיננסיים להגדיר תכנית ציות או תכניות אכיפה, בדיוק כמו שיש תכנית אכיפה. זאת אומרת ברגע שיש תשתיות בבנק שהן קיימות והבנק יכול להראות שהוא עושה אותן ומוכיח אותן צריך גם לנסות לראות איך מתייחסים לסוגיות או מקרים שהם מקרים שקורים בטעות. אנחנו לא מדברים על דברים שבמזיד וכן הלאה.

<טל ישראל:>
לזה יש תקנות הפחתה. 

<עמיר פרנקל:>
אבל יכול להיות שאפשר גם להתייחס לעצם ההיבטים האלה. 

<טל ישראל:>
אוקיי, תקנות הפחתה צריכות להתייחס באמת להיבטים האלה שהם תלויי נסיבות. זאת אומרת כאשר יש תום לב בהתנהלות אז יש - - - 

<ורד שפילמן:>
יש איזה שהיא נסיבה שהצענו לכלול אותה על קולת ההפרה, כשמדובר על הפרה שהיא קלה בנסיבות העניין. יש דרכים לתת לזה ביטוי.

<עמיר פרנקל:>
יש את הדברים שצריך להתייחס. מדובר על ארגונים גדולים, ברגע שהארגון מחויב ליישם הנחיות, נהלים, תכניות ציות, יש הרבה מאוד דברים שנמצאים גם בתוך התקנות ובהנחיות שמחייבים לעשות את הדברים וצריך לראות איך מקרים שהם מקרים שהם בתום לב לא נכנסים לאזורים האלה. אלא אם כן כמובן התדירות שלהם היא לא סבירה.

<היו"ר משה גפני:>
טוב. הלאה. סכומים מופחתים. 

<טל ישראל:>
 סכומים מופחתים. 195טז.

(1) המנהל אינו רשאי להטיל עיצום כספי בסכום הנמוך מהסכומים הקבועים בסימן זה, אלא לפי הוראות סעיף קטן (ב).

(2) שר האוצר, בהסכמת שר המשפטים, רשאי לקבוע מקרים, נסיבות ושיקולים שבשלהם ניתן להטיל עיצום כספי בסכום הנמוך מהסכומים הקבועים בסימן זה, בשיעורים שיקבע.
<היו"ר משה גפני:>
או לפטור אותו. 

<טל ישראל:>
לפטור אין לו סמכות. 

<היו"ר משה גפני:>
יש לו סמכות. 

<אייל בן ארי:>
עם החלטת המנהל. יחליט לאחר ששקל את הטענות אם להטיל או להפחית. 

<היו"ר משה גפני:>
הוא יכול לא להטיל עיצומים.

<אייל בן ארי:>
אם להטיל על המפר עיצום, רשאי הוא להפחית. 

<ורד שפילמן:>
לא. שוב, אדוני, מדובר פה בשלוש הפרות שהן הפרות יחסית טכניות. בקלות אפשר לדעת, או שבוצעה הפרה, או שהוא ישכנע אותי שלא בוצעה. 

<היו"ר משה גפני:>
יש שני דברים שאני לא מבין למה אתם עושים את זה, אבל אני לא רוצה להתווכח. יש אחד, שהמנהל רשאי לקבוע ורשאי לפטור וכו'. יש עכשיו סכומים מופחתים, שהמנהל אינו רשאי להטיל עיצום כספי נמוך ממה שקבוע. אם נחליט שזה פעמיים מהריבית שבמשק אז הוא לא רשאי להטיל עיצום כספי נמוך אלא שר האוצר, בהסכמת שר המשפטים ובאישור ועדת הכספים כמובן. למה צריך את שני הדברים האלה? 

<ורד שפילמן:>
זה אחד מוסיף על השני. אני אסביר לאדוני למה בכלל צריך. 

<היו"ר משה גפני:>
לא, למה צריך אני מבין. המנהל רשאי לקבוע והוא רשאי לפטור. 

<ורד שפילמן:>
הוא רשאי להפחית את סכום העיצום הכספי. 

<היו"ר משה גפני:>
ולפטור. 

<ורד שפילמן:>
בוודאי. נכון, נכון. אני אחזור צעד אחורה, אני מתנצלת. המנהל רשאי, הוא חושב שיש תשתית ראייתית לכאורה שבוצעה הפרה. הוא שולח הודעה על כוונת חיוב, מגיע לפניו המפר ואומר 'טעות בידיך, אני דיווחתי. בבקשה, הנה ראה, הגשתי את הדוח, כנראה בגלל שגגה זה לא הגיע אליך'. אז הוא רשאי להגיד לו 'אוקיי, שוכנעתי, לא בוצעה כאן הפרה, לא מטיל עליך עיצום כספי'. אלה הסעיפים שקראנו עד כה. 

עכשיו אנחנו בסעיף של הפחתה. מה סעיף קטן (א) אומר? סעיף קטן (א) אומר 'אתה לא יכול לפי שיקול דעתך להחליט שאתה מפחית, פה אני מפחית לך ככה 50%, שם 70%'. אנחנו רוצים לעשות את זה בצורה מובנית, בצורה ברורה. שוב, בגלל שאנחנו לוקחים פה סמכות מעין שיפוטית ונותנים אותה לרשות מנהלית. לכן הדרך שבה אנחנו נעשה את זה היא בתקנות, ויש תקנות כאלה גנריות בכל החוקים הללו, ששם אנחנו קובעים את הנסיבות שבהן אתה תפחית. אם זו הפרה ראשונה שלו בחמש השנים האחרונות, הפחתה של 40% מסכום העיצום הכספי, אם יש לו מערכת נהלים אז עוד הפחתה. יש משהו גנרי כזה, כשנגיע לתקנות והתקנות יבואו לפה נוכל בוודאי לפרט ולהסביר. 

<היו"ר משה גפני:>
טוב, הלאה.

<טל ישראל:>
 סכום מעודכן של העיצום הכספי. 195יז.

(1) העיצום הכספי יהיה לפי סכומו המעודכן ביום מסירת דרישת התשלום, ולגבי מפר שלא טען את טענותיו לפני המנהל כאמור בסעיף 195יג(ד) – ביום מסירת ההודעה על כוונת החיוב; הוגש ערעור לבית המשפט לפי סעיף 195כב והמנהל או בית המשפט עיכב את תשלומו של העיצום הכספי – יהיה העיצום הכספי לפי סכומו המעודכן ביום ההחלטה בערעור.

(2) סכום העיצום הכספי הקבוע בסעיף 195י יתעדכן ב-1 בינואר בכל שנה (בסעיף זה – יום העדכון) בהתאם לשיעור השינוי במדד הידוע ביום העדכון לעומת המדד שהיה ידוע ב-1 בינואר של השנה הקודמת; הסכום האמור יעוגל לסכום הקרוב שהוא מכפלה של 10 שקלים חדשים; לעניין זה – "מדד" – מדד המחירים לצרכן שמפרסמת הלשכה המרכזית לסטטיסטיקה.
<היו"ר משה גפני:>
יעוגל זה למעלה ולמטה. 

<ורד שפילמן:>
כן, זה שינוי. לכן כתוב שינוי במדד. 

<פרידה ישראלי:>
לא, זה לא קשור. השינוי זה שאם יש ירידה במדד. עלייה או ירידה. 

<ורד שפילמן:>
עלייה או ירידה, כן. 

<היו"ר משה גפני:>
לא, מעוגל. מה כן? 

<קריאה:>
גם למעלה וגם למטה. 

<היו"ר משה גפני:>
מאיפה אנחנו יודעים? 

<טל ישראל:>
לסכום הקרוב שהוא מכפלה של 10 שקלים חדשים. 

<היו"ר משה גפני:>
יעוגל לסכום הקרוב, זה גם למטה. 

<טל ישראל:>
כן, אם זה הקרוב. 

<היו"ר משה גפני:>
מקודם היית יותר נחרצת, עכשיו את קצת מהססת. 

<טל ישראל:>
האמת שבתחומים האלה אני קצת פחות מבינה, לכן אני שואלת את יובל. 

<היו"ר משה גפני:>
צריך לנסח את זה באופן כזה שזה יהיה למעלה ולמטה. 

<טל ישראל:>
אני מבינה את זה ככה. 

<יובל נעים:>
כן, יש הסכמה על המהות. זה הקרוב. 

<טל ישראל:>
(3) המנהל יפרסם ברשומות הודעה על סכום העיצום הכספי המעודכן לפי סעיף קטן (ב).
מועד התשלום. 195יח. 

המפר ישלם את העיצום הכספי בתוך 30 ימים מיום מסירת דרישת התשלום כאמור בסעיף 195יג.

הפרשה הצמדה וריבית. 195יט.

לא שילם המפר עיצום כספי במועד, ייווספו על העיצום הכספי, לתקופת הפיגור, הפרשי הצמדה וריבית כהגדרתם בסעיף 159א(א) (בסימן זה – הפרשה הצמדה וריבית), עד לתשלומו.

גבייה. 195כ.

עיצום כספי ייגבה לאוצר המדינה ועל גבייתו תחול פקודת המסים (גבייה).

עיצום כספי בשל הפרה לפי חוק זה ולפי חוק אחר. 195כא.

על מעשה אחד המהווה הפרה של הוראה מההוראות לפי חוק זה המנויות בסעיף 195י ושל הוראה מההוראות לפי חוק אחר, לא יוטל יותר מעיצום כספי אחד.

ערעור. 195כב.

(1) על החלטה סופית של המנהל לפי סימן זה ניתן לערער לבית משפט השלום שבו יושב נשיא בית משפט השלום; ערעור כאמור יוגש בתוך 30 ימים מיום שנמסרה ההחלטה.

(2) אין בהגשת ערעור לפי סעיף קטן (א) כדי לעכב את תשלום העיצום הכספי אלא אם כן הסכים לכך המנהל או שבית המשפט הורה על כך.
(3) החליט בית המשפט לקבל ערעור שהוגש לפי סעיף קטן (א), לאחר ששולם העיצום הכספי, והורה על החזרת סכום העיצום הכספי ששולם או על הפחתת סכומו, יוחזר הסכום ששולם או הסכום שהופחת, לפי העניין, בתוספת הפרשי הצמדה וריבית מיום תשלומו או הפקדתו עד יום החזרתו.
פרסום. 195כג.

<היו"ר משה גפני:>
למה צריך את הפרסום?

<ורד שפילמן:>
אני אסביר לאדוני. אני כל הזמן חוזרת, אז אני מתנצלת. היות שמדובר פה באמת במשהו שהיא סמכות מעין שיפוטית שעוברת לידיים מנהליות, אמצעי הבקרה העיקרי שלנו והכי חשוב שלנו הוא השקיפות והשקיפות זה לאפשר למפר לדעת שבי נהגו כמו שנהגו באחרים. 

<היו"ר משה גפני:>
טוב. 

<טל ישראל:>
 פרסום. 195כג.

(1) הטיל המנהל עיצום כספי לפי סימן זה, יפרסם באתר האינטרנט של רשות המסים את הפרטים שלהלן, בדרך שתבטיח שקיפות לגבי הפעלת שיקול דעתו בהחלטה להטיל עיצום כספי:

(1) דבר הטלת העיצום הכספי;
(2) מהות ההפרה שבשלה הוטל העיצום הכספי; - ואנחנו ביקשנו להוסיף ונסיבות ההפרה.
<אייל בן ארי:>
למה? 

<ורד שפילמן:>
זה עדכון של התבנית, אנחנו הוספנו את זה בכל החוקים. 

<טל ישראל:>
(3) סכום העיצום הכספי שהוטל;
(4) אם הופחת העיצום הכספי – הנסיבות שבשלהן הופחת ושיעור ההפחתה;
(5) פרטים על אודות המפר הנוגעים לעניין;
(6) שמו של המפר – אם המפר הוא תאגיד.
<היו"ר משה גפני:>
מה זה פרטים אודות המפר ומה זה שמו של המפר? 

<טל ישראל:>
פרטים אודות המפר הנוגעים לעניין זה למשל אופי, גודל התאגיד. 

<היו"ר משה גפני:>
לא, אם המפר הוא תאגיד אז את שמו של המפר. 

<טל ישראל:>
כן, זה השם, אבל חוץ מזה - - - 

<היו"ר משה גפני:>
מה זה בפסקה (5)? פרטים אודות המפר, איזה פרטים? 

<פרידה ישראלי:>
נגיד שהוא חברת ביטוח. 

<היו"ר משה גפני:>
לא, אם הוא איש פרטי. 

<ורד שפילמן:>
אז שוב, אם לא יהיה משהו שנוגע לעניין שהוא רלוונטי ולא יהיה מה לפרסם אז לא יפרסמו. 

<היו"ר משה גפני:>
הלאה, הבנתי. 

<טל ישראל:>
 הוגש ערעור לפי סעיף 195כב, יפרסם הממונה את דבר הגשת הערעור ואת תוצאותיו.
(2) על אף הוראות סעיף קטן (א)(6) רשאי המנהל לפרסם את שמו של המפר שהוא יחיד, אם סבר שהדבר נחוץ לצורך אזהרת הציבור.
(3) על אף האמור בסעיף זה לא יפרסם המנהל פרטים שהם בגדר מידע שרשות ציבורית מנועה מלמסור לפי סעיף 9(א) לחוק חופש המידע, התשנ"ח-1998, וכן רשאי הוא שלא לפרסם פרטים לפי סעיף זה שהם בגדר מידע שרשות ציבורית אינה חייבת למסור לפי סעיף 9(ב) לחוק האמור.
(4) פרסום לפי סעיף זה בעניין עיצום כספי שהוטל על תאגיד יהיה לתקופה של ארבע שנים, ובעניין עיצום כספי שהוטל על יחיד – לתקופה של שנתיים; - את הסיפה של הסעיף הזה משרד המשפטים מבקש למחוק.
<ורד שפילמן:>
כן, זה עדכון בתבנית שעשינו לאחרונה, היות שבפועל לא מתקינים כמעט תקנות כאלה, אז לא נעשה בזה שימוש וזה פשוט מיותר מבחינתם. 

<טל ישראל:>
(5) השר רשאי לקבוע דרכים נוספות לפרסום הפרטים האמורים בסעיף זה.
<אייל בן ארי:>
נושא הפרסום של היחיד, היה לנו קצת קושי לגביו, גם לגבי הנימוקים של למה צריך וגם מבחינת שרוב ההפרות, סביר להניח, ייעשו על ידי מוסדות פיננסיים במובן השגור של המילה. סברנו ואנחנו עדיין סוברים שלא צריך להיות כאן נושא של הסמכה של פרסום שמו של מפר שהוא יחיד ואז זה גם פותר קצת יותר או מקל יותר את העניין שאתם מבקשים להוריד את ההסמכה של שר המשפטים, שהוא יכול לקבוע הוראות של אפשרות העיון בפרטים לעניין סעיף זה.

<היו"ר משה גפני:>
אתה נגד שיפרסמו את שמו של יחיד? 

<אייל בן ארי:>
של יחיד, כן. רוב המוסדות הפיננסיים - - -

<היו"ר משה גפני:>
הבנתי, אני תומך בזה. אני חושב שזה הלכות לשון הרע. 

<ורד שפילמן:>
אז אני אשיב לשתי הנקודות. 

<היו"ר משה גפני:>
איזה שתי נקודות? יש נקודה אחת, לא לפרסם שמו של יחיד. 

<ורד שפילמן:>
לא, אייל אמר משהו גם לגבי התקנות. אני אשלים. 

<היו"ר משה גפני:>
תעזבי את התקנות, לא לפרסם שמו של יחיד, בשביל מה צריך את זה? אלא אם כן ברור לחלוטין שצריך להזהיר את הציבור. 

<ורד שפילמן:>
בדיוק, זה מה שהנוסח אומר. אדוני אמר בדיוק מה שהתכוונתי להגיד כרגע. אנחנו עושים כאן הבחנה בתבנית בין תאגיד לבין אדם. שוב, הנושא הזה של השקיפות לא נועד לשיימינג, זו ממש לא התכלית, התכלית היא שמפרים יוכלו לדעת שנוהגים בהם בשוויוניות ובהגינות, היות והסמכות הופכת להיות סמכות מנהלית ויוצאת מידיים שיפוטיות. האיזון שנעשה כאן, יש הבחנה בין תאגיד לבין אדם. תאגיד, אנחנו נפרסם את שמו בעוד שבאשר ליחיד אנחנו נפרסם את שמו רק ככל שזה נחוץ לצורך אזהרת הציבור. ברירת המחדל היא שלא מפרסמים שם של יחיד, זו ברירת המחדל כאן. רק אם זה נחוץ לצורך אזהרה של הציבור. טל, את נתת דוגמה באיזה מקרים למשל - - -

<טל ישראל:>
אם למשל אותו מוסד פיננסי, כאשר הוא פועל באמצעות איזה שהוא יחיד, בעצם עושה הפרות וכתוצאה מזה הסולבנטיות שלו עשויה להיפגע, כי הוא חשוף לסנקציות ולכך שיהיו סנקציות גם על כספים של הלקוחות שלו שיועברו אליו ודבר כזה יכול להיות הצדקה לפרסום. 

<היו"ר משה גפני:>
אני מקבל את העמדה של אייל. לא צריך את זה. 

<ורד שפילמן:>
הוועדה יכולה להחליט.

<היו"ר משה גפני:>
זה גם נוסח מאוד לא - - - זה צריך להיות משהו דרמטי. מה היחיד יכול לגרום בעצם העובדה ש - - - 

<אייל בן ארי:>
בדוגמאות שאנחנו דיברנו עליהן - - - 

<ורד שפילמן:>
לגבי הניכוי במקור של - - -

<היו"ר משה גפני:>
את מבינה מה עלול לקרות. מילא תאגיד וחברה.

<ורד שפילמן:>
אני מבינה את הדברים, אני אומרת את עמדתנו, כמובן הוועדה - - - 

<היו"ר משה גפני:>
בסדר, עמדתכם מאוד רצינית וחשובה, אבל אנחנו לא מקבלים אותה. אנחנו מתנצלים שלא מקבלים אותה, אבל לא מקבלים אותה. אייל צודק. 

<טל ישראל:>
שמירת אחריות פלילית. 195כד.

(1) תשלום עיצום כספי לפי פרק זה לא יגרע מהאחריות הפלילית של אדם בשל הפרת הוראה מההוראות לפי חוק זה המנויות בסעיף 195י, המהווה עבירה.

(2) שלח המנהל למפר הודעה על כוונת חיוב בשל הפרה המהווה עבירה כאמור בסעיף קטן (א), לא יוגש נגדו כתב אישום בשל אותה הפרה, אלא אם כן התגלו עובדות חדשות המצדיקות זאת.
<היו"ר משה גפני:>
מה זה לא יגרע מאחריות פלילית? איך הגיע הפלילי לפה? 

<ורד שפילמן:>
יכול להיות מצב שהדין הפלילי הכללי, למשל של השגת דבר במרמה - - -

<היו"ר משה גפני:>
למה צריך לכתוב את זה? זה פשוט לחלוטין שאם זה נושק לעבירה פלילית או שקשור לעבירה פלילית, אז יש עבירה פלילית. מה, בגלל שמוסיפים את חוק הפטקא אז פתאום הוא יוצא מהאחריות הפלילית? 

<ורד שפילמן:>
לא, זה לא קשור רק לפטקא, זה סעיף גנרי שלנו בכל החוקים, בדיוק מהסיבה - - -

<היו"ר משה גפני:>
טוב, הלאה.

<טל ישראל:>
(3) הוגש נגד אדם כתב אישום בשל הפרה המהווה עבירה כאמור בסעיף קטן (א), לא ינקוט נגדו המנהל הליכים לפי סימן זה בשל אותה הפרה, ואם הוגש כתב האישום בנסיבות האמורות בסעיף קטן (ב) לאחר שהמפר שילם עיצום כספי יוחזרו לו הסכום ששולם בתוספת הפרשי הצמדה וריבית מיום תשלום הסכום עד יום החזרתו. - הלכו לקראתו כאן. 
<היו"ר משה גפני:>
מה הלכו לקראתו? 

<טל ישראל:>
החזירו לו את הכסף אם הוא כבר עומד לדין פלילי. 

<היו"ר משה גפני:>
זה הגמרא אומרת שזה קים לה בדרבה מינה, הוא מקבל את העונש הרבה יותר חמור מהעיצומים הכספיים. 

<טל ישראל:>
נכון, אבל לפחות לא כפול, לא גם וגם. 

<היו"ר משה גפני:>
הוראות מעבר. 

<טל ישראל:>
כאן זה ההוראות שבהן אנחנו אמרנו - - -

<היו"ר משה גפני:>
אתה מכיר את קים לה בדרבה מינה? 

<אייל בן ארי:>
לא. 

<היו"ר משה גפני:>
נדבר על זה. הגמרא מדברת על זה, אצלנו ילד בגיל 7 לומד את זה כבר, מה זה קים לה בדרבה מינה, אבל זה בדיוק מה שכתבתם פה, זה קים לה בדרבה מינה. 

<טל ישראל:>
אז יש גם דברים טובים שמשרד המשפטים - - - 

<היו"ר משה גפני:>
כן, מה השאלה. 

<טל ישראל:>
הוראות המעבר הן הוראות מעבר ספציפיות לחוק הזה. כמו שוורד אמרה, אנחנו מכירים בקשיים הטכניים והתפעוליים בשנים הראשונות ולכן אמרנו שבשנתיים הראשונות עם אפשרות להארכה עד חמש שנים תינתן למפרים התראה ואפשרות לתיקון ההפרה תוך 60 ימים מבלי שיוטל עיצום כספי, שזה הדבר הראשון, והדבר השני שאנחנו עשינו בהוראות המעבר, אני אומרת את זה לפני שאני מקריאה כדי שהדברים יהיו ברורים, זה לגבי הנושא של הפרה נמשכת, להגיד שהפרות שבוצעו בשנתיים הראשונות לקיום ההסדר, אם במקרה הם לא יתגלו במועד והם יתגלו בשלב מאוחר יותר, אז ברור שתוטל ההפרה רק מיום שניתנה למפר התראה או הודעה על כוונת חיוב לגביהן וכל הזמן שרץ והן לא היו מודעים אליהן לא יוטל עיצום כספי. 

הוראות מעבר. 195כה. 

(1) בתקופה שמיום תחילתו של סימן זה עד תום שנתיים מהמועד האמור, המנהל לא ימסור למפר הודעה כל כוונת חיוב אלא אם כן דרש ממנו לתקן את ההפרה והתרה בו, בכתב, כי אם לא תתוקן ההפרה בתוך 60 ימים ממועד מסירת ההתראה תימסר לו הודעה על כוונת חיוב.

<אייל בן ארי:>
טל, אני חושב שצריך לעשות כאן תיקון נוסח, של יום תחילתו של סימן זה. אנחנו מבינים מה תחילתו של החוק. צריך להגיד מיום תחילתו של מספר התיקון שלו. 

<טל ישראל:>
זה נוסח. 

<אייל בן ארי:>
בסדר, אם יהיה שינוי תדעו מאיפה הוא נובע. שנתיים מיום תחילתו של 221. 

<היו"ר משה גפני:>
בסדר גמור, הלאה. 

<טל ישראל:>
(2) שר האוצר, בהסכמת שר המשפטים ובאישור ועדת הכספים של הכנסת, רשאי להאריך את התקופה האמורה בסעיף קטן (א) לתקופות נוספות של שנה אחת בכל פעם, ובלבד שסך כל תקופות ההארכה יחד עם התקופה האמורה בסעיף קטן (א) לא יעלו על חמש שנים.

(3) לגבי הפרה נמשכת שאירעה בתקופה שמיום תחילתו של סימן זה עד תום שנתיים מהמועד האמור ואשר לגביה נמסרה למפר התראה כאמור בסעיף קטן (א) יחול העיצום הכספי לפי סעיף 195יד(א) החל מן היום ה-31 לאחר היום שבו ההתראה נמסרה למפר.
<לוני בכר:>
הסעיף כמובן הוא חשוב לאור ה - - - אבל הוא לא מטפל בבעיה של הפרה נמשכת מחוץ להוראת השעה. אל"ף, יכול לקרות מצב שההפרה קורית אחרי השנתיים הראשונות. זאת אומרת הבעייתיות בפטקא שאף אחד לא באמת יודע בסופו של דבר איך לגמרי זה ייושם, יש המון שאלות שעולות תוך כדי. ובנק, כל מוסד פיננסי, חברת ביטוח, לא משנה, שמתמודד עם שאלה כזאת אחרי שנתיים ויוצא מהחוק הזה, הוא לא מודע שזה בכלל לא עמדת מי שיחליט בסופו של דבר, גם מס הכנסה לצורך העניין, ועוד חמש שנים אחרי זה, הוא למעשה חוטף לעצמו חמש שנים של קנס על דבר שלא בכוונה. אנחנו, כשבדקנו, לא ראינו את זה בשום מדינה אחרת, עניין של הפרה נמשכת, בגלל יישום של הפטקא. 

יש פה ניסיון של כל המוסדות הפיננסיים שיושבים בשולחן הזה לנסות ליישם את החוק הזה ככורח המציאות, אבל להפוך את זה להפרה נמשכת, כשאתה בכלל לא יכול לשלוט בזה, כי זה עניין של פרשנות, זה למתוח את החבל בצורה לא הוגנת, לדעתנו. 

<טל ישראל:>
יש הבדל בין התמשכות ההפרה לאחר שאתה יודע שאתה מבצע אותה ומבקשים ממך לתקן, לבין התמשכות ההפרה בשלב שאתה חסר מודעות. לגבי הדבר הזה אנחנו הערנו, גם בעבר, לכן עשינו גם את הוראת השעה לגבי השנים הראשונות. משרד המשפטים מתכנן לתקן באמצעות איזה שהיא הוראה רוחבית את העניין הזה של ההפרה הנמשכת ולכן - - -

<היו"ר משה גפני:>
לא, אבל צריך למצוא פה פתרון. אנחנו לא יכולים לחכות. 

<ורד שפילמן:>
אדוני, מה שאמרת הם דברים מאוד מאוד חשובים ודברים שנאמרו בליבונים ארוכים מאוד שנעשו שבעקבותיהם יצאה הוראת השעה הזו. מה הוראת השעה אומרת? היא אומרת שרק לאחר שאתה יודע שאתה מבצע, התרו בך, אמרו לך שאתה יודע שאתה מבצע הפרה, אתה לא כבר בסיטואציה שאתה לא יודע. 

<לוני בכר:>
מי נותן לנו ערבות שההתראה - - - אני אתן לך דוגמה. גם אתם, לצערי הרב, הלוואי שהייתם יודעים, לא יודעים מה הגדרה, מה לא הגדרה. אתם לא תיתנו התראה בשנתיים האלה כי אתם בשנתיים האלה בכלל לא תידרשו לנושא הזה, בעוד חמש שנים זה יתגלה תוך כדי איזה מקרה שהתפרסם בצורה כזו או אחרת ואז לא הייתה התראה ו - - -

<ורד שפילמן:>
אבל כתוב לגבי הפרה נמשכת שאירעה בתקופה שמיום תחילתו, לא משנה אם היא תתגלה בעוד עשר שנים. 

<היו"ר משה גפני:>
יכול להיות שהם התכוונו לזה. 

<לוני בכר:>
ההתראה בסעיף (א) מדברת על התראה תוך כדי התקופה הזאת של לצורך העניין הוראת המעבר. זאת אומרת אם לא ניתנה התראה, קודם כל מה שכתבתם ב-(ג) לא עוזר, מבלי קשר לזה יכול להיות שזה בכלל אחרי התקופה הזאת. הסוגיה של הפרה נמשכת זו סוגיה מנותקת - - - ההוראה היא טובה, זה בסדר, רק שלא מטפלת במה שמחוץ למסגרת של ההוראה הזו. 

<ורד שפילמן:>
אני רק רוצה להבין את ההערה עד הסוף. ההערה אומרת, תגידו לנו ממתי זה יהיה, גם אחרי תקופת הוראת השעה? 

<לוני בכר:>
יש פה שתי בעיות, אחת, אם זה קרה תוך כדי, ההתראה לא ניתנה תוך כדי, לכאורה המגן שאתם נותנים ב-(ג) לא מתאים. זו הערה מספר אחת. 

<טל ישראל:>
לא, המגן של (ג) ממשיך. כל הפרה שבוצעה במהלך השנתיים הראשונות לנצח, מתי שייתנו לך צריך עוד עד - - - 

<לוני בכר:>
'ואשר לגביה נמסרה למפר התראה כאמור בסעיף קטן (א) - - - 

<טל ישראל:>
או הודעה על כוונת חיוב. זאת אומרת זה לנצח - - -

<לוני בכר:>
סעיף קטן (א) מדבר על התראה תוך כדי התקופה. זו בעיה אחת. 

<ורד שפילמן:>
זה אפשר לפתור בנוסח. זה אין לי בעיה. 

<לוני בכר:>
בעיה שנייה זה מחוץ לקופסה הזאת. זאת אומרת אחרי השנתיים לצורך העניין יש סיפור חדש של יישום של ההסכם בצורה כזאת וזכות המדינה כמובן לקבוע שאיך שהמוסד הפיננסי מיישם את זה, לא כך המדינה פירשה את זה, אבל לבוא ולהטיל על זה קנס שמתמשך מהרגע שזה קורה עד הרגע שהמדינה מחליטה שהפרשנות שהמוסד הפיננסי לקח היא לא הפרשנות הנכונה, זה לא מוצדק. זה פשוט לא משיג שום מטרה של החברה. איזה אינטרס אתם מקדמים פה? 

<ורד שפילמן:>
אז שוב אני אומרת. אני אומרת שאנחנו ניסינו ליצור פה איזה שהוא פתרון שיהיה לטווח של עד החמש שנים, שגם הרגולציה תהיה ברורה ושכולם יידעו איך לפעול ושהשוק יידע איך נכון לפעול. חוץ מזה במקביל יש עבודה רוחבית שנעשית במשרד המשפטים ושותפים לה כל הרגולטורים בעלי הסמכות של עיצום כספי, שמדברת על הנמשכת ואיך אנחנו מגיעים למצבים שאנחנו מונעים סכומים לא פרופורציונליים כתוצאה מהפרה נמשכת. אנחנו עושים את העבודה הזאת כרגע. 

<לוני בכר:>
- - - דרכך המדינה מחוקקת חוק, אבל להגיד שאני מחוקק חוק כשאני יודע שהוא לא טוב לנקודה הזאת, אבל אני הולך לטפל ולתקן אותו אחר כך בחוק שאלוהים יודע אם זה - - -

<ורד שפילמן:>
לא, אנחנו לא נתקן אותו בחוק, אנחנו נעשה הוראה פרשנית ולא בצורה של חוק שיתקן - - -

<היו"ר משה גפני:>
טוב, אני מבקש שתחשבו על העניין הזה. יש בזה טענה טובה ובואו נמשיך הלאה. אני רוצה תשובה על זה. 

<היו"ר משה גפני:>
לגבי העיצומים הכספיים, 50,000 ו-100,000 ו-10,000, אני רוצה שתורידו את זה בחצי, אלא אם כן במדינות אחרות בעולם זה קיים. 

<טל ישראל:>
 תיקון סעיף 214ב. 3.

בסעיף 214ב(א)(3) לפקודה, בסופו יבוא "תנאי זה לא יחול לגבי מידע שנדרש לצורך יישום הסכם פטקא או הסכם יישום כהגדרתם בסעיף 135ב".

<היו"ר משה גפני:>
מה זה? 

<טל ישראל:>
זה תיקון שנדרש, כי ברגע שאנחנו קבענו הגבלה על שימוש במידע על ידי רשות המסים יכול להיווצר כתוצאה מזה שבסעיף 214ב קבענו שרשות המסים לא תעביר מידע שאסור לה להשתמש בו ייווצר איזה לופ כזה ולכן אמרנו שזה דורש הבהרה.

<אייל בן ארי:>
בואו נמקד את זה. סעיף 214 מדבר על העברת מידע על פי הסכם בינלאומי, אמרת 214ב, אז בעצם, עוד פעם, על אף האמור באותם סעיפים, 231, 234, ומי שהוא הסמיך לעניין הזה רשאי להעביר מידע לרשות המס במדינה זרה בהתאם להסכם בינלאומי בכפוף לסייגים שבהסכם, ובלבד שמתקיימים כל אלה, ואז יש את הרשימה הסגורה, ובפסקה (3) רשות המסים רשאית הייתה לעשות שימוש באותו מידע לצורך אכיפת חוק מס וחוק מס זה חיקוק הדן בהטלת מס ובתשלום חובה ששר האוצר ממונה על ביצועו. אז מה שאתם רוצים לבוא ולעשות זה לצמצם את ה - - -

<טל ישראל:>
לא, זה לא עניין של לצמצם. אותה הוראה מדברת על דברים אחרים שמגיעים, כמו מס הכנסה שלילי או דברים אחרים שמגיעים לרשות המסים ונאסר עליה לעשות בהם שימוש ואסור לה להעביר אותם בחילופי מידע. אנחנו כאן עושים הוראה של חילופי מידע, אבל כתוצאה מאותה מגבלה שיש שם שאנחנו מחילים אותה גם כאן באופן עקרוני על רוב הדברים, ויש לנו מגבלה לעשות שימוש במגבלה של פטקא לצורך אכיפת המסים בישראל, כאילו זה בסך הכול מה שייווצר, שלא נוכל להעביר את המידע שאספנו לצורך פטקא לצורך פטקא. כאילו זה הלופ המשפטי - - - 

<אייל בן ארי:>
כי הוא יכול לעשות את זה לצורך אכיפת חוק מס וחוק מס בעצם זה חוק מס פנימי. 

<טל ישראל:>
כן. בדיוק, בגלל המגבלה שאנחנו שמים כאן על רשות המסים להשתמש במידע אנחנו יוצרים לופ כזה שלא נוכל להעביר את המידע של פטקא. זה רק לפתור את הלופ הזה, אין כאן שום דבר מהותי. 

<היו"ר משה גפני:>
בסדר. הלאה. 

<טל ישראל:>
תיקון חוק איסור הלבנת הון. 4.

בחוק איסור הלבנת הון, התש"ס-2000 – 

(1) בסעיף 1 – 

(1) אחרי ההגדרה "אבנים יקרות" יבוא:
"אמצעי שליטה", בתאגיד – כל אחד מאלה:
(1) הזכות למנות מורשי חתימה בשם התאגיד, אשר ביכולתם לכוון, באמצעות זכות החתימה את פעילות התאגיד למעט זכות מינוי המוענקת לדירקטוריון או לאסיפה הכללית של חברה או לגופים מקבילים של תאגיד אחר;

(2) זכות ההצבעה באסיפה כללית של חברה או בגוף מקביל של תאגיד אחר;
(3) הזכות למנות דירקטורים של חברה או נושאי משרה מקבילים של תאגיד אחר, או את המנהל הכללי של התאגיד;
(4) הזכות להשתתף ברווחי התאגיד;
(5) הזכות לחלק ביתרת נכסי התאגיד לאחר סילוק חובותיו, בעת פירוקו";
<אייל בן ארי:>
מה קורה פה עם ההגדרה הזאת? 

<לילך וגנר:>
אני אסביר את כל התיקונים? 

<אייל בן ארי:>
כן. 

<לילך וגנר:>
כמו שהסבירה טל ופרידה הסבירה בתחילת הדיון, ההסכם מפנה לגבי גופים שכפופים לחקיקת הלבנת הון, להנחיות הבינלאומיות המחייבות בעניין הזה, הנחיות ה-FATF. כשאנחנו בדקנו את הדרישות לפי ההנחיות הבינלאומיות בנושא של שליטה ראינו שקיים ליקוי בחוק איסור הלבנת הון. חוק איסור הלבנת הון היום בהגדרת שליטה נסמך על הגדרה בחוק ניירות ערך, ציינו בדברי ההסבר את שלושת הדברים שבעינינו הם בעייתיים בהגדרה לפי חוק ניירות ערך ולכן העדפנו, לצורך האחידות, לא ליצור בפטקא הגדרה ייחודית לנושא של שליטה, שהיא לא זהה להגדרה בחוק איסור הלבנת הון, כשהיא נסמכת על הכללים הבינלאומיים של הלבנת הון. אז מה שעשינו, תיקנו את הגדרת שליטה ואמצעי שליטה בחוק איסור הלבנת הון כדי שיהיו תואמות את ההנחיות הבינלאומיות ואת דרישות פטקא והפנינו בפטקא להגדרה המתוקנת. אם נקריא, יותר חשוב להקריא קודם את ההגדרה של בעל שליטה, כי היא מתייחסת לאמצעי שליטה ואז נבין את השינויים שעשינו. 

<טל ישראל:>
(2) אחרי ההגדרה "בנק דואר" יבוא":
"בעל שליטה" – 
(1) יחיד בעל היכולת לכוון את פעילותו של תאגיד, בין לבד ובין יחד עם אחרים או באמצעותם, בין במישרין ובין בעקיפין, לרבות יכולת הנובעת מתקנון התאגיד, מכוח חוזה בכתב, בעל פה או באופן אחר, או יכולת הנובעת מכל מקור אחר, ולמעט יכולת הנובעת רק ממילוי של תפקיד של נושא משרה בתאגיד;

(2) מבלי לגרוע מכלליות האמור בפסקה (1) יראו יחיד כבעל שליטה בתאגיד אם הוא מחזיק עשרים אחוזים או יותר מסוג כלשהו של אמצעי שליטה ואין אדם אחר המחזיק אמצעי שליטה מאותו הסוג בשיעור העולה על שיעור החזקותיו; לעניין זה "החזקה" – לרבות החזקה ביחד עם אחרים כמשמעותה בחוק ניירות ערך;
(3) בלי לגרוע מכלליות האמור בפסקאות (1) ו-(2), בתאגיד שבו אין יחיד כאמור בהן, יראו כבעל שליטה את יושב ראש הדירקטוריון בחברה ונושא משרה מקביל וכן את המנהל הכללי, ואם אין כאלה – את נושא המשרה שיש לו שליטה אפקטיבית בתאגיד";
<אייל בן ארי:>
זו הגדרה חדשה, זה לא לקוח משום מקום. 

<לילך וגנר:>
אני אסביר. היום, כמו שאמרתי, ההגדרה של שליטה לקוחה מחוק - - -

<היו"ר משה גפני:>
מה היום המצב? 

<לילך וגנר:>
אז היום ההגדרה של שליטה היא לפי חוק ניירות ערך שאומרת שליטה היא היכולת לכוון את פעילותו של תאגיד, למעט יכולת הנובעת רק ממילוי תפקיד של דירקטור - - -

<היו"ר משה גפני:>
בעברית, מי אחראי לפי החוק הקיים? 

<לילך וגנר:>
אני אקריא את ההגדרה ואני אסביר, 'וחזקה על אדם שהוא שולט בתאגיד אם הוא מחזיק מחצית או יותר מסוג מסוים של אמצעי השליטה בתאגיד'. בהגדרה היום לא ברורים כמה דברים. דבר ראשון, הדרישה הבינלאומית שצריך להגיע בסוף שרשרת השליטה, תאגיד שנשלט על ידי תאגיד אחר וחברת בת ו- ו- ו-, לבן אדם בשר ודם שעומד בסוף השרשרת - - - 

<היו"ר משה גפני:>
מה המצב בתאגיד שבו אין יחיד? מה המצב היום? יראו כבעל שליטה את מי? היום, לא החוק הזה. 

<לילך וגנר:>
היום אין שליטה. 

<היו"ר משה גפני:>
אין שליטה? אז אין. 

<לילך וגנר:>
אבל הדרישות הבינלאומיות - - -

<היו"ר משה גפני:>
אז תתקנו את החוק שם. 

<לילך וגנר:>
תיקנו, עשינו תיקון. 

<היו"ר משה גפני:>
לא, אני - - - 

<טל ישראל:>
אני רוצה להסביר את העניין הזה.

<היו"ר משה גפני:>
אתם מקשים על החיים, באמת. עכשיו אתם הולכים לתקן את כל הנושא הזה, איסור הלבנת הון? מה זה קשור לפה? 

<לילך וגנר:>
אז אני שוב אסביר למה זה קשור לכאן. 

<היו"ר משה גפני:>
אין בעיה, אפשר לקיים על זה ישיבה מיוחדת. אם אתם רוצים, בסדר, נקיים ישיבה מיוחדת. 

<לילך וגנר:>
אפשר לקיים על זה ישיבה מיוחדת ואפשר - - -

<היו"ר משה גפני:>
בסדר, אז החוק יחכה, יש זמן. פתאום קובעים עכשיו שיושב ראש הדירקטוריון או המנכ"ל הם בעלי השליטה? 

<לילך וגנר:>
המשמעות שלנו לעמוד בדרישות הפטקא זה לעמוד בכללים הבינלאומיים, הפטקא מפנה, כמו שהבהרתי, לכללים הבינלאומיים בהלבנת הון. אפשר, כמו שאדוני מציע, ליצור הגדרת השליטה הזאת - - -

<היו"ר משה גפני:>
הפטקא גם קובע באיזה שעה אני מתפלל תפילת שחרית? אני רוצה להבין מה קורה בהסכם ההוא. הוא קובע מי נושא באחריות בחוקים הישראליים? מה שקיים זה קיים. 

<לילך וגנר:>
לא, העניין לגבי הפטקא - - -

<היו"ר משה גפני:>
צריך לקיים על זה דיון מיוחד, אני לא יכול ככה - - - 

<לילך וגנר:>
בהסכם הפטקא - - -

<היו"ר משה גפני:>
אבל זה חוסר אחריות מצדי, חוסר אחריות. פתאום אנחנו מחליטים עכשיו על תאגיד שאין בו יחיד, מי שיהיה אחראי זה יהיה או יושב ראש הדירקטוריון או המנכ"ל. עד היום מדינת ישראל לא מצאה לנכון לקבוע את זה. 

<טל ישראל:>
אני רוצה רגע לחדד את הנקודה הזאת. קודם כל הנושא של היכולת לכוון, מבחינת הנושא של היחיד גם רשות ניירות ערך סבורה שפרשנות של הכלל המהותי שקבוע בחוק ניירות ערך מגיעה ליחיד, אלא שדה פקטו, כשזה לא כתוב בצורה מפורשת והביצוע של איסור הלבנת הון, בפועל הם לא מגיעים אל היחיד ולכן יש צורך לציין את זה במפורש כתיקון מבהיר. 

<היו"ר משה גפני:>
צריך לקיים על זה דיון. 

<לילך וגנר:>
לא, אני שוב אסביר. 

<היו"ר משה גפני:>
לא, את הסברת מאוד יפה, לא רלוונטי העניין הזה מכיוון שאני טוען שמה שחייבים לעשות חייבים לעשות, אי אפשר לתקן עכשיו - - - 

<לילך וגנר:>
אז אני אסביר לאדוני. אפשר להשאיר את חוק איסור הלבנת הון כפי שהוא ולעשות את הגדרת שליטה הזאת בחוק פטקא ואז לבנקים יהיו שתי הגדרות - - -

<לוני בכר:>
לא, זה לא - - - 

<לילך וגנר:>
זה מה שאני אומרת, אני מנסה להסביר שזה נועד להקל. היום גופים פיננסיים, חלקם הגדול כפופים לחוק איסור הלבנת הון. אנחנו לא רוצים שיהיה להם מבחן אחר בחוק איסור הלבנת הון ומבחן אחר לפי פטקא. 

<היו"ר משה גפני:>
אבל זה מה שאתם עושים. 

<לילך וגנר:>
לא, הפוך. עשינו האחדה. זה מה שאני מנסה להסביר, עשינו האחדה של ההגדרות. יש חוק איסור הלבנת הון ובפטקא אנחנו מפנים לחוק איסור הלבנת הון. 

<היו"ר משה גפני:>
בחוק ניירות ערך היום מי נושא באחריות? 

<לילך וגנר:>
שוב, ההגדרה היא כמו שאמרנו מי שמכווין את פעילות התאגיד, כאשר הפרשנות של רשות ניירות ערך זה שכן צריך להגיע לאדם בשר ודם בסוף השרשרת. 

<היו"ר משה גפני:>
מי זה הבשר ודם שעליו מדברים? 

<לילך וגנר:>
הבן אדם שבעצם מכווין את הפעילות, ששולט בתאגיד. 

<היו"ר משה גפני:>
יפה, הוא יכול להיות סגן המנהל הכללי. 

<לילך וגנר:>
לא. 

<היו"ר משה גפני:>
סגן היושב ראש? 

<טל ישראל:>
לא, אבל ברשות ניירות ערך יש החרגה ואי אפשר להגיע לנושא משרה. 

<היו"ר משה גפני:>
אבל למה צריך את זה פה? למה? 

<טל ישראל:>
אני אסביר. כי בהסכם פטקא, בניגוד לרוב המונחים שבהם אתה יכול לפרש בהתאם לדין שלך כתוב במפורש שהמונח הזה יפורש בהתאם להמלצות של ה-FATF והוא צריך לעמוד בסטנדרט הבינלאומי. הסטנדרט הבינלאומי אומר שכל הדברים האלה שאנחנו אמרנו, שצריך להוסיף להגדרה, כמו להגיע ליחיד, שיעורי החזקה נמוכים יותר לצורך קביעת שליטה והנושא של להגיע לנושא משרה כאשר אין אבא ואמא לאותה חברה ואתה לא מגיע לשום בעל שליטה, אלה שלושה נושאים מהותיים - - -

<היו"ר משה גפני:>
מה היום עושים? אין אבא ואמא, מה עושים? 

<טל ישראל:>
אז היום בפועל לא מדווחים כי החוק לקוי בישראל ולכן צריך לתקן אותו, לכן הרשות לאיסור הלבנת הון מעוניינת לתקן את החוק שלה מאחר שהיא גם רוצה להתאים להמלצות הבינלאומיות האלה ואנחנו גם רוצים להתאים. 

<לילך וגנר:>
נכון, גם קיבלנו ביקורת על זה בעניין הלבנת הון בביקורת של ארגון של מועצת אירופה שמבקר את מדינת ישראל ונאמר לנו שאנחנו לא עומדים בהמלצות הבינלאומיות.

<היו"ר משה גפני:>
טוב. אני נגד זה. 

<לילך וגנר:>
אז מה כן יהיה? 

<היו"ר משה גפני:>
אני לא יודע. אני בא לעבוד במשרד המשפטים. 

<לילך וגנר:>
לא, החלופה, שוב, אמרנו, החלופה היא לקבוע את ההגדרות האלה בפקודת מס הכנסה ובחוק איסור הלבנת הון תהיה הגדרה אחרת. אני מניחה שלגופים הפיננסיים - - - 

<לוני בכר:>
זה להעמיד מכשול בפני עיוור, כי אז הציבור ייפגע מזה. ברגע שבן אדם בא לבנק להצהיר על עניין נהנה לפי חוק איסור הלבנת הון ויצהיר הצהרה אחרת ויגידו זו הגדרה שונה, אז למעשה זה להטעות את הציבור כדי שיעשו עבירה פלילית. למה? במה הם חטאו? 

<טל ישראל:>
אין ספק שדרך המלך שההגדרה תהיה זהה לשני ההסדרים ולשני המשטרים, גם התכליות - - -

<היו"ר משה גפני:>
יש חוק במדינת ישראל - - -

<טל ישראל:>
אבל החוק הזה - - - 

<היו"ר משה גפני:>
אבל עם כל הכבוד לאמריקאים, שבזכותם אנחנו עכשיו מתקנים את החוק שהוא א' בכל הנושאים הללו. מה זה? 

<טל ישראל:>
אבל החוק הזה נדרש לתיקון בכל מקרה. אגב, תיקון דומה כבר הובא לכנסת בעבר - - -

<היו"ר משה גפני:>
הלאה. נראה מה לעשות, אני לא יודע מה לעשות עם זה. זה לא בסדר. נעשים פה דברים שצריך לקיים עליהם דיון מיוחד בוועדת החוקה, זה בכלל דיון אחר לגמרי. 

<טל ישראל:>
(2) בסעיף 7(א)(1) – 
(1) במקום "את מי שיש לו שליטה" יבוא "בעל שליטה";
(2) הסימן "(א)" ופסקת משנה (ב) – יימחקו.
(3) בסעיף 8א, במקום הקטע המתחיל במלים "את מי" ומסתיים במלים "בסעיף 7(א)(1)(ב)" יבוא "בעל שליטה";
(4) בסעיף 11א, ההגדרה "שליטה" – תימחק;
(5) בסעיף 31א, אחרי סעיף קטן (ב) יבוא: 
(3) "על אף האמור בסעיף קטן (א), תאגיד בנקאי או גוף המפורט בתוספת השלישית שהוא מוסד פיננסי ישראלי מדווח כהגדרתו בסעיף 135ב לפקודת מס הכנסה, רשאי להשתמש בפרטי זיהוי של מקבל שירות אשר הגיעו לידיו לפי פרק ג', במהלך עבודתו, לצורך זיהוי מקבל השירות כנדרש לפי הסכם פטקא או לפי הסכם יישום כהגדרתם בסעיף 135לפקודת מס הכנסה".
<לילך וגנר:>
אני אסביר. סעיף 31א לחוק איסור הלבנת הון קובע סעיף סודיות מאוד דרקוני, נאמר, מאוד חזק, שבעצם לא מאפשר לעשות שימוש בכל פרט שמגיע לפי חוק איסור הלבנת הון לצרכים אחרים פרט להלבנת הון. כרגע אנחנו נסמכים, לפי הסכם פטקא, במוסדות פיננסיים קיימים על נתונים שנאספו לפי חוק איסור הלבנת הון. על מנת שאפשר יהיה לעשות בהם שימוש לצרכי פטקא צריך להחריג את סעיף הסודיות בהיבט הזה וזה התיקון העקיף שנעשה. 

<היו"ר משה גפני:>
אם אני הייתי יועץ משפטי של הוועדה הייתי פוסל את זה, אבל לא חשוב. הלאה.

<אייל בן ארי:>
אם אתה פוסל את זה אז מה יש לי להוסיף? 

<טל ישראל:>
תחילה. 5.

תחילתו של חוק זה ביום פרסומן של תקנות לפי סעיף 135ג לפקודה. 

<גיא כץ:>
לא ברור על איזה חשבונות זה יחול. נניח חשבון נסגר ב-2013, זה יחול עליו? לדעתי כדאי פה להבהיר שלגבי פטקא זה יחול על חשבונות שהיו קיימים ב-30.6.2014 ולגבי CRS על חשבונות שהיו פתוחים ביום חתימת ההסכם הרלוונטי, אחרת כאילו לא ברור על איזה חשבונות הדבר הזה הולך לחול. כלומר אם מישהו סגר חשבון ב-2013 - - -

<טל ישראל:>
הסכם פטקא הוא גלוי וידוע - - -

<גיא כץ:>
אז ה-30.6.14. 

<טל ישראל:>
כן. 

<גיא כץ:>
זה יחול על חשבונות שהיו פתוחים ב-30.6.14 ולגבי CRS ביום חתימת ההסכם.

<טל ישראל:>
לגבי CRS צריך ללבן את הנושא. 

<היו"ר משה גפני:>
גבירותיי ורבותיי, תחילתו של החוק הזה היא ביום פרסומן של התקנות, התקנות צריכות להיות מאושרות על ידי ועדת הכספים, לפני זה זה לא חל. בסדר? 

עכשיו יש לנו כמה נושאים שלא סיימנו. סוג הזכויות שנעשו לצורך להימנע מדיווח, הסעיף ההוא, פסקה (ב) שהפך להיות סעיף מאוד גדול. 

<פרידה ישראלי:>
נטל הראיה. 

<היו"ר משה גפני:>
זה לא נטל הראיה, אני חושב שצריך למחוק את הסעיף הזה, הוא סעיף גדול מדי. 

<פרידה ישראלי:>
אי אפשר כי הוא בהסכם. 

<היו"ר משה גפני:>
בסוף אני צריך להצביע ואני צריך שיהיה לי פה רוב, אתם רואים שאני צריך פה רוב. מוסד ציבורי שלא מופיע ב-CRS. מוסד ציבורי לא מופיע ב-CRS, צריך למצוא לעניין הזה פתרון, אם אין פתרון זה לא יהיה. גופים שנמצאים בלשכות הכלכליות, מה שהעלה גיא מלשכת עורכי הדין, למצוא פתרון. מוסד פיננסי שאינו מציית, אני לא יכול להסכים לדבר הזה, צריך למצוא לזה הגדרה. זה לא יכול להיות כאילו אנחנו עומדים דום, האמריקאים אומרים ואנחנו מתייצבים. 

<טל ישראל:>
ההגדרה הזאת לא אומרת שום דבר מעבר - - -

<היו"ר משה גפני:>
היא אומרת. זה ממש - - -

<טל ישראל:>
אבל, אדוני, אנחנו חייבים לעשות את הפעולות שנדרשות ביחס - - -

<היו"ר משה גפני:>
אז תמצאו פתרון. 

<טל ישראל:>
אבל איזה פתרון אנחנו יכולים למצוא? ההגדרה קיימת בהסכם, אנחנו צריכים להתייחס אליהם כאל - - -

<היו"ר משה גפני:>
נחשוב. אי אפשר ככה. אחרי זה הודעה ללקוח, מה שדיברנו, שצריך להודיע באופן נורמלי, שהוא יידע, גם לגבי עולה חדש, גם לגבי אדם רגיל, שהוא יכול לשנות את המעמד שלו, אם המעמד שלו השתנה, אם הדברים השתנו. להודיע לו, לא להשאיר את זה ככה. וזה שרשות המסים לא תשתמש במידע הזה בשום פנים ואופן, למחוק את הסעיף, זה לא יכול להיות. והדבר האחרון, לגבי הנושא של איסור הלבנת הון. 

אנחנו לא צריכים לחזור על ההקראה, אנחנו סיימנו את החוק, אנחנו צריכים פתרונות, צריך למצוא את הפתרונות לפני הישיבה הבאה. צריך את הניסוח גם עם הלשכה המשפטית, צריך לראות שאנחנו מסתדרים, שהישיבה הבאה תהיה קצרה כדי שנוכל להגיע לזה. בכדי שאנחנו נגיע לישיבה הבאה אני רוצה מכם, אל"ף, את התקנות שמוכנות, אנחנו רוצים לראות אותן, והדבר הנוסף, אמרו לי שבאנגליה פרסמה רשות המסים, כך אמרו לי, אבל אפילו אם אנגליה לא, הם פרסמו שאלות ותשובות, זאת אומרת הם אמרו 'מה דינו של אחד שהיה בזה' והם עונים את התשובה. 

<טל ישראל:>
רשות המסים גם התחילה לפרסם. 

<היו"ר משה גפני:>
אז לא מעניין אותי מאנגליה, אז עכשיו מעניין אותי מכם. אני רוצה, אם אפשר, לפני שאנחנו מאשרים את החוק, תכינו דבר כזה. יש פה המון - - -

<דני שפר:>
לוח זמנים קצת - - - 

<היו"ר משה גפני:>
תשמע, אני בחורף כאן, ב-22 שבועות, העברתי 55 חוקים, זאת אומרת חוק ביממה וכל דבר עבדנו. צריך להתחיל לעבוד, מה לעשות. זה חוק נורא, אני רוצה את העזרה שלכם. 

<דני שפר:>
אנחנו עובדים על הדבר הזה. 

<היו"ר משה גפני:>
בסדר, אבל לעשות את זה מהר. כשאנחנו באים ומאשרים את החוק שנוכל לעמוד עם הדברים האלה, גם שנראה את התקנות. יש כבר לפחות שלט של הסבר, הציבור פה עומד בפני מצב - - - יכול להיות שאני רואה צל הרים כהרים, יכול להיות שבסוף זה יעבור בשקט והכול בסדר. יכול להיות, בגלל שככה רשות המסים לא תדליף אז זה לא יהיה בכותרות. עליי מדליפים כל הזמן. החלק הזה של ההסבר לציבור, שנדע את התקנות, שנוכל לדבר על זה כשאנחנו מאשרים את זה, זה יקל על הקושי. זה קושי באמת גדול. אני כמעט לא נתקלתי בחוקים או בחוק מהסוג הזה והעברתי הרבה חוקים. זה חוק קשה.

בקיצור, אלה השאלות שאני רוצה לברר אותן לפני שאנחנו מאשרים את החוק. בי"ת, אני רוצה לראות את התקנות לפני זה, גימ"ל, אני רוצה ש - - -

<מיקי טמיר:>
אנחנו גם עוד לא ראינו טיוטה של התקנות, לא - - -

<היו"ר משה גפני:>
את מסכימה איתי? 

<מיקי טמיר:>
מאוד. 

<היו"ר משה גפני:>
זאת אומרת אם אני עוזב את הכנסת מקבלים אותי לעבוד באיזה בנק? אה, אין לי ליבה. לא משנה, בסדר. סתם, אני צוחק. את צודקת, צריך לראות את זה, בגלל שיש שם דברים שהם דברים שחשוב לדעת אותם לפני שמאשרים, בגלל שחלק גדול מהחוק הזה זה התקנות. והנושא הזה של לעבוד יותר מהר על העניין של דף ההסבר הזה, השאלות והתשובות. 

<דני שפר:>
אנחנו נעשה את זה. 

<לוני בכר:>
אדוני, מהרשימה של אדוני נשמט הנושא של הפרה נמשכת. 

<היו"ר משה גפני:>
נכון, אתה צודק. 

<אייל בן ארי:>
רשום לי. 

<היו"ר משה גפני:>
אייל רשם הכול, אני סתם עשיתי את זה בהתנדבות. 

<מיקי טמיר:>
והקטנת סכומי עיצומים. 

<היו"ר משה גפני:>
זה כבר החלטנו. 

<אייל בן ארי:>
יורדים בחצי. 

<טל ישראל:>
עוד לא החלטנו, רשמנו. 

<היו"ר משה גפני:>
אני מאוד מודה לכם על ההשתתפות, תודה רבה. הישיבה נעולה. 

<הישיבה ננעלה בשעה 15:00.>

